Home আন্তর্জাতিক ১৯৮১ সালেই করোনাভাইরাস সম্পর্কে ভবিষ্যতবাণী!\n১৯৮১ সালে ডিন কুন্টজ কি বর্তমানে সমগ্র পৃথিবীর ঘাম ছুটিয়ে দেয়া আতঙ্ক করোনা ভাইরাসের এই মহামারীর ভবিষ্যৎবাণী করেছিলেন? তার উপন্যাস থেকে সাম্প্রতিক সময়ে পাঠকের এ ঘাতক ভাইরাস সম্পর্কিত কিছু অংশ সামাজিক মাধ্যমে শেয়ার করলে, নড়েচড়ে বসেন অনেকেই।\nডিন কুন্টজ ১৯৮১ সালে তার লেখা ‘দ্য আইস অব ডার্কনেস’ উপন্যাসে উহান-৪০০ ভাইরাস সম্পর্কে লিখেছিলেন।\nকুন্টজের থ্রিলার উপন্যাস ‘দ্য আইস অব ডার্কনেস’ এ উহান-৪০০ নামের একটি ঘাতক ভাইরাসের উল্লেখ রয়েছে যেটা কিনা করোনা ভাইরাসের মতোই চীনে উৎপত্তি লাভ করে। আরও আশ্চর্যের বিষয়, করোনা ভাইরাস এবং উহান-৪০০ একই শহর থেকেই ছড়িয়েছে।\nউপন্যাসের একটি চরিত্রের ভাষ্যমতে, তারা ওই ভাইরাসটিকে উহান-৪০০ নাম দিয়েছিল কারণ এটা উহান শহরের বাইরে তাদের আরডিএনএ ল্যাবে তৈরি হয়।\nএ প্রসঙ্গে নিক হিনটিন নামের এক ব্যক্তি উপন্যাসের একটি অংশের স্ক্রিনশটসহ ‘১৯৮১ সালে লিখিত ডিন কুন্টজের একটি উপন্যাসে করোনা ভাইরাসের এই মহামারী প্রকোপ সম্পর্কে ভবিষ্যৎবাণী করেছিলেন’ শিরোনামে সামাজিক যোগাযোগ মাধ্যম টুইটারে টুইট করেন।\nউপন্যাসের এই ভবিষ্যৎবাণী প্রসঙ্গে ডেইলিমেইল.কম এর তদন্তে কুন্টজ যদিও তাৎক্ষণিকভাবে সাড়া দেননি। উৎপত্তিস্থল ছাড়াও ফিকশনাল উহান-৪০০ ও করোনা ভাইরাসের মধ্যে সামান্য মিলও আছে। দ্য আইস অব ডার্কনেস উপন্যাসে বায়োওয়েপন উহান-৪০০ ছড়িয়ে পড়ার পর ১২ ঘন্টার মধ্যেই মারাত্মক আকার ধারণ করে।\nউপন্যাসে চীন একটি শহর বা দেশকে সম্পূর্ণভাবে ধ্বংস করার জন্য এই ভাইরাসটি ব্যবহার করে। উপন্যাসের একটি চরিত্রের ভাষ্যমতে, উহান-৪০০ যথার্থ অস্ত্র। এটা শুধুমাত্র মানুষকে সংক্রমিত করে। অন্যকোন জীবিত প্রাণী এই ভাইরাস বহন করতে পারে না। এছাড়া সিফিলিস এর মতো উহান-৪০০ মানব শরীরের বাইরে এক মিনিটেরও বেশি সময় টিকে থাকতে পারে না।\nকরোনা ভাইরাসে যদিও মৃত্যুহার ২ বা ৩ পার্সেন্ট, এটা সার্ফেসে এক মিনিটের বেশি সময় ধরে টিকে থাকতে পারে। কোন কোন ক্ষেত্রে ঘন্টার পর ঘন্টা, দিনের পর দিন। কুন্টজের উপন্যাসে উহান-৪০০ মানুষের ব্রেনে সংক্রমন ঘটায়।\nউপন্যাসের একটি চরিত্রের ভাষ্যমতে, এই ভাইরাসটি মস্তিষ্কে পৌঁছানোর পর একটি টক্সিন ক্ষরণ করে, যা কিনা প্রকৃত অর্থেই আমাদের ব্রেইনের টিস্যুগুলো খেয়ে ফেলে। এটা ব্রেনের ওই অংশকে নষ্ট করে দেয়, যা আমাদের শরীরের স্বতঃস্ফূর্ত কাজগুলোকে নিয়ন্ত্রণ করে।\nঅন্যদিকে করোনা ভাইরাস প্রাথমিকভাবে শ্বাসযন্ত্রকে আক্রান্ত করে। মারাত্মক কেইসে, এটি নিউমোনিয়ায় রূপ নেয়। এর লক্ষণগুলো হলো জ্বর, কাশি এবং শ্বাসকষ্ট।\nউপন্যাসে বর্ণিত উহান-৪০০ ভাইরাসের লক্ষণ প্রকাশ হতে মাত্র চার ঘন্টা সময় লাগে। সেলহানে করোনা ভাইরাসের উন্মেষের জন্য কয়েকদিন থেকে দু সপ্তাহ সময় লাগতে পারে।\nকিন্তু সবশেষে এটাকে কনস্পিরেসি থিওরি হিসাবেই দেখা হচ্ছে, কারণ দ্য আইস অব ডার্কনেসের প্রথম এডিশনে এই ভাইরাসটার নাম রাখা হয়েছিল গোরকি-৪০০, একটি রাশান শহরের নাম অনুসারে যেখানে কুন্টজ প্রকৃত অর্থে বায়োওয়েপন ল্যাব রয়েছে বলে জানান।\nকিন্তু সোভিয়েত ইউনিয়নের পতনের পর ১৯৯১ সালে কুন্টজ পরবর্তী এডিশনে চীনকে তার উপন্যাসে ভিলেন হিসাবে রিপ্রেজেন্ট করেন এবং ভাইরাসের নাম চীনের উহান শহরের নাম অনুসারে উহান-৪০০ রাখেন।\nসিএনএন-এর প্রকাশিত প্রতিবেদনে বলআ হয়, এটা সত্য যে করোনাভাইরাসও উহান শহর থেকে ছড়িয়েছে। তবে ভাইরাসটি যে কোন ল্যাব থেকে দুর্ঘটনাক্রমে ছড়িয়ে পড়েছে এই ধারণাটি অমূলক। এটাকে সোশ্যাল মিডিয়ার গুজব হিসাবে ধরা হচ্ছে এবং বিজ্ঞানীরা এই সম্ভাবনাকে উড়িয়ে দিয়েছেন।\nবিশেষজ্ঞরা ভাইরাসটির প্রকৃত উৎস সন্ধানের চেষ্টা করছেন। তবে গবেষণা থেকে ধারণা করা হচ্ছে, বাদুড় থেকে এটার উৎপত্তি হতে পারে পরবর্তীতে বাহকের শরীর সংক্রমিত হয়েছে।\nপাশাপাশি করোনা ভাইরাস শুধুমাত্র বৃদ্ধ এবং যাদের রোগ প্রতিরোধ ক্ষমতা দুর্বল, তাদের জন্য জীবনের সংশয় সৃষ্টি করছে। কুন্টজের বর্ণিত উহান-৪০০ ভাইরাস এমনটি নয়। তাই বলা যায়, ডিন কুন্টজ একজন লেখক, আধ্যাত্মিক কেউ নন।\nPrevious articleকরোনাভাইরাস: ইতালিতে এবার একদিনে ৩৬৮ জনের মৃত্যু\nNext articleজন্মশতবার্ষিকীতে বঙ্গবন্ধুর প্রতিকৃতিতে প্রধানমন্ত্রীর শ্রদ্ধা\nমার্কিন প্রেসিডেন্টের নির্দেশে কুদ’স ফোর্সের প্রধান কাসেম সোলেইমানিকে হত্যাঃ পেন্টাগন


ভারতের ভিসা বাতিল ও কালো তালিকাভুক্ত হওয়ার পর পশ্চিমবঙ্গে নির্বাচনী প্রচারণায় নেমে ক্যারিয়ার নিয়ে বিপাকে জনপ্রিয় সিরিয়াল ‘রানী রাসমণি’র বাবু রাজচন্দ্র দাস হিসেবে পরিচিত বাংলাদেশি অভিনেতা গাজী আব্দুর নূর…\n- চ্যানেল আই অনলাইন ১৮ এপ্রিল, ২০১৯ ১৫:১১\nভারতের লোকসভা নির্বাচনে পশ্চিমবঙ্গে তৃণমূলের প্রচারে অংশ নেওয়ার জন্য ইতোমধ্যেই ভারতে কালো তালিকাভূক্ত হয়ে দেশে ফিরেছেন চিত্রনায়ক ফেরদৌস। এবার জনপ্রিয় এই অভিনেতার মতো একই অভিযোগে অভিযুক্ত বাংলাদেশের গাজী আব্দুন নূর। যিনি তুমুল জনপ্রিয় সিরিয়াল ‘রানী রাসমণি’র বাবু রাজচন্দ্র দাস হিসেবে সবার কাছে জনপ্রিয়!\nখুলনা বাগেরহাটের ছোট্ট শহর মোল্লারহাটের মুক্তিযোদ্ধা মান্নান গাজীর পড়ুয়া ছেলে গাজী আব্দুন নূর। বৃত্তি নিয়ে ভারতের পশ্চিমবঙ্গের রবীন্দ্র ভারতী বিশ্ববিদ্যালয়ে পড়তে গিয়েছিলেন। সেখানে থাকার সুবাদে টুকটাক অভিনয়ও শুরু করেন। কিন্তু ‘রানী রাসমণি’র মাধ্যমে ওপার বাংলায় রীতিমত হইচই ফেলে দিয়েছেন তরুণ এই অভিনেতা। কিন্তু ভাগ্যদোষে এবার হুমকির মুখে তার জলজলে ক্যারিয়ার।\nপশ্চিম বাংলায় তুমুল জনপ্রিয় বাংলাদেশের নূর। ধর্ম বর্ণ নির্বিশেষে সেখানে বেশ জনপ্রিয় তিনি। কিন্তু এসব কিছুর পরেও তিনি একজন ভিনদেশি। আর ভিনদেশি হওয়ার কারণেই ভারতে নিজের ক্যারিয়ার নিয়ে পড়লেন বিপাকে। শুধু তাই নয়, তাকে ভারত ছাড়তে হতে পারে বলেও মনে করছেন অনেকে।\nভিনদেশের হয়ে ভারতের নির্বাচনী প্রচারণায় ফেরদৌসের অংশ নেয়ার অভিযোগে ইতোমধ্যে ভারতের ভিসা বাতিল ও কালো তালিকাভুক্ত হওয়ায় নূরের উপরও এমন শাস্তি নেমে আসতে পারে, এমন আশঙ্কায় প্রকট। যদিও এসব নিয়ে খুব একটা ভাবিত নন নূর।\nবুধবার রাতে চ্যানেল আই অনলাইনের সাথে বর্তমান প্রেক্ষিত নিয়ে কথা হয় গাজী আব্দুন নূরের। তিনি জানালেন, ‘দেখুন, আমি এখানে পড়াশোনা করেই নিজের ক্যারিয়ার নিজেই বিল্ডআপ করছি। এখানের মানুষ আমাকে চেনে, জানে। আর আমাকে যারা চেনেন, তারা জানেন যে আমি কখনো রাজনীতির সঙ্গে মিশি নাই। কোনো রাজনৈতিক দলের সঙ্গে আমার সম্পৃক্ততা নেই। যার প্রচারণায় অংশ নিয়েছি বলে অভিযোগ, তার সাথে আমার খুব ভালো পরিচয় নেই। আমি শুধু মদন মিত্র দাদার কথায় সেখানে গিয়েছিলাম। কারণ তার সাথে আমার ব্যক্তিগত সম্পর্ক।’\nতাহলে একই গাড়িতে মদন মিত্রের সঙ্গে তৃণমূল প্রার্থী সৌগত রায়ের নির্বাচনী প্রচারণার যে ছবিগুলো সোশাল মিডিয়ায় ছড়াচ্ছে। সেগুলো?-এমন প্রশ্নে নূর জানালেন, সব মিডিয়াকে আগেই বলেছি, মদন মিত্র দাদার সাথে আমার ব্যক্তিগত সম্পর্ক। তিনি আমার মাকে সাহায্য করেছিলেন। আমরা তার প্রতি কৃতজ্ঞ। উনার সাথে ব্যক্তিগত কাজেই সেদিন সাক্ষাৎ করতে গিয়েছিলাম, তৃণমূলের নেতা হিসেবে তার কাছে আমি যাইনি। আর ওইদিন আমার সাথে কোনো গাড়ি ছিলো না, তাই বাধ্য হয়ে দাদার সাথে গাড়িতে উঠেছিলাম। কিন্তু কোনোভাবেই নির্বাচনী প্রচারণার উদ্দেশ্যে আমি যায়নি।\nনূর আরো বলেন, যদি নির্বাচনী প্রচারণায় অংশ নিতেই সেদিন যেতাম তাহলে আমি কেনো বক্তব্য রাখলাম না? ফেরদৌস ভাই নির্বাচনী প্রচারণায় গিয়ে যেভাবে বক্তব্য দিয়েছেন, আমি যদি প্রচারণায় অংশ নিতাম ই তবেতো বক্তব্য দিতাম। ভোট চাইতাম তৃণমূলের পক্ষে। লোকের উদ্দেশ্যে আমি কথা বলতে পারি না, ব্যাপারটাতো এরকম নয়।\nভোট না চাইলেও তৃণমূলের প্রচারণায় অংশ নিতে দেখা গেছে নূরকে। বিজেপি তাই ফেরদৌসের মতো পরিণতি চাইছে আপনার। এ বিষয়ে জানতে চাইলে নূর বলেন, আমি আমার অবস্থান জানিয়ে সত্যটাই বাংলাদেশ হাইকমিশনকে বলেছি। বলেছি, রাজনীতির সাথে আমি মিশি না। কোনো রাজনৈতিক দলের সাথে আমার সম্পৃক্ততা নেই। কিন্তু ভারতের সব রাজনৈতিক দলের প্রতি আমার সম্মান রয়েছে। এখন তারা আমার বিষয়ে যা সিদ্ধান্ত নিবেন আমি সেটাই মেনে নেবো।\nভারত সরকার তার বিষয়ে যে সিদ্ধান্ত নিবে, সেটাতেই পূর্ণ আস্থা রাখার কথাও জানালেন নূর। বললেন, আমার ভাগ্য নির্ধারণে ভারত সরকার যে সিদ্ধান্ত নিবে আমি সেটাই মাথা পেতে নিবো, সেটা আমার ক্যারিয়ারের জন্য যতোই ভয়ঙ্কর হোক। তাদের আইনের প্রতি আমার পূর্ণ আস্থা আছে।\nএদিকে ফেরদৌস ও নূরের বিষয়ে নির্বাচন কমিশনে অভিযোগ জানিয়েছে বিজেপি। শুধু তাদের শাস্তি নয়, এবার তারা দাবি জানাল, এই দুই বাংলাদেশি অভিনেতাকে নিয়ে যারা প্রচারে বেরিয়েছিলেন, তাদের বিরুদ্ধেও ব্যবস্থা নিতে।\nগাজী আব্দুর নূররানী রাসমণিলিড বিনোদন\nচবির সেই নিয়োগে নিষেধাজ্ঞা: এমদাদুলের আবেদন নিষ্পত্তির নির্দেশ\nচান্দিমাল-থারাঙ্গাকে বাইরে রেখে শ্রীলঙ্কার বিশ্বকাপ দল


‘ধর্ম যার যার, উৎসব সবার′ এবং এক ব্লগারের প্রশ্ন | বিশ্ব | DW | 08.08.2013\nসবাইকে ঈদের শুভেচ্ছা৷ তবে ঈদের আনন্দের মাঝেও দুই ব্লগার তুলে ধরেছেন কিছু বাস্তব চিত্র৷ সামহোয়্যার ইন ব্লগে তাই উঠে এসেছে ঈদের বাজারের ভোগান্তি৷ আমার ব্লগে আরেক ব্লগার জানতে চেয়েছেন, ‘‘ধর্মীয় ঊৎসবগুলোর ভবিষ্যত কী?''\nঈদ উপলক্ষ্যে সামাজিক যোগাযোগের মাধ্যমেও সবাই এখন শুভেচ্ছা বিনিময় করছেন৷ তবে সামহোয়্যার ইন ব্লগে ‘অন্যমনস্ক শরৎ' জানিয়েছেন ঈদের কেনাকাটার সময়ের এক তিক্ত অভিজ্ঞতার কথা, ‘‘মা-বোনকে নিয়ে শপিংয়ে গিয়েছি৷ একদম ফেরার সময় শেষ দোকানটায় ঢোকা৷ এমন সময় খেয়াল করলাম সস্তা মেকাপ দিয়ে চারজন নারী মেয়েদের কেনাকাটার অংশে ঢুকেছে৷ এবং তারা একভাবে আমাকে ঠেলে দিচ্ছেন৷ আমি স্বভাবতই মাকে মাঝখানে রেখে সরে আসছি৷ প্রথমে ভেবেছিলাম গার্মেন্টস কর্মী, ঈদের সাজুগুজু করে শপিংয়ে এসেছেন এবং মধ্যবিত্ত....৷'' ‘অন্যমনস্ক শরৎ' পরে বুঝেছেন ওই চার নারী আসলে সংঘবদ্ধ এক চক্রের সদস্য, যাদের কাজ ভিড়ে ঢুকে এটা-ওটা বাগিয়ে নেয়া৷\nএদিকে আমার ব্লগে ‘সুশুপ্ত পাঠক' ঈদ প্রসঙ্গে লিখেছেন বেশ বড় একটি লেখা৷ শিরোনাম, ‘ধর্মীয় উৎসবের ভবিষ্যৎ'৷ মূলত ইসলাম ধর্মাবলম্বীদের উৎসব ঈদের মধ্যেই সীমাবদ্ধ থাকেনি তাঁর লেখা৷ শুরুতেই ‘সুশুপ্ত পাঠক' লিখেছেন, ‘‘ধর্মীয় উৎসবগুলোর সঙ্গে ধর্মের সম্পর্কগুলো বাদ দিলে যে সর্বজনীন চেহারা ফুটে উঠে তা খুবই উৎসাহ ব্যঞ্জক৷ অসাম্প্রদায়িক চেতনাধারী মানুষের কথা ভেবে এবং তাদের সংখ্যাবৃদ্ধির একটা চিত্র কল্পনা করে স্বাভাবিকভাবেই স্বস্তিবোধ করি৷ ইফতারের বাজারে প্রচুর হিন্দু সম্প্রদায়কে ইফতার কিনতে দেখেছি৷ দূর্গা পূজার লাড্ডু অনেক মুসলমান বাড়ি কিনে নিয়ে যায় উৎসব উপলক্ষ্য করেই৷ ছোটবেলা থেকে আমাদের বাড়িতে দেখে আসছি দূর্গা পূজার সময়ে লাড্ডু কেনা হয়৷....পূজা দেখতে যেতে আমাদের বাড়িতে কখনো কোনোদিন বাধা দেয়া হয়নি৷ অনেক মুসলিম পরিবারেও এই কথা সত্য৷ ঈদের দিন বাংলাদেশের অধিকাংশ হিন্দুর ঘরে নিদেনপক্ষে সকালবেলা একটু সেমাই রান্না করা হয়৷ অনেকের বাসায় দুপুরে রীতিমতো পোলাও-মাংস রান্না করা হয়৷ দূর্গা পূজার মন্ডপে আমার হিন্দু বন্ধুর সঙ্গে আমার মুসলিম বন্ধু একসঙ্গে নাচানাচি করেছে৷ সংখ্যায় কম হলেও এগুলোই ধর্মীয় উৎসবের সর্বজনীন হয়ে উঠার গল্প৷''\n‘‘ মানুষে মানুষে মেলবন্ধনে পৃথিবীর ঘাতকদের স্বস্তিবোধ করার কথাও নয়’’\nতারপরই আমার ব্লগ-এর ব্লগার গিয়েছেন বিষয়ের আরো গভীরে৷ সমাজের একটা অংশ যে সাম্প্রদায়িক সম্প্রীতি নষ্ট করতে সবসময় তৎপর সেই বিষয়টিও তুলে ধরেছেন তিনি, ‘‘....কিন্তু এসব তো সবার ভালো লাগার কথা নয়৷ মানুষে মানুষে মেলবন্ধনে পৃথিবীর ঘাতকদের স্বস্তিবোধ করার কথাও নয়৷ শ্রীকৃষ্ণের জন্মদিনের মিছিলে কিংবা মহরমের তাজিয়া মিছিলে রাস্তার পাশ থেকে দাঁড়িয়ে দেখার মানুষ দ্রুত কমে যাচ্ছে৷ এগুলো এখন চোখের পাপ! দূগা পূজায় মন্ডপে নাচানাচি দূরে থাক, সেখানে সামাজিকভাবে নিমন্ত্রণ রক্ষা করাও ধর্মসম্মত নয় আজকাল৷ হাদিস থেকে কোরআন থেকে নানা মাসালা বের করে এনে মসজিদ থেকে বয়ানের নামে বিষ ছাড়া হচ্ছে৷ সব ধর্মের মানুষ মিলে বছরে নির্দিষ্ট কোনো উৎসবে যোগ দেয়া দিনকে দিন সুদূর পরাহত হয়ে উঠছে৷''\nতারপর ‘সুশুপ্ত পাঠক' চোখ রেখেছেন উপমহাদেশের বাইরে৷ বিশ্বের অন্যান্য দেশে অন্য ধর্মগুলোর উৎসবের চেহারা দ্রুত বদলে যাবার বিষয়টি উল্লেখ করে লিখেছেন, ‘‘....‘ধর্ম যার যার, উৎসব সবার' – বলে একটা প্রচারণা চালানোর খুব চেষ্টা চলছে আমাদের অসাম্প্রদায়িক চেতনার মহল থেকে, কিন্তু বিপরীত প্রচারণার তোড়ে সেটা খুবই ক্ষীণ স্রোত ধারায় বয়ে চলেছে৷ মাঝখানে বাঁধ দিয়ে সে ধারাকে শুকিয়ে মেরে ফেলার চেষ্টাও হচ্ছে৷ আগামীদিনে তাই ঈদকে অনেক বেশি ধর্মীয় লেবাসে জড়ানো হবে৷ যাতে অন্য ধর্মমতের লোক স্বাচ্ছন্দবোধ না করে৷ বর্হিবিশ্বে প্রবাসী মুসলিমদের খ্রিস্টমাসে যোগ দেয়ার প্রবণতা কমে যাবে অস্বাভাবিক হারে৷ আর পূজা তো শিরক! তাই বেদাত, কুফরি, শিরক ইত্যাদির ভয়ে মুসলিম মানস কুঁকড়ে যাবে সর্বজনীন উৎসবে যোগ দিতে৷ মহরমের তাজিয়া মিছিলেই যেখানে আজকের সুন্নি মুসলিমের কাছে বেদাত সেখানে দূর্গা পূজা, খ্রিস্টমাসসহ অন্যান্য উৎসব তো আরো অমসৃণ দূর্গম পথ....৷''\n‘সুশান্ত পাঠক' শেষ করেছেন একটা প্রশ্ন আর বড় কিছু আশঙ্কার কথা লিখে, ‘‘ধর্মীয় উৎসবগুলোর ভবিষ্যত তাহলে কি? পাকিস্তানে ঈদের নামাজের জামাতে বোমা হামলায় প্রাণ হারায় মানুষ৷....এই রকম পরিস্থিতিতে কোনো উৎসব আনন্দের হয় না৷ এসব অতিরিক্ত ধর্মীয়করণের ফল৷ মসজিদে ঈদের নামাজের জামাতে বোমা হামলা কোনো ইহুদি-খ্রিষ্টান করে না৷ দূর্গা পূজার মন্ডপে র‌্যাব-পুলিশের কঠোর পাহারা ধর্মীয় উৎসবের ভবিষ্যত আগামীদিনে আতঙ্কের মধ্য দিয়েই শুরু হবে বলে মনে হচ্ছে৷ ‘ধর্ম যার যার, উৎসব সবার' – এই মন্ত্রে দীক্ষিত মানবতাই পারে ধর্মীয় উৎসবগুলোর ভবিষ্যত সর্বজনীন আর উৎসবমুখোর করে তুলতে৷ আমরা সেই মন্ত্রে দীক্ষা নিবো কিনা সেটা আমাদেরই ঠিক করতে হবে৷''\nকি-ওয়ার্ডস ঈদ, উৎসব, ধর্মীয় উৎসব, মৌলবাদের প্রভাব, ধর্ম, ধর্ম নিয়ে বাড়াবাড়ি, সাম্প্রদায়িকতা, সাম্প্রদায়িক সম্প্রীতি\n‘ধর্ম যার যার উৎসব সবার' 14.10.2016


HomeBENGALI PDFFamous bengali writers and their books name bangla gk full pdf\nHello, my all friends and reader welcome to our blog. Hurry up, download Railway Study Materials in Bengali. Railway Group D Exam is the most important for all the Job Seekers. Famous bengali writers and their books Before the start practice, you need some good study Materials. Study Materials helps you better practice.\nবইয়ের লেখকের নাম\nFamous bengali writers and their books\n১। পুতুল নাচের ইতিকথা- মানিক বন্দ্যোপাধ্যায়\n২। জোছনা ও জননীর গল্প- হুমায়ুন আহমেদ\n৩। পথের পাঁচালি- বিভূতিভূষণ বন্দ্যোপাধ্যায়\n৪। লোটা কম্বল- সঞ্জীব চট্টোপাধ্যায়\n৫। পদ্মা নদীর মাঝি- মানিক বন্দ্যোপাধ্যায়\n৬। একাত্তরের দিনগুলি- জাহানারা ইমাম\n৭। দিবারাত্রির কাব্য- মানিক বন্দ্যোপাধ্যায়\n৮। কবি- তারাশঙ্কর বন্দ্যোপাধ্যায়।\n৯। আরন্যক- বিভূতিভূষণ বন্দ্যোপাধ্যায়\n১০। চরিত্রহীন – শরৎচন্দ্র চট্টোপাধ্যায়\n১১। লালশালু- সৈয়দ ওয়ালীউল্লাহ\n১২। অপরাজিত – বিভূতিভূষণ বন্দ্যোপাধ্যায়\n১৩। শ্রীকান্ত -শরৎচন্দ্র চট্টোপাধ্যায়\n১৪। চোখের বালি- রবীন্দ্রনাথ ঠাকুর\n১৫। গণদেবতা – তারাশঙ্কর বন্দ্যোপাধ্যায়\n১৬। আলালের ঘরের দুলাল- প্যারিচাঁদ মিত্র\n১৭। হুতোম পেঁচার নকশা- কালী প্রসন্ন সিংহ\n১৮। দৃষ্টিপ্রদীপ – বিভূতিভূষণ বন্দ্যোপাধ্যায়\n১৯। সূর্যদীঘল বাড়ি- আবু ইসহাক\n২০। নিষিদ্ধ লোবান- সৈয়দ শামসুল হক\n২১। জননী- শওকত ওসমান\n২২। খোয়াবনামা – আখতারুজ্জামান ইলিয়াস\n২৩। হাজার বছর ধরে- জহির রায়হান\n২৪। তেইশ নম্বর তৈলচিত্র – আলাউদ্দিন আল আজাদ\n২৫। চিলেকোঠার সেপাই- আখতারুজ্জামান ইলিয়াস\n২৬। সারেং বউ- শহীদুল্লাহ কায়সার\n২৭। আরোগ্য নিকেতন- তারাশঙ্কর বন্দ্যোপাধ্যায়\n২৮। প্রদোষে প্রাকৃতজন – শওকত আলী\n২৯। খেলেরাম খেলে যা- সৈয়দ শামসুল হক\n৩০। রাইফেল রোটি আওরাত- আনোয়ার পাশা\n৩১। গঙ্গা- সমরেশ বসু\n৩২। শঙ্খনীল কারাগার- হুমায়ুন আহমেদ\n৩৩। নন্দিত নরকে- হুমায়ুন আহমেদ\n৩৪। দীপু নাম্বার টু- মুহম্মদ জাফর ইকবাল\n৩৫। মা- আনিসুল হক\n৩৬। আট কুঠরি নয় দরজা- সমরেশ মজুমদার\n৩৭। কড়ি দিয়ে কিনলাম- বিমল মিত্র\n৩৮। মধ্যাহ্ন- হুমায়ূন আহমেদ।\n৩৯। উত্তরাধিকার- সমরেশ মজুমদার\n৪০। কালবেলা- সমরেশ মজুমদার\n৪১। কৃষ্ণকান্তের উইল- বঙ্কিমচন্দ্র চট্টোপাধ্যায়\n৪২। সাতকাহন- সমরেশ মজুমদার\n৪৩। গর্ভধারিণী – সমরেশ মজুমদার\n৪৪। পূর্ব-পশ্চিম- সুনীল গঙ্গোপাধ্যায়\n৪৫। প্রথম আলো- সুনীল গঙ্গোপাধ্যায়\n৪৬। চৌরঙ্গী – শঙ্কর\n৪৭। নিবেদিতা রিসার্চ ল্যাবরেটরি – শঙ্কর\n৪৮। দূরবীন – শীর্ষেন্দু মুখোপাধ্যায়\n৪৯। শুন বরনারী- সুবোধ ঘোষ।\n৫০। পার্থিব- শীর্ষেন্দু মুখোপাধ্যায়\n৫১। সেই সময়- সুনীল গঙ্গোপাধ্যায়\n৫২। মানবজমিন – শীর্ষেন্দু মুখোপাধ্যায়\n৫৩। তিথিডোর – বুদ্ধদেব বসু\n৫৪। পাক সার জমিন সাদ বাদ- হুমায়ুন আজাদ\n৫৫। ক্রীতদাসের হাসি- শওকত ওসমান\n৫৬। শাপমোচন – ফাল্গুনী মুখোপাধ্যায়\n৫৭। মাধুকরী- বুদ্ধদেব গুহ\n৫৮। দেশে বিদেশে- মুজতবা আলী\n৫৯। আরেক ফাল্গুন – জহির রায়হান\n৬০। কাশবনের কন্যা- শামসুদ্দিন আবুল কালাম\n৬১। বরফ গলা নদী- জহির রায়হান\n৬২। গাভী বৃত্তান্ত- আহমদ ছফা\n৬৩। বিষবৃক্ষ – বঙ্কিম চট্টোপাধ্যায়\n৬৪। দৃষ্টিপাত- যাযাবর\n৬৫। তিতাস একটি নদীর নাম- অদৈত মল্লবর্মন\n৬৬। কাঁদো নদী কাঁদো- সৈয়দ ওয়ালীউল্লাহ\n৬৭। শিবরাম গল্পসমগ্র\n৬৮। জীবন ও রাজনৈতিক বাস্তবতা – শহীদুল জহির\n৬৯। আনন্দমঠ – বঙ্কিমচন্দ্র চট্টোপাধ্যায়\n৭০। নিশি কুটুম্ব- মনোজ বসু।\n৭১। একাত্তরের যীশু- শাহরিয়ার কবির\n৭২। প্রজাপতি – সমরেশ বসু\n৭৩। নীলকণ্ঠ পাখির খোঁজে – অতীন বন্দ্যোপাধ্যায়\n৭৪। মাধুকরী – বুদ্ধদেব গুহ\n৭৫। হুযুর কেবলা- আবুল মনসুর আহমেদ\n৭৬। ওঙ্কার- আহমদ ছফা\n৭৭। আমার দেখা রাজনীতির ৫০ বছর- আবুল মনসুর আহমদ\n৭৮। কত অজানারে- শঙ্কর\n৭৯। ভোলগা থেকে গঙ্গা- রাহুল সাংকৃত্যায়ন\n৮০। টেনিদা- নারায়ণ গঙ্গোপাধ্যায়\n৮১। বিষাদ সিন্ধু- মীর মোশাররফ হোসেন।\n৮২। বিবর- সমরেশ বসু\n৮৩। তারাশঙ্করের সব গল্প\n৮৪। বুদ্ধদেব বসুর সব গল্প\n৮৫। বনফুলের সব গল্প\n৮৬। পরশুরামের সব গল্প\n৮৭। কবর- মুনীর চৌধুরী\n৮৮। কোথাও কেউ নেই- হুমায়ুন আহমেদ\n৮৯। হিমু অমনিবাস – হুমায়ুন আহমেদ\n৯০। মিসির আলী অমনিবাস- হুমায়ুন আহমেদ\n৯১। আমার বন্ধু রাশেদ- মুহম্মদ জাফর ইকবাল\n৯২। অসমাপ্ত আত্মজীবনী – জাতির জনক বঙ্গবন্ধু শেখ মুজিবর রহমান\n৯৩। শঙ্কু সমগ্র- সত্যজিৎ রায়\n৯৪। মাসুদ রানা- কাজী আনোয়ার হোসেন।\n৯৫। ফেলুদা সমগ্র- সত্যজিৎ রায়\n৯৬। তিন গোয়েন্দা- সেবা প্রকাশনী\n৯৭। কিরীটী সমগ্র- নীহাররঞ্জন গুপ্ত\n৯৮। কমলাকান্তের দপ্তর- বঙ্কিমচন্দ্র চট্টোপাধ্যায়\n৯৯। পথের দাবি- শরৎচন্দ্র চট্টোপাধ্যায়\n১০০। গোরা – রবীন্দ্রনাথ ঠাকুর\n১০১। শবনম- মুজতবা আলী\n১০২। নৌকাডুবি – রবীন্দ্রনাথ ঠাকুর\n১০৩। আদর্শ হিন্দু হোটেল- বিভূতিভূষণ বন্দ্যোপাধ্যায়\n১০৪। বহুব্রীহি – হুমায়ুন আহমেদ\n১০৫। দেবদাস – শরৎচন্দ্র চট্টোপাধ্যায়\n১০৬। মধ্যাহ্ন- হুমায়ুন আহমেদ\n১০৭। বাদশাহ নামদার- হুমায়ুন আহমেদ\n১০৮। বিজ্ঞানী সফদর আলীর মহা মহা আবিস্কার- মুহম্মদ জাফর ইকবাল\n১০৯। হাসুলিবাকের উপকথা – তারাশঙ্কর বন্দ্যোপাধ্যায়\n১১০। গল্পগুচ্ছ- রবীন্দ্রনাথ ঠাকুর\n১১১। শেষ নমস্কার- সন্তোষ কুমার ঘোষ\n১১২। হাঙ্গর নদী গ্রেনেড- সেলিনা হোসেন\n১১৩। আবু ইব্রাহিমের মৃত্যু- শহীদুল জহির\n১১৪। সাহেব বিবি গোলাম- বিমল মিত্র\n১১৫। আগুনপাখি- হাসান আজিজুল হক\n১১৬। কেয়া পাতার নৌকো- প্রফুল্ল রায়\n১১৭।পুষ্প ও বিহঙ্গ পিরাণ- আহমদ ছফা\n১১৮। আনোয়ারা- নজীবর রহমান\n১১৯। চাপাডাঙ্গার বউ- তারাশঙ্খর বন্দ্যোপাধ্যায়\n১২০। চাঁদের অমাবস্যা – সৈয়দ ওয়ালী উল্লাহ\n১২১। কপালকুণ্ডলা – বঙ্কিমচন্দ্র চট্টোপাধ্যায়\n১২২। প্রথম প্রতিশ্রুতি – আশাপূর্ণা দেবী\n১২৩। মরুস্বর্গ- আবুল বাশার\n১২৪। রাজাবলী – আবুল বাশার\n১২৫। কালো বরফ- মাহমুদুল হক\n১২৬। নিরাপদ তন্দ্রা- মাহমুদুল হক\n১২৭। সোনার হরিণ নেই- আশুতোষ মুখোপাধ্যায়\n১২৮। যদ্যপি আমার গুরু- আহমদ ছফা।\n১২৯। মৃতুক্ষুধা- কাজী নজরুল ইসলাম\n১৩০। প্রদোষে প্রাকৃতজন’ – শওকত আলী।\n১৩১। শেষের কবিতা- রবীন্দ্রনাথ ঠাকুর।\n১৩২। লৌহকপাট -জরাসন্ধ(চারুচন্দ্র চক্রবর্তী)\n১৩৩। অন্তর্লীনা- নারায়ণ সান্যাল।\n১৩৫। হাজার চুরাশির মা- মহাশ্বেতা দেবী\n১৩৬। যাও পাখি -শীর্ষেন্দু মুখোপাধ্যায়\n১৩৭।তবুও একদিন- সুমন্ত আসলাম।\n১৩৮। অন্তর্জলী যাত্রা- কমলকুমার মজুমদার\n১৩৯। ব্যোমকেশ সমগ্র- শরদিন্দু\n১৪০। অন্য দিন- হুমায়ূন আহমেদ\n১৪১। কালপুরুষ- সমরেশ মজুমদার\n১৪২। মেমসাহেব – নিমাই ভট্টাচার্য\n১৪৩। বিন্দুর ছেলে- শরৎচন্দ্র চট্টোপাধ্যায়\n১৪৪। নামগন্ধ – মলয় রায় চৌধুরী\n১৪৫। মতিচূর – বেগম রোকেয়া\n১৪৬। সুলতানার স্বপ্ন- বেগম রোকেয়া\n১৪৭। চাঁদের পাহাড়- বিভূতিভূষণ বন্দ্যোপাধ্যায়\n১৪৮। অপুর সংসার- বিভূতিভূষণ বন্দ্যোপাধ্যায় ১৪৯। কারুবাসনা – জীবনানন্দ দাশ\n১৫০। বেনের মেয়ে- হরপ্রসাদ শাস্ত্রী\n১৫১। আবদুল্লাহ – কাজী ইমদাদুল হক\n১৫২। সূবর্ণলতা- আশাপূর্ণা দেবী\n১৫৩। ঢোঁড়াই চরিত মানস- সতিনাথ ভাদুরী\n১৫৪। উপনিবেশ – নারায়ণ গঙ্গোপাধ্যায়\n১৫৫। সাহেব বিবি গোলাম- বিমল মিত্র\n১৫৬। পদ্মার পলিদ্বীপ – আবু ইসহাক\n১৫৭। নারী- হুমায়ুন আজাদ\n১৫৮। বিত্ত বাসনা- শংকর\n১৫৯। সংশপ্তক- শহিদুল্লা কায়সার\n১৬০! জীবন আমার বোন- মাহমুদুল হক\n১৬১।ক্রাচের কর্নেল- শাহাদুজ্জামান\n১৬২।১৯৭১- হুমায়ূন আহমেদ\n১৬৩।দেয়াল- হুমায়ূন আহমেদ\n১৬৪।পরিনীতা- শরৎচন্দ্র চট্টোপাধ্যায়\n১৬৫।উত্তম পুরুষ-রশীদ করীম\n১৬৬।ঈশ্বর পৃথিবী ভালোবাসা- শিবরাম চক্রবর্তী\n১৬৮। তিস্তাপারের বৃত্তান্ত- দেবেশ রায়\n১৬৯। নীল দংশন – সৈয়দ শামসুল হক\n১৭০। কুকুর সম্পর্কে দু একটি কথা যা আমি জানি- সন্দীপন চট্টোপাধ্যায়\n১৭১। অর্ধেক নারী অর্ধেক ঈশ্বরী- আহমদ ছফা\n১৭২। ছাপ্পান্নো হাজার বর্গমাইল – হুমায়ুন আজাদ\n১৭৩। শুভব্রত ও তার সম্পর্কিত সুসমাচার, রাজনীতিবিদগণ -হুমায়ুন আজাদ\n১৭৪। ১০,০০০, এবং আরো একটি ধর্ষণ – হুমায়ুন আজাদ\n১৭৫। নভেরা- হাসনাত আবদুল হাই\n১৭৬। দুচাকার দুনিয়া- বিমল মুখার্জী\n১৭৭। চাকা- সেলিম আল দীন\n১৭৮। হার্বাট- নবারুণ ভট্টাচার্য\n১৭৯। নীলকন্ঠ পাখির খোঁজে- অতীন বন্দ্যোপাধ্যায়\n১৮০। ন হন্যতে – মৈত্রেয়ী দেবী।\n১৮১। কেরী সাহেবের মুন্সী- প্রমথনাথ বিশী\n১৮২। আগুনপাখি- হাসান আজিজুল হক\n১৮৩। পঞ্চম পুরুষ- বাণি বসু\n১৮৫। অলীক মানুষ- সৈয়দ মুস্তফা সিরাজ\n১৮৬। আমি বীরাঙ্গনা বলছি- নীলিমা ইব্রাহিম\n১৮৭। পুত্র পিতাকে – চানক্য সেন\n১৮৮। দোজখনামা- রবি শংকর বল\n১৮৮। মাতাল হাওয়া- হুমায়ূন আহমেদ\n১৮৯।বিষাদবৃক্ষ – মিহিরসেন গুপ্ত\n১৯০। অলৌকিক নয়,লৌকিক – প্রবীর ঘোষ\n১৯১। সৃষ্টি রহস্য – আরজ আলী মাতুব্বর।\n১৯২। ফালি ফালি ক’রে কাটা চাঁদ – হুমায়ুন আজাদ\n১৯৩। নিমন্ত্রণ – তসলিমা নাসরিন\n১৯৪। বসুধারা- তিলোত্তমা মজুমদার\n১৯৫।উপকণ্ঠ – গজেন্দ্র কুমার মিত্র\n১৯৬। অসাধু সিন্ধার্থ- জগদীশ গুপ্ত\n১৯৭। কুহেলিকা- কাজী নজরুল ইসলাম\n১৯৮। সৃষ্টি ও বিজ্ঞান – পূরবী বসু\n১৯৯। ঈশ্বরের বাগান- অতীন বন্দ্যোপাধ্যায়\n২০০। আয়না- আবুল মনসুর আহমদ\n২০১। ক্রান্তিকাল- প্রফুল্ল রায়\n২০২। কেয়া পাতার নৌকা- প্রফুল্ল রায়\n২০৩। গেরিলা থেকে সম্মুখ যুদ্ধে – মাহবুব আলম\n২০৪। একাত্তরের ডায়েরী- বেগম সুফিয়া কামাল\n২০৫। রাজাকারের মন (১ম ও ২য় খন্ড) – মুনতাসীর মামুন\n২০৬। ভিনকোয়েস্ট জেনারেল – মুনতাসীর মামুন\n২০৭। যাপিত জীবন – সেলিনা হোসেন\n২০৮।খেলারাম খেলে যা-সৈয়দ শামসুল হক\n২০৯। সোনালী হরিণ নেই- আশুতোষ মুখোপাধ্যায়\n২১০। চতুষ্পাঠী- স্বপ্নময় চক্রবর্তী।\n২১১। কালকূট – সতীনাথ ভাদুড়ী।\n২১২। অরণ্যের দিনরাত্রি – সুনীল গঙ্গোপাধ্যায়\n২১৩। দেবী – হুমায়ূন আহমেদ\n২১৪। ন হন্যতে- মৈত্রেয়ী দেবী\n২১৫। ঢোঁড়াই চরিতমানস- সতীনাথ ভাদুড়ী\nI hope you are so good and well. Today are you looking for question paper in this year 2018 then here is the best place for you. This book which is very important for you to be prepared for the competitive exams RRB NTPC stage2and SSC SCHSL (10+2) Exams. The book is collected from the various source that you may download from below link. you can download all Railway Group D Bengali Practice set, Mode question, Previous Year Question, syllabus, Notebook etc.\nআরও পড়ুন railway groupdBangla GK part 14 free download\nমোট দেখা 3,405\nRailway Groupdspacial Gk PDF part 1 -fivedottech


মুহিবুল্লাহ হত্যাকাণ্ডে একজনের স্বীকারোক্তি, আরো কয়েকজন গ্রেফতার\nনিহত রোহিঙ্গা নেতা মুহিবুল্লাহ- ফাইল ফটো- এএফপি\nরোহিঙ্গা নেতা মুহিবুল্লাহ হত্যাকাণ্ডে জড়িত সন্দেহে গ্রেপ্তার এক আসামি মোহাম্মদ ইলিয়াছ স্বীকারোক্তিমূলক জবানবন্দি দিয়েছেন। রোববার দুপুরে কক্সবাজারের চিফ জুডিশিয়াল ম্যাজিস্ট্রেট আদালতের বিচারক হেলাল উদ্দিন ১৬৪ ধারায় তার জবানবন্দি রেকর্ড করেন বলে জেলা পুলিশ সুপার মো. হাসানুজ্জামান নিশ্চিত করেছেন। তবে জবানবন্দিতে ওই আসামি ঠিক কেমন বর্ণনা দিয়েছে তা প্রকাশ করা হয়নি। কোনো ঘটনার সঙ্গে জড়িত আসামিরা দোষ স্বীকার করে নিলে ১৬৪ ধারায় তার জবানবন্দি রেকর্ড করা হয়।\nগত ২৯শে সেপ্টেম্বর রাতে কক্সবাজারের উখিয়ার লম্বাশিয়া ক্যাম্পে গুলি করে আরাকান রোহিঙ্গা সোসাইটি ফর পিস অ্যান্ড হিউম্যান রাইটসের চেয়ারম্যান মুহিবুল্লাহকে হত্যা করে দুর্বৃত্তরা। পরের দিন মুহিবুল্লাহর ছোট ভাই হাবিবুল্লাহ বাদী হয়ে অজ্ঞাতনামা সন্ত্রাসীদের আসামি করে উখিয়া থানায় হত্যা মামলা দায়ের করেন। এই হত্যাকাণ্ডের পর ক্যাম্পে অভিযান চালায় আইনশৃঙ্খলা রক্ষাকারী বাহিনী। হত্যাকাণ্ডে জড়িত সন্দেহে এ পর্যন্ত অন্তত ৫ জন রোহিঙ্গাকে গ্রেপ্তার করার তথ্য জানিয়েছে পুলিশ। গত ৩রা অক্টোবর কুতুপালং রোহিঙ্গা ক্যাম্প-৫ এ অভিযান চালিয়ে মোহাম্মদ ইলিয়াছকে গ্রেপ্তার করে আর্মড পুলিশ ব্যাটালিয়ন (এপিবিএন)। এরপর তাকে তিন দিনের রিমান্ডে নিয়ে জিজ্ঞাসাবাদ করে উখিয়া থানা পুলিশ।রিমান্ড শেষে রোববার তিনি আদালতে জবানবন্দি দেন।\nকক্সবাজারের পুলিশ সুপার মো. হাসানুজ্জামান সংবাদ মাধ্যমকে জানিয়েছেন, যে ৫ জন আসামিকে গ্রেপ্তার করে জিজ্ঞাসাবাদ করা হয়েছে। তাদেরকাছ থেকে হত্যাকাণ্ডের বিষয়ে গুরুত্বপূর্ণ তথ্য পাওয়া গেছে। কয়েকজন হত্যাকারীকে শনাক্ত করা গেছে। তাদের ধরতে ক্যাম্পে অভিযান পরিচালনা করছে আইন শৃঙ্খলা রক্ষাকারী বাহিনী।


Virat Kohli likely to be stripped off ODI captaincy after t20 wc bcci reports Sports: ওয়ানডে নেতৃত্বও হারাচ্ছেন কোহলি! বিশ্বকাপের ব্যর্থতায় বড়সড় সিদ্ধান্তের পথে সৌরভরা | Indian Express Bangla\nvirat kohli likely to be stripped off odi captaincy after t20 wc bcci reports\nজাতীয় টি২০ দলের নেতৃত্ব থেকে সরে দাঁড়ানোর ঘোষণা করেছেন কোহলি। তবে ওয়ানডে নেতৃত্ব থেকেও সরিয়ে দেওয়া হতে পারে কোহলিকে।\nUpdated: November 2, 2021 4:54:10 pm\nটি২০-র নেতৃত্ব আগেই ছেড়েছিলেন। তবে সবকিছু ঠিকঠাক থাকলে বোর্ডের তরফে ওয়ানডে নেতৃত্ব থেকেও সরানো হতে পারে কোহলিকে। বিশ্বকাপের পরেই সরকারিভাবে এই পালাবদল ঘোষণা করে দেবে বোর্ড। ওয়ার্ল্ড কাপের পরে চলতি নভেম্বরেই ভারত নিউজিল্যান্ডের বিরুদ্ধে ঘরের মাঠে তিনটে টি২০ খেলবে। সেই সিরিজে রোহিত শর্মাই নেতা হচ্ছেন।\nবিশ্বকাপের মধ্যেই জাতীয় নির্বাচকদের সঙ্গে আলোচনায় বসবেন বোর্ডের কর্তারা। সেখানেই বিরাট কোহলির নেতৃত্বের ভবিষ্যৎ নিয়ে জোরালো আলোচনা হবে। সেই আলোচনায় কোহলিকে ওয়ানডে ক্যাপ্টেন হিসাবে সরিয়ে দেওয়ার বিষয়ে চূড়ান্ত হবে।\nআরও পড়ুন: অবসর ভাঙছেন যুবরাজ! বিধ্বস্ত ভারতের কঠিন সময়ে বিশাল আপডেট তারকার\nকোহলির নেতৃত্বের সবথেকে বড় অভিযোগ, দীর্ঘদিন সময় পেয়েও দলকে কোনও আইসিসি টুর্নামেন্ট জেতাতে পারেননি। দ্বিপাক্ষিক সিরিজে ভারত সফল হলেও আইসিসি টুর্নামেন্টের ট্রফি খরা কোহলির নেতৃত্বের সবথেকে বড় মাইনাস পয়েন্ট। টি২০ ওয়ার্ল্ড কাপে আসরের মধ্যে বোর্ড সচিব জয় শাহ এবং সভাপতি সৌরভ গঙ্গোপাধ্যায় ভার্চুয়াল মিটিং করবেন জাতীয় নির্বাচকদের সঙ্গে। সেখানেই এই বিষয় গুলি আলোচনা করা হবে।\nচলতি বছরে ভারতের কোনও ওয়ানডে সিরিজ নেই। আগামী বছরেও ভারতের হাতে গোনা কয়েকটি ওয়ানডে ম্যাচ রয়েছে। তাছাড়া ভারতকে আরও একটি টি২০ ওয়ার্ল্ড কাপ খেলতে হবে অস্ট্রেলিয়ায়।\nআরও পড়ুন: সিএসকের কোটি কোটি টাকা বাঁচাতে চাইছেন ধোনি! প্রকাশ্যে জানালেন শ্রীনিবাসন\nওয়ার্ল্ড কাপের পরে রোহিত শর্মা নিউজিল্যান্ডের বিরুদ্ধে টি২০ সিরিজ না খেলে বিশ্রামে যেতে পারেন। এমন সম্ভবনা রয়েছে। এই বিষয়ে বোর্ডের এক কর্তা সংবাদসংস্থাকে বলে দিয়েছেন, “প্রথমত, নিউজিল্যান্ড সিরিজের দল গঠন হোক আগে। রোহিত এখনও দলকে বিশ্রাম নেওয়ার কথা জানাননি। তাছাড়া ও এখন বিশ্রাম নেওয়ার কথা ভাববেই বা কেন? ক্যাপ্টেন হিসাবে নিউজিল্যান্ডের বিপক্ষেই প্ৰথমবার নামবে ও।”\nতবে ক্রিকেট মহলের আবার জোর আলোচনা নিউজিল্যান্ডের বিরুদ্ধে কানপুর (২৫-২৯ নভেম্বর) এবং মুম্বই (৩-৭ ডিসেম্বর) টেস্ট থেকে সরে দাঁড়াতে পারেন তিনি। জানা যাচ্ছে, টি২০ সিরিজে যাদের বিশ্রাম দেওয়া হবে, তাঁদের টেস্টে নামানো হতে পারে। আবার যাঁরা টি২০ সিরিজে খেলবেন তাঁদের ব্রেক দেওয়া হবে দক্ষিণ আফ্রিকা সিরিজের ঠিক আগে। ভারত-দক্ষিণ আফ্রিকা সিরিজ শুরু হচ্ছে ডিসেম্বরের শেষের দিকে।\nআসন্ন হোম সিজনে ভারতকে মাত্র তিনটে ওয়ানডে ম্যাচ খেলতে হবে। তা-ও আবার সেই ফেব্রুয়ারিতে ওয়েস্ট ইন্ডিজের বিরুদ্ধে। সূত্রের খবর, ২০২৩ ওয়ানডে বিশ্বকাপের আগে বোর্ড দু-বছরের মাস্টার প্ল্যান বানিয়ে এগোতে চাইছে। এখনই ওয়ানডে নেতৃত্ব ঘোষণার ক্ষেত্রে কোনও তাড়াহুড়ো না থাকলেও সীমিত ওভারের ক্রিকেটে নেতৃত্ব ভাগাভাগি হোক তা চাইছে না বোর্ড। আগামী বছরের জুনের শেষ পর্যন্ত ভারত ১৭টা টি২০ ম্যাচ খেলবে।\nঘটনা হল, দক্ষিণ আফ্রিকার বিরুদ্ধে ওয়ানডে সিরিজের আগেই কোহলি স্বেচ্ছায় একদিনের ক্রিকেটে নেতৃত্ব ছেড়ে দেন নাকি বোর্ডের ঘোষণার অপেক্ষায় থাকেন, সেটাই দেখার। কোহলি নিজেও বুঝে গিয়েছেন, ওয়ানডে নেতৃত্বে তাঁর দিন ঘনিয়ে এসেছে।\nWeb Title: Virat kohli likely to be stripped off odi captaincy after t20 wc bcci reports\nঅবসর ভাঙছেন যুবরাজ! বিধ্বস্ত ভারতের কঠিন সময়ে বিশাল আপডেট তারকার


প্রাণীদের জন্য সেতু বানালেন জবির ২\nপ্রাণীদের জন্য সেতু বানালেন জবির ২ শিক্ষার্থী\nআপডেট: ১৬৫৮ ঘণ্টা, জুলাই ৩, ২০২১\nকৃত্রিম সেতু পার হচ্ছে একটি কাঠবিড়ালি।\nঢাকা: সিলেট অঞ্চলে বন্যপ্রাণীদের চলাচলের জন্য কৃত্রিম সেতু বানিয়েছেন জগন্নাথ বিশ্ববিদ্যালয়ের (জবি) দুই শিক্ষার্থী। মূলত বনাঞ্চলের ভেতরে সড়ক বা বৈদ্যুতিক দুর্ঘটনা থেকে বানর-হনুমান জাতীয় প্রাণীদের রক্ষা করবে ওই সেতু।\nওই শিক্ষার্থীরা হলেন জবির প্রাণিবিদ্যা বিভাগের ২০১০-২০১১ শিক্ষাবর্ষের (৬ষ্ঠ ব্যাচ) শিক্ষার্থী হাসান আল রাজী চয়ন ও একই বিভাগের ২০১৬-২০১৭ শিক্ষাবর্ষের (১২তম ব্যাচের) মারজান মারিয়া।\nযুক্তরাষ্ট্র এবং জার্মান দাতা সংস্থার আর্থায়নে সাতছড়ি বনে বিশেষ তিনটি কৃত্রিম সেতু নির্মাণ করেছেন ওই গবেষক দম্পতি। সম্প্রতি তারা বাংলাদেশে নতুন ব্যাঙের অস্তিত্ব আবিষ্কার করে আলোচিত হয়েছেন।\nব্রিজ নির্মাণকারী গবেষকরা জানান, সড়ক দুর্ঘটনা এবং তড়িতায়িত হওয়া বন্যপ্রাণীদের জন্য প্রধান হুমকিগুলোর মধ্যে একটি। বৈশ্বিক উন্নয়ন যেমন মানব সমাজকে এগিয়ে নিয়ে গেছে। অন্যদিকে কিছু ক্ষেত্রে এই উন্নয়ন কাল হয়ে দাঁড়িয়েছে পরিবেশ ও প্রতিবেশের জন্য। বিশ্বব্যাপী বনাঞ্চলকে ব্যবহার করে নির্মিত হচ্ছে সড়ক-মহাসড়ক ও বিদ্যুৎ সরবরাহের ব্যবস্থা। ফলে বনের একদিক থেকে অন্যদিকে বিচরণের সময় প্রায়ই দুর্ঘটনায় প্রাণ হারাচ্ছে বন্যপ্রাণীরা। অন্যান্য দেশের মতো বাংলাদেশেও এমন ঘটনা বাড়ছে। গবেষক হাসান আল রাজী বলেন, ২০১৫-১৭ সাল পর্যন্ত বিভিন্ন প্রাইমেট জাতীয় প্রাণী সড়ক দুর্ঘটনা এবং তড়িতায়িত হয়ে মারা যাওয়ার তথ্য সংগ্রহ করতে শুরু করি। ওই সময় বাংলাদেশের সিলেট অঞ্চলের সাতছড়ি ও লাউয়াছড়া বনে প্রাণী মৃত্যুর সংখ্যা পাই সবচেয়ে বেশি।\nএতে দেখা যায়, ২০১৫-১৭ পর্যন্ত সাতছড়ি বনে বিভিন্ন প্রজাতির ১৪টি এবং লাউয়াছড়াতে ১৩টি প্রাইমেট সড়ক দুর্ঘটনা এবং তড়িতায়িত হয়ে মারা যায়। তথ্যগুলো পর্যালোচনা করে আর্ন্তজাতিক জার্নাল ‘জুলজিয়া’তে একটি গবেষণাপত্র প্রকাশ করি। এরপরই কাজ শুরু করি প্রকল্পটি নিয়ে। গবেষণাপত্রটিতে উঠে আসে, দুর্ঘটনায় প্রাণীদের মৃত্যুর মধ্যে লম্বালেজী হনুমানেদের সংখ্যা বেশি।\nগবেষকদের ধারণা, লম্বালেজ বিশিষ্ট হনুমানগুলো বৈদ্যুতিক তার দিয়ে চলাচলের সময় তাদের লেজ দুই তারের মধ্য বৈদ্যুতিক সার্কিট পূরণ করে। এতে দ্রুত তড়িতাহত হয়ে মারা যায় প্রাণীটি। এই সমস্যা সমাধানের লক্ষ্যে সাতছড়ি বনে ‘আর্টিফিশিয়াল ক্যানোপি ব্রিজ ফর কনজারভেশন’ প্রকল্প হাতে নেয় গবেষকরা।\nগবেষকরা বলছেন, প্রকল্পটির উদ্দেশ্য ছিল সিলেটের সাতছড়ি বনের রাস্তার পাশের গাছগুলোতে কৃত্রিম ব্রিজ তৈরি করে চলাচলের সংযোগ করে দেওয়া। যাতে প্রাণীরা নিরাপদে পারাপার হতে পারে। প্রকল্প পরিচালনায় আর্থিক সহায়তায় করে ‘এক্সপ্লোরার ক্লাব’ নামের আমেরিকান এবং পামপলরিস ই. ভি. নামে জার্মানভিত্তিক দাতা সংস্থা। যারা বিশ্বব্যাপী গবেষণা ও সংরক্ষণের কাজে অর্থায়ন করে থাকে। গবেষক মারজান মারিয়া বাংলানিউজকে বলেন, ব্রিজ নির্মাণে আমরা বনবিভাগের সহায়তায় সবচেয়ে ঝুঁকিপূর্ণ ও দুর্ঘটনাপ্রবণ জায়গাগুলো চিহ্নিত করি। ২০২০ সালের ১ নভেম্বরে ব্রিজগুলো স্থাপনের কাজ শেষ হয় এবং তিনমাস অপেক্ষা করি, যাতে বন্যপ্রাণীরা ব্রিজটি ব্যবহারে অভ্যস্ত হয়। তিনমাস পর বন্যপ্রাণীর চলাচল পর্যবেক্ষণে ব্রিজের একপাশে একটি করে ক্যামেরা ট্র্যাপিং স্থাপন করা হয়।\nতিনি আরো বলেন, চলতি বছরের ফেব্রুয়ারি থেকে দু’সপ্তাহ পর পর ক্যামেরা ট্র্যাপিং থেকে তথ্য সংগ্রহ ও ব্রিজ রক্ষণাবেক্ষণের জন্য সাতছড়ি বনে সরেজমিনে যাই। ইতোমধ্যেই আমরা বেশকিছু বন্যপ্রাণী চলাচলের ছবি পেয়েছি। যাদের মধ্যে রয়েছে বিভিন্ন প্রজাতির বানর, হনুমান এবং বিভিন্ন ইঁদুরগোত্রীয় প্রাণী।\nগবেষক হাসান আল রাজী বাংলানিউজকে বলেন, বাংলাদেশে এমন আরো বন আছে, যেগুলোর মধ্য দিয়ে মহাসড়ক এবং বৈদ্যুতিক তার রয়েছে। সেখানেও যদি কৃত্রিম ব্রিজ নির্মাণ করা হয় তবে বন্যপ্রাণীদের মৃত্যু সংখ্যা কমানো সম্ভব। যা এ দেশের জীববৈচিত্র সংরক্ষণে উল্লেখযোগ্য ভূমিকা রাখবে।\nবাংলাদেশ সময়: ১৬৪৩ ঘণ্টা, জুলাই ০৩, ২০২১


হোম আত্ম সচেতনতা রবের নির্দেশ\nআল্লাহ পাওয়ার ইচ্ছা থাকলে, সৎস্বভাব বানাও এবার, চিত্তশুদ্ধি হইলে পরে, ডেকে বলবে কি লাগবে তোমার। বিবেক বুদ্ধি ঠিক রাখিয়া, কর্ম কর ভুবনে,চিত্তশুদ্ধি হইলে পরে, ভয় পাবি না মরনে। কোরান মতে চরিত্র গঠন করিয়া, সংযমে সর্বক্ষণ থাকিয়া, সৎভাবে কর্ম করিয়া, সৎপথে চলতে রসুল কয়। সর্বশাস্ত্রে যাহা কয়, আত্মশুদ্ধি হইতে হয়, কামনা বাসনা ছেড়ে,তাওয়াকুতে থাকতে হয়।কথা কয় সে ধরা দেয় না, থাকে ঘরে দেখা হয় না, লোভি কামি তারে পায় না, সুস্থ্য মানুষ পায় তারে। অনিত্য সব ছাড়িয়া, নিষ্ককর্মে যাও চলিয়া , অরূপ ছেড়ে স্বরূপ ধরিয়া, সংযমে থাক এই সংসারে।বুদ্ধিজীবী চিলেন যারা, যৌনশক্তি ধরে রাখছে তারাঁ, আল্লাহ অলী হইছে তাঁরা, শাহজাহান কয় শ্রেষ্ঠ হয় তাঁদের জীবন। নিজেকে যখন হারিয়ে যাবি, স্বরূপের ছবি তখন দেখবি, মনিমুক্তা ত্যাগ কবরি, লোভ লালসা থাকবে না তোমার। ছাড়িয়া দুনিয়ার লোভ, মুর্শিদদের রূপে দিলে ডুব, ইন্দ্রিয় জয় হইলে খুব, সবর হয়ে থাকবে তখন। যে যেই ধর্মে জম্ম নিলে, ধর্মীয় নির্দেশ না মানিলে, মানুষ বলে কয় না তারে, পশু কয় শাহজাহান এখন।\nবেলায়েতের রসুল সাধক কবি শাহজাহান শাহ মস্তান আঃ তিনি তার সংযমের সংবিধান কিতাবে ব্যক্ত করেন যে, আল্লাহ পাওয়ার যদি কারোর ইচ্ছা তথা আকাঙ্ক্ষা থাকে, তাহলে শর্ত হলো সৎস্বভাব তথা পূর্ণচরিত্রবান হতে হবে, আর চরিত্রবান হতে গেলে শর্ত হলো চিত্তশুদ্ধি তথা অন্তরের পবিত্রতা অর্জন করা। তাহলে আল্লাহপাক নিজেই পুরষ্কার হিসাবে রবরূপে সাক্ষাৎ দিবেন। আল্লাহকে জয় করার মূখ্য শর্ত হলো চিত্তশুদ্ধি তথা আপন নফসকে পরিশুদ্ধকরণ করা। তাই বলা হয়ে থাকে, “চাইলে কেহ রবের দান নাহি নিতে পারে, উপযুক্ত হইলে পরে রব ডাইকা সাক্ষাৎ দিবে”। নফস সংস্কার তথা পরিশুদ্ধ করার জন্য আল্লাহপাক কোরানের ৬৪ নং সুরা তাগাবুনের ১৬ নং আয়াতে ইরশাদ করেন “সুতরাং আল্লাহর তাকওয়া কর। তোমরা যতটুকু সমর্থ হও, তোমরা তাহাকে শোন, তাহার আনুগত্য কর এবং ব্যয় কর এইসব তোমাদিগের নফসগুলির জন্য কল্যাণকর। এবং যে কেহ তাহার নফসের লোভ লালসা সংবরণ করিতে পারেন তবে উহারাই তাহারা যাহারা সফলকাম।”\nকোরানের ৪৯ নং সুরা হুজরাতের ১৭ নং আয়াতে আল্লাহ রাব্বুল আলামিন ইরশাদ করেন: “এবং তোমার নিশ্চয়ই মালুম আছ যে, রাসুলুল্লাহ যদি অনেক কর্মকাণ্ড সম্বন্ধে তোমাদেরকে অনুসরণ করিতেন, (তাহা হইলেও) তোমরা লা’নত প্রাপ্ত হইতে। কিন্তু এতসত্ত্বেও আল্লাহ তোমাদিগের দিকে ঈমানের প্রতি অনুরাগ সৃষ্টি করিয়াছেন। এবং তোমাদিগের দিকে কুফর, ইন্দ্রিয় পরয়াণতা এবং অবাধ্যতা অপ্রিয় করিয়াছেন। উহারাই তাহারা সুপথগামী।”\nআল্লাহপাক সুরা শামসের ৯ -১০ নং আয়াতে ইরশাদ করেন “সে- ই সফলকাম হবে, যে আপন নফসকে পবিত্র করবে। এবং সে- ই ব্যর্থ হবে যে আপন নফসকে কলুষিত করবে।” যে আমানু তথা গুরুভক্ত নফস তথা সাধক আপন নফস তথা চিত্তকে পবিত্র করবে আল্লাহ তাঁর পুরস্কার ঘোষণা করেন সুরা ফাজরের ২৭-৩০ নং আয়াতে ও অন্যান্য সুরাতেও। “হে প্রশান্ত নফস, তুমি তোমার রবের দিকে ফিরে আসো (তুমি) পরিতৃপ্ত তোমার রবের সন্তুষ্টি হতে, তোমার রবও তোমার প্রতি সন্তুষ্ট, সুতরাং প্রবেশ করো আমার দাসদের মধ্যে এবং জান্নাতে।”\nসুতরাং এই পুরষ্কার জান্নাত লাভ করতে হলে আল্লাহকে কর্জে হাসানা তথা উত্তম ঋণ দিতে হবে। আল্লাহকে তো আর হিরা – জহরত – চুন্নি- পান্না – সোনা – রূপা, টাকা – কড়ি, আলু- পটল ঋণ হিসাবে দেওয়া যাবে না। কারণ তিনি অভাবমুক্ত গণি তথা ধনী। এই গুলো আমাদের নয়, এসব তাঁর দেওয়া নিয়ামত। সুতরাং আমাদের নফসের মালিকও আল্লাহ পাক।\nতবে আমাদের নফসের উপর আল্লাহ রাব্বুল আলামিন সাময়িক ইচ্ছাশক্তি তথা সীমিত স্বাধীনতা দান করেছেন। যার উপর আল্লাহ কোনো দিন হস্তক্ষেপ করবেন না। হস্তক্ষেপ করলে আর জিন ইনসানের স্বাধীনতা থাকেন না, আর রবের মহানিরপেক্ষতার গুণ বজায় থাকে না। আল্লাহ রাব্বুল আলামিন শুধু মাত্র পরীক্ষা করার জন্য আমাদের নফসে সীমিত স্বাধীনতা তথা ইচ্ছা শক্তি দিয়েছেন উদ্দেশ্যমূলকভাবে। তিনিই আবার এই সীমিত স্বাধীনতাটুকু বহুগুণ নিয়ামতের বিনিময়ে ঋণ হিসাবে চাচ্ছে। এই কর্জে হাসানাটুকু আল্লাহ বান্দার কাছ থেকে চান, তার বান্দা যেন তারঁ দেওয়া আপন ইচ্ছাশক্তিটুকু আল্লাহর ইচ্ছার কাছে উৎসর্গ করে দেয়। এই ঋণটুকু সবাই দিতে পারে না।\nতাই আল্লাহপাক তাকে উত্তম ঋণ হিসাবে অভিহিত করেছেন। এই সীমিত স্বাধীনতা আল্লাহ রাব্বুল আলামিন শুধু মাত্র জীন আর ইনসানোর নফসের উপর দিয়েছেন। কর্জে হাসানা সম্পর্কে আল্লাহ পাক ইরশাদ করেন যে- “কে সে, যে আল্লাহকে কার্জে হাসানা প্রদান করিবে? তিনি তাহার জন্য ইহা বহুগুণ বৃদ্ধি করিবেন” (২:২৪৫)। সুরা তাগাবুনের ১৭ নং আয়াতে আল্লাহ রাব্বুল আলামিন ইরশাদ করেন- “আল্লাহকে প্রদান কর একটি সুন্দর কর্জ(তবে) আল্লাহ তোমাদের জন্য (ইহা) দ্বিগুণ করিবেন।”\nকে আছে আল্লাহকে দিবে উত্তম ঋণ? তাহা হইলে তিনি বহুগুণ ইহাকে বৃদ্ধি করিবেন তাহার জন্য এবং তাহার জন্য রহিয়াছে সম্মানজনক পুরষ্কার। (৫৭:১১) “এতপর সালাত কায়েম কর, যাকাত প্রদান কর এবং আল্লাহকে দাও উত্তম ঋণ” (৭৩:২০)। “দানশীল পুরুষগণ এবং দানশীল নারীগণ এবং যাহারা আল্লাহকে উত্তম ঋণ দান করে এবং তাহাদের দেওয়া হইবে বহুগুণ বেশি এবং তাহাদের জন্য রয়েছে সম্মানজনক পুরুষ্কার” (৫৭:১৮)।\nআল্লাহপাক সুরা শামসে এবং সুরা আ’লা তে নির্দেশ করেছেন যে, কে আছ পুরস্কার জান্নাত ও আমার দর্শনপ্রার্থী। যদি আমি আল্লাহকে পুরুষ্কার হিসাবে পাওয়ার অভিপ্রায় থাকে তাহলে শর্ত হলো কর্জে হাসানার মাধ্যমে চিত্তের পরিশুদ্ধ তথা পবিত্র নফসের অধীকারি হওয়া। এই নির্দেশ বানী দান করেন আল্লাহ সুরা শামসের ৯ নং আয়াতে এবং পুরষ্কার দান করেন সুরা ফাজরের ৩০ নং আয়াতে। যে মাত্র নফস কালিমামুক্ত হল, সেই মাত্র নফস পুরুষ্কার জান্নাত লাভ করলো। এখানে বর্তমান কাল ব্যবহৃত হয়েছে।ভবিষ্যতে জান্নাত পাবে কোরানিক দর্শন বলেন নাই। আর এখানে মুসল্লীদের উদ্দেশ্য করে বলে নাই, বলা হয়েছে সর্বজনীনভাবে সকল নফসকে উদ্দেশ্য করে। পবিত্র নফসের অধীকারিগণ জান্নাতে অবস্থান করেন, করবেন না, বরং নগদ পাওয়ার কথা কোরানিক দর্শন জানান দিচ্ছে।\nআরো খেয়াল করার বিষয় পরিশুদ্ধ নফসকে রব তার দাস বলে স্বীকৃতি দিয়েছেন, এবং অন্যকোনো নফসকে দেন নাই। সুতরাং আল্লাহর দাস হওয়া চাট্টিখানি কথা নয়, বিশুদ্ধচিত্তের অধীকারিকে আল্লাহ তার দলের সদস্য বলে অভিহিত করেছেন। অপবিত্র নফস নিয়ে ইবাদত করলে সেই ইবাদত আল্লাহর না হয়ে হবে শয়তানের। আমাদের ইবাদত তথা কর্মে নিরিখ করা উচিত তা কি আল্লাহর রাস্তায় নাকি শয়তানের রাস্তায় হচ্ছে? আল্লাহ পবিত্র তার সম্পর্ক পবিত্র জনদের সাথে। সুফি সাহিত্যিক মোতাহের হোসেন চৌধুরী সংস্কৃতের কথা প্রবন্ধের অন্তর্গত জীবন ও বৃক্ষ প্রবন্ধে উল্লেখ করেন যে, মানুষের বৃদ্ধি কেবল দৈহিক নয়, আত্মিকও বটে। মানুষকে আত্মা তৈরী করে নিতে হয় (এটা তৈরী বাজারে কিনতে পাওয়া যায় না) সুখ দুঃখ, বেদনা উপলব্ধির ফলে অন্তরে যে পরিপক্বতা তাই তো আত্মা।এই আত্মারূপ ফল শ্রষ্টার উপভোগ্য। তাই মহাকবি ব্রাটান্ড রাসেলের মুখে শুনতে পাই “Ripeness is all” তথা পরিপক্বতাই সব।\nআত্মাকে মধুর ও পুষ্ট করে গড়ে তুলতে হবে। নইলে তা শ্রষ্টার উপভোগের উপযুক্ত হবে না। বিচিত্র অভিজ্ঞতা, প্রচুর প্রেম ও গভীর অনুভূতির দ্বারা আত্মার পরিপুষ্ট ও মার্ধুর্য সম্পাদন সম্ভব। তাঁর সাধনাই মানুষের শিক্ষার প্রধান বিষয়বস্তু। আর জীবন ও মূল্যবোধের অন্তর পরিপূর্ণ হয় সাহিত্যে ও শিল্পকলার দ্বারা। সুতরাং বলা যায় সাধক কবি শাহজাহান শাহর গান আল কোরানের জান।\nসুতরাং উপসংহারে বলা যায় যে, মুর্শিদের নির্দেশ মোতাবেক চিত্ত তথা নফসকে পরিশুদ্ধ করার জন্য সাহিত্যে ও শিল্পকলা, প্রচুরপ্রেম, গভীর অনুভুতি ও বিচিত্র অভিজ্ঞতার প্রয়োজন। এই পরিপক্ব চিত্তই সফলকাম ও পুরুষ্কার প্রাপ্ত।\nপূর্ববর্তী পোস্টআত্মার জাগরণ\nপরবর্তী পোস্টরোজাদারের বৈশিষ্ট সমূহ:


গুগল মুছে ফেলে আপনার অ্যান্ড্রয়েড ব্যাকআপ! | রাজশাহীর কণ্ঠ\nHome > বিজ্ঞান ও প্রযুক্তি > গুগল মুছে ফেলে আপনার অ্যান্ড্রয়েড ব্যাকআপ!\nআমরা সবাই জানি যে, আমাদের অ্যান্ড্রয়েড ডিভাইসগুলোর সমস্ত ডাটা ব্যাকআপ রাখার ক্ষেত্রে গুগল ড্রাইভ অত্যন্ত গুরুত্বপূর্ণ একটি ভূমিকা পালন করে। বেশিরভাগ অ্যান্ড্রয়েড ব্যবহারকারীই সাধারণত অ্যান্ড্রয়েড ডিভাইসটি স্যুইচ করার সময় তাদের সমস্ত তথ্য যেমন পরিচিতি, ফটো, বার্তা এবং অন্যান্য সকল তথ্য সংরক্ষণের জন্য গুগল ড্রাইভ ব্যবহার করে।\nকিন্তু গুগল ঠিক কতদিন আপনার এ সমস্ত ব্যাকআপ তাদের ড্রাইভে জমা রাখে সেটি কি কখনো ভেবে দেখেছেন?\nসম্প্রতি এক প্রতিবেদনে দাবি করা হয়েছে যে, গুগল স্বয়ংক্রিয়ভাবে অ্যান্ড্রয়েড ব্যাকআপ মুছে ফেলে যদি সেটি দুই মাসের জন্য অব্যবহৃত বা নিষ্ক্রিয় থাকে।\nটাঞ্জলব্রুক নামের একজন রেডডিট ব্যবহারকারীর একটি উদ্ধৃত করার মাধ্যমে ‘অ্যান্ড্রয়েড পুলিশ’ এর এক প্রতিবেদনে এ তথ্য উঠে এসেছে। ট্যানজেলব্রুক জানান যে, তিনি তার নেক্সাস ৬ পিতে সংরক্ষিত তার সকল ব্যাকডাপ ডাটা হারিয়েছেন।\nতিনি বলেন, গুগল তার সম্পূর্ণ ব্যাকআপ মুছে ফেলেছে। যার মধ্যে ছিল ৫০টি অ্যান্ড্রয়েড অ্যাপ্, ওয়াই-ফাই পাসওয়ার্ড এবং অ্যান্ড্রয়েড সেটিংস সহ অনেক গুরুত্বপূর্ণ তথ্য। আর গুগল ড্রাইভ থেকে একবার তথ্য মুছে ফেলা হলে, এটি পুনরুদ্ধারের কোনো বিকল্প নেই।\nরিপোর্ট আরো উল্লেখ করা হয় যে, ১০০ জিবি পেইড সাবক্রিপশন সেবা নেওয়ার পরেও তিনি তার হারিয়ে যাওয়া তথ্যগুলো পুনরুদ্ধারের কোনো অপশন পাননি।\nব্যাকআপ মোছার আগে গুগল ব্যবহারকারীদের কোনো সতর্ক বার্তাও দেয় না। অ্যান্ড্রয়েড ডিভাইসটি দুই সপ্তাহের জন্য ব্যবহার না করলেই গুগল মেয়াদপূর্তির তারিখ গণনা শুরু করে।\nএই সপ্তাহের শুরুতে, গুগল সাধারণ ব্যবহারকারীদের জন্য একটি নতুন ফিচার চালু করেছে, যা তাদের কাছে সহজ পদ্ধতিতে গুগল ড্রাইভে সংরক্ষিত ফাইলগুলোতে প্রবেশাধিকার দেবে। এটি বর্তমানে বেশিরভাগ ব্যবহারকারীই ব্যবহার করছেন এবং গুগল এর মাধ্যমে তাদের পুরাতন গুগল ড্রাইভ ফোল্ডারটি প্রতিস্থাপন করতে যাচ্ছে। তবে এই নতুন ‘গুগল ড্রাইভ স্ট্রিম’ গুগল ড্রাইভের মতো হার্ডডিস্কে জায়গা দখল করবে না।\nPrevious: ‘জোটের রাজনীতি স্তিমিত করতে আমিনুরকে গুম’\nNext: গুগল ড্রাইভে পুরো কম্পিউটার যেভাবে ব্যাকআপ রাখবেন


লকডাইনে হঠাৎ করেই বাড়িতে আইনি নোটিশ পেলেন আনুশকা! – Colorslife24\nলকডাইনে হঠাৎ করেই বাড়িতে আইনি নোটিশ পেলেন আনুশকা!\nঅভিনেত্রীর প্রযোজনা প্রতিষ্ঠান ক্লিন স্লেট ফিল্ম থেকে নির্মিত প্রথম ডিজিটাল প্রজেক্ট এটি। আইনি নোটিশে অভিযোগ করা হয়েছে, এই ওয়েব সিরিজের একটি দৃশ্যে দেখা যায়, একটি নেপালি চরিত্রকে উদ্দেশ্য করে এক নারী পুলিশ বর্ণবাদী সংলাপ বলেছেন।\nসংলাপে ‘নেপালি’ ছাড়াও অন্য একটি শব্দ ব্যবহার করা হয়, যা গোর্খা সম্প্রদায়ের অনুভূতিতে আঘাত করেছে। এরপর ১৮ মে আনুশকাকে এই বিষয়ে আইনি নোটিশ পাঠানো হয়। আনুশকাকে নোটিশ পাঠিয়েছেন আইনজীবী গিল্ডের সদস্য বিরেন গৌরাঙ্গ। তিনি বলেন, ‘শুধু নেপালি শব্দটি ব্যবহার করলে কোনো সমস্যা ছিল না।\nকরোনাতেও দুবাইয়ের সমুদ্র সৈকতে রোম্যান্স রাজ-শুভশ্রীর! ভাইরাল ছবি


পিরিয়ড নিয়ে কুসংস্কার দূর করতে মার্কিন নারীর প্রশিক্ষণ | বিশ্ব | DW | 15.03.2018\nপিরিয়ড নিয়ে কুসংস্কার দূর করতে মার্কিন নারীর প্রশিক্ষণ\nপ্রচার আর সচেতনতা যতই বাড়ানো হোক না কেন, ভেতরে সেই ঢাক গুড়গুড় রয়েই যায়৷ বিষয়ের নাম ‘মহিলাদের মাসিক' যে! ‘প্যাডম্যান' সিনেমার দৌলতে স্যানিটারি প্যাড নিয়ে বিস্তর প্রচার আর সচেতনতা তৈরি হয়েছে৷ ঢেউ আছড়ে পড়েছে বঙ্গেও৷ রাজ্য সরকার তো এবার রাজ্যের সমস্ত মহিলা কলেজে স্যানিটারি ভেন্ডিং মেশিন বসাতে চলেছে৷ অবশ্য বেসরকারি উদ্যোগে কলকাতার ৩০টি কলেজে এমন ব্যবস্থা আছে৷ জেলাস্তরেও বসছে মাসিক নিয়ে খোলামেলা আলোচনা সভা৷ কিন্তু তা সত্ত্বেও সমস্যার শেষ নেই যেন৷ পর্যাপ্ত স্যানিটারি প্যাডের অভাব ছাড়াও সমস্যা রয়েছে অনেক৷ ঋতু চলাকালীন কতক্ষণ একটা প্যাড ব্যবহার করা উচিত? খাদ্যাভ্যাস পরিবর্তন, সাঁতার কাটা বা সাইকেল চালানো উচিত, নাকি উচিত নয়? এসব হাজারো প্রশ্নের উত্তর যথাযথ জানাই তো সমস্যা৷\n‘পাছে লোকে কিছু বলে' মানসিকতায় পুষ্ট তৃতীয় বিশ্বে কে-ই বা কাকে জিজ্ঞেস করবে! সাগর দত্ত হাসপাতালের মহিলা চিকিৎসক হাসি দাশগুপ্ত একবাক্যে মেনে নিলেন এই সমস্যার কথা৷ বললেন, ‘‘সত্যিই তো সে অর্থে খোলামেলাভাবে এমন আলোচনা করার সুযোগ নেই৷ সমস্যা গুরুতর না হলে কে আর শুধু ডাক্তারের কাছে যেতে চান? কয়েকটা টোটকা আর সংস্কার ছাড়া বৈজ্ঞানিকভাবে কিছু জানারও উপায় নেই৷ দুর্ভাগ্যজনকভাবে আমাদের দেশে এই প্র্যাকটিসটাই নেই৷''\nমেয়েদের সম্পর্কে জানতে...\nসুন্দরীদের কি বুদ্ধি কম?\n‘চা’ মেয়েদের ক্যানসারের ঝুঁকি কমায়\nজার্মান মেয়েরা স্বাভাবিক সৌন্দর্যকেই বেশি গুরুত্ব দেয়\nমেটাল বা ধাতু ব্যবহার মেয়েদের জন্য ঝুঁকিপূর্ণ\nনাচের সময় মেয়েদের কোমর দোলানো আর নানা অঙ্গভঙ্গিই সকলের দৃষ্টি কাড়ে, তাইনা? কিন্তু ছেলেরা যখন নাচে, তখন ? হ্যাঁ, সায়েন্টিফিক রিপোর্টস-এর করা সমীক্ষা বলছে, শরীরের মাঝখান বা কোমর দেখার চেয়ে মেয়েদের দৃষ্টি থাকে ছেলেদের শরীরের ওপরের অংশ এবং ঘাড়ের দিকে৷\nমহিলাদের পিরিয়ড নিয়ে এখন সরব হয়েছে বলিউড৷ প্যাড নিয়ে চ্যালেঞ্জ ছোঁড়াছুঁড়িও হচ্ছে৷ কিন্তু এসবের থেকে দূরে, অলক্ষ্যে গত চার-পাঁচ বছর ধরে মহিলাদের ওই বিশেষ দিনগুলোর সুরক্ষা নিয়ে কাজ করে যাচ্ছিলেন প্রথম বিশ্বের এক মহিলা, মেগান নোরিন৷ তা-ও ভারতের মতো উন্নয়নশীল দেশে! সংস্কারবদ্ধ মাসিক সমস্যা নিয়ে তাঁর প্রথম লড়াই ছিল পরিবেশবান্ধব ন্যাপকিন তৈরি দিয়ে৷ কিন্তু লড়াই এখানেই শেষ নয়৷ এবার সারা বিশ্বের মহিলাদের সুরক্ষিত করার দায় নিচ্ছেন৷ কীভাবে? গ্লোবাল দুনিয়ায় হাতের ক্লিকে মিলবে পিরিয়ড সমস্যার অনলাইন সমাধান৷ পিরিয়ড নিয়ে ফ্রি কোচিংয়েরও দুনিয়া এবার খুলল বলে!\nনা, বিশ্বে ‘ডিভাইন ফ্লো'-ই প্রথম পিরিয়ডের অনলাইন কোচিংয়ের জায়গা নয়৷ রয়েছে অ্যামেরিকার উইম্যান নারিশমেন্ট, ইংল্যান্ডের রেড স্কুল৷ তবে ভারতে এমন উদ্যোগ প্রথমবার৷ চিকিৎসক হাসি দাশগুপ্ত সাধুবাদ জানিয়েছেন এই চেষ্টাকে৷ বললেন, ‘‘এমনটা করতে পারলে তো খুবই ভালো হয়৷ সংস্কারের ভয়ে অনেকে সমস্যা এড়িয়ে চলেন দিনের পর দিন৷ এতেই ক্যানসারের মতো রোগ বাড়ে৷ খোলামেলা আলোচনার সুযোগ থাকলে সুরক্ষা নেওয়া সহজ হবেই তো!''\nকলকাতার বেশ কয়েকটি স্কুল-কলেজের ছাত্রীরাও ডয়চে ভেলেকে একই অভিযোগ জানালেন৷ তাঁদের মতে, সমাজের মতো পরিবারেও পিরিয়ড নিয়ে লুকোচুরির রেওয়াজ চলে৷ দমদম মতিঝিল স্কুলের প্রিয়াঙ্কা সাহা বলল, ‘‘বাড়িতে অভিভাবকরাও পিরিয়ডের মতো শরীরবৃত্তীয় প্রক্রিয়া নিয়ে বেশি কিছু বলতে চায় না৷ ফলে আমাদের পক্ষে ছোট-বড় সমস্যা সমাধানের ক্ষেত্রে অসুবিধা হয় প্রচুর৷ পিরিয়ডের জন্য এমন ওয়েবসাইট এলে তো খুবই ভালো হবে৷''\n‘ভারতের মতো অ্যামেরিকাতেও প্রচুর ট্যাবু পিরিয়ড নিয়ে’\n২০১০ সালে একটি মার্কিন সংস্থার হয়ে অঞ্চলভিত্তিক উন্নয়নের সমীক্ষা করতে কলকাতায় এসেছিলেন মেগান৷ তারপরেই জড়িয়ে গেছেন মহিলাদের উন্নয়নের কাজে৷ ২০১৪-র ৩১ ডিসেম্বর কলকাতায় ‘সমতা উইম্যান কেয়ার' সংস্থা তৈরি করে মহিলাদের সুরক্ষিত করার দায় নিয়েছেন তিনি৷ কয়েক বছরে শহর ও শহরতলিতে অনেক আলোচনাসভা করেছেন৷ মেয়েদের মধ্যে ঋতুকালীন সুখ-দুঃখের কথা বলেছেন৷ বুঝেছেন শুধুমাত্র কয়েকটা আলোচনাসভা করে সচেতনতা তৈরি করা যাবে না৷ করতে হবে আরও বড় কিছু৷ সেটা বুঝে এবার ইন্টারনেটে সব মেয়ের কাছে পৌঁছে যেতে চান মেগান৷ তাই ‘ডিভাইন ফ্লো'-র ভাবনা৷\nমার্কিন দেশের মহিলা হয়ে তৃতীয় বিশ্বের ট্যাবু সম্পর্কে ধারণা হলো কীভাবে? মেগান ডয়চে ভেলেকে বলেন, ‘‘ভারতের মতো অ্যামেরিকাতেও প্রচুর ট্যাবু পিরিয়ড নিয়ে৷ এদেশে পিরিয়ড হলে পুজোআর্চা, চুলখোলা, রান্নাঘরে যাওয়া নিষেধ৷ ওদেশেও পরিয়ড নিয়ে খোলামেলা কথা বলা যায় না৷ সবাই এ ব্যাপারে চুপ৷''\nদক্ষিণ ভারতের অরুণাচলম মুরুগন্থনম যত্রতত্র সস্তায় ন্যাপকিন তৈরির যন্ত্র বসিয়ে, নিজে সেগুলো বিলি করে ট্যাবুর ভিত ধসিয়ে দিয়েছেন৷ এই উপমহাদেশে জগদ্দল সংস্কারকে চ্যালেঞ্জ দিয়ে ‘ডিভাইন ফ্লো'-তে লগ ইন করলেই অনলাইন ভিডিও কোচিংয়ের দরজা খুলে যাবে৷ স্কাইপ বা জুমের মাধ্যমে যে কোনও দেশের মহিলারা কথা বলতে পারবেন তাঁদের সমস্যা নিয়ে৷ তাঁদের ক্লাস নেবেন মেগান ও তাঁর সহযোগীরা৷ চিকিৎসকদের সঙ্গে কথাও বলিয়ে দেবেন মেগানের পারিষদ৷ মিলবে পিরিয়ড সংক্রান্ত বই, যোগাভ্যাসের লাইভ পরামর্শ৷ ওয়েবে থাকছে ডান্স থেরাপি৷ ওয়েবের সোল মিউজিং ব্লগে মহিলাদের একান্ত আপন কথাগুলো বিলিয়ে দেওয়া যাবে অনায়াসে৷ মাসে একবার করে ১৫-২০ জন মহিলাকে নিয়ে পিরিয়ডের সমস্যা নিয়ে বৈঠকও বসবে বলে জানা গেল৷\nডয়চে ভেলের সঙ্গে কথা বলতে বলতে মেগান নোরিনের চোখেমুখে আত্মবিশ্বাস ফুটে উঠছিল৷ বলছিলেন, মেয়েরা তাদের নিজেদের শরীর চিনুক, জানুক, স্বচ্ছন্দ হোক তার শরীরবৃত্তীয় প্রক্রিয়া নিয়ে৷ নিঃশব্দে না, এবার কথা হবে জোরদার৷ ‘‘ইয়েস, ইয়েস, ইয়েস৷ সিচ্যুয়েশন উইল বি চেঞ্জড৷ অবস্থার পরিবর্তন হবেই৷'' পশ্চিমবঙ্গের মেগানের গলায় আত্মবিশ্বাসের সুর ততক্ষণে ছাপিয়ে গিয়েছে ট্যাবু নিয়ে বলিউডের সমস্ত প্রচার আর চ্যালেঞ্জকে৷\nভারতে কোনো ব্যক্তি যদি স্বেচ্ছায় পরস্ত্রীর সঙ্গে যৌন সম্পর্কে লিপ্ত হন, তবে চলতি ব্যভিচার আইনে শুধু তিনিই শাস্তি পাবেন৷ ছাড় পেয়ে যাবেন নারী৷ এটাও এক ধরনের লিঙ্গ বৈষম্য৷ তাই আইনের এই ধারা খতিয়ে দেখতে চায় শীর্ষ আদালত৷ (16.12.2017)\nদেশ আর সমাজ গঠনে নারীর ভূমিকা অনস্বীকার্য৷ (28.12.2011)\nসিন্থেটিক না গ্রিন ন্যাপকিন, ঋতু সমস্যার সমাধান কোন পথে\nসম্প্রতি মুক্তি পেয়েছে ‘প্যাডম্যান'৷ অরুণাচলম মুরুগনন্থমের সস্তায় স্যানিটারি ন্যাপকিন তৈরির কাহিনীর চিত্রায়ন করেছে ভারতীয় চলচ্চিত্র৷ তবু প্রশ্ন থেকেই যায়, এরপরেও সমাজ মহিলাদের ঋতু-সমস্যাকে সম্মান করতে শিখবে কি? (17.02.2018)\nসুন্দর মেয়েদের নাকি বুদ্ধি কম৷ আসলেই কি তাই ? জানেন, জার্মান মেয়েরা সাজতে পছন্দ করে কিনা কিংবা মেটাল ব্যবহার মেয়েদের জন্য ঝুঁকিপূর্ণ কেন? জরিপে বেরিয়ে আসা এরকম নানা বিষয় নিয়েই এই ছবিঘর৷ (27.08.2017)\nকি-ওয়ার্ডস ভারত, মার্কিন নারী, পিরিয়ড, ওয়েবসাইট, কোচিং, অনলাইন, কুসংস্কার


জরিমানা নিয়ে ব্যাংকের ঘরে ঢুকলো বিপুল অর্থ ,জেনে নিন কত? – প্রিয় বন্ধু বাংলা\nহোম > জাতীয় > জরিমানা নিয়ে ব্যাংকের ঘরে ঢুকলো বিপুল অর্থ ,জেনে নিন কত?\nগত বছর এপ্রিল মাসে ব্যাঙ্ক ব্যবস্থায় একটি নতুন নিয়মের সুচনা হয়। সেই নিয়ম মোতাবেক গ্রাহকের ব্যাঙ্ক অ্যাকাউন্টে নূন্যতম ব্যালেন্স না থাকলে তাঁকে আর্থিক জরিমানা করা হবে বলে ঘোষণা করা হয়। প্রসঙ্গত ব্যাঙ্কের এই পদক্ষেপ নেওয়ার পিছনে প্রকৃত উদ্দেশ্য ছিলো রাষ্ট্রায়ত্ব ব্যাঙ্কগুলির লোকসানের পরিমাণ হ্রাস করা।\nব্যাঙ্কগুলির এই পদক্সকেপ নেওয়ার ফলস্বরূপ ব্যাঙ্কিং সংক্রান্ত তথ্য মোতাবেক জানা যাচ্ছে ২০১৭-১৮ অর্থবর্ষে ২৪ টি ব্যাঙ্ক মিলিয়ে গ্রাহকদের অ্যাকাউন্টে নূন্যতম ব্যালন্স রাখতে না পারার কারণে মোট ৫ হাজার কোটি টাকা আদায় হয়েছে। এরমধ্যে ভারতীয় স্টেট ব্যাঙ্কই একক উদ্যোগে আদায় করেছে প্রায় ২ হাজার ৪৩৩ কোটি টাকা। জরিমানা আদায়ের তালিকায় দ্বিতীয় স্থানে রয়েছে এইচডিএফসি ব্যাঙ্ক। এই ব্যাঙ্কের জরিমানাকৃত অর্থের পরিমাণ ৫৯০ কোটি টাকা। যা সংশ্লিষ্ট ব্যাঙ্কের পূর্ববর্তী অর্থবর্ষ ২০১৬-১৭ থেকে সামাণ্য কম।\nকারণ বিগত অর্থবর্ষেই জরিমানাকৃত অর্থ আদায়ের পরিমাণ ছিলো প্রায় ৬১৯ কোটি টাকা। জরিমানাকৃত অর্থ আদায়ের পরিমানের নিরিখে অ্যাক্সিস ব্যাঙ্ক রয়েছে তৃতীয় স্থানে। এই ব্যাঙ্ক নিজের গ্রাহকদের কাছ থেকে প্রায় ৫৩০ কোটি টাকা জরিমানা আদায় করেছে। ৩১৭ কোটি টাকা জরিমানা আদায় করে তালিকার চতুর্থ স্থানে রয়েছে আইসিআইসিআই ব্যাঙ্ক। উল্লখ্য গত বছর এপ্রিল মাসে দীর্ঘ ৫ বছর পরে ন্যূনতম ব্যালেন্স না থাকলে জরিমানা করার নিয়ম চালু করে ভারতীয় স্টেট ব্যাঙ্ক।\nএই সিদ্ধান্তের ফলে দেশজুড়ে আলোড়ন সৃষ্টি হয়। বিরোধী দলগুলি এই সময়ে সরকারের সমালোচনায় সোচ্চার হয়ে ওঠে। তারা দাবি করে সাধারণ মানুষজনের পক্ষে মাসের শেষ তারিখে ব্যাঙ্কের নূন্যতম ব্যালেন্স রাখার শর্ত পূরণ করা সম্ভব নয়। এরপর যদি জরিমানার বোঝা এসে মানুষের ঘাড়ে চাপে তাহলে কঠিন সমস্যায় পড়তে হবে গরিব মানুষকে। ব্যাপক প্রতিবাদ এবংসমালোচনার জেরে শেষ অবধি গত বছর অক্টোবর মাসে ন্যূনতম ব্যালেন্স না থাকলে জরিমানার পরিমাণে কিছুটা স্থিতিলতা আনা হয়। কিন্তু এতেও পরিস্থিতির সেইরকম কোনো পরিবর্তন হয়নি। নূন্যতম ব্যালেন্স না থাকার দরুন গ্রাহকের কাছ থেকে জরিমানা বাবদ আদায়ীকৃত অর্থের সৌজন্যে অনায়াসেই ব্যাঙ্কের অর্থ ভাণ্ডার পরিপূর্ণ হচ্ছে।\nআমি মঞ্জু বসুকে কোলে করে বিজেপিতে নিয়ে আসিনি: মুকুল রায়\nআমপান নেভাতে পারবে না শিক্ষার আলো! প্রায় ২৫০ কোটি টাকা খরচে বড়সড় পদক্ষেপ মমতা সরকারের


সংসদে নিন্দা প্রস্তাব পাশ, ভারতীয় হাই কমিশনারকে তলব করে প্রতিবাদ করুন: আল্লামা বাবুনগরী\nবৃহস্পতিবার, ৩০ জুন ২০২২\t০৪:৫১ পিএম\nnewsgarden24.com\t০৮:২৫ পিএম, ২০২২-০৬-১৭\t71\nনিউজগার্ডেন ডেস্ক: হেফাজতে ইসলাম বাংলাদেশের আমির আল্লামা মুহিব্বুল্লাহ বাবুনগরী বলেন-ভারতে মহানবী হযরত মুহাম্মদ (সাঃ) ও উম্মাহাতুল মোমেনিন মা আয়েশা ছিদ্দিকা (রাঃ) সম্পর্কে অবমাননাকর বক্তব্যের প্রতিবাদে অবিলম্বে বাংলাদেশের জাতীয় সংসদে নিন্দা প্রস্তাব পাশ করতে হবে। এবং ভারতীয় হাই কমিশনারকে তলব করে নুপুর শর্মা ও নবীন কুমার জিন্দালকে গ্রেপ্তার করে দৃষ্টান্তমূলক শাস্তির দাবি জানান। তিনি আরও বলেন-ভারতে দীর্ঘ ১৯০ বছরের স্বাধীনতা আন্দোলনে মুসলমানদের অবদান ছিল উজ্বলতর। কিন্তু ভারতের বর্তমান শাসক গোষ্ঠী বিজেপি ভারতের সংবিধান বিরোধী আচরণ ও সাম্প্রদায়িক বৈষম্য ভারতকে এক নতুন চেহারায় উপনীত করেছে। ভারতে মহানবী\nহযরত মুহাম্মদ (সাঃ) এর অবমাননার বিরুদ্ধে মুসলিম বিশ্ব ফুঁসে উঠলেও বর্তমান সরকার ভারতকে খুশি করতে নিরব ভূমিকা পালন করছে। দেশের বৃহত্তম ইসলামী জনগোষ্ঠীর সেন্টিমেন্টের বিরুদ্ধে অবস্থান নিয়ে সরকার নিজেদের সর্বনাশ করছে। বুলডোজার দিয়ে মুসলিমদের বাড়ী-ঘর ভেঙ্গে দেওয়ার পরও নবী করিম (সাঃ) কে কটুক্তির করার প্রতিবাদ বিক্ষোভ সমাবেশ বন্ধ হচ্ছে না। ভারতের কট্টর হিন্দুত্ববাদীদের ইসলাম-মুসলিম বিদ্বেষী মনোভাব পরিবর্তন করতে হবে। ভারতের স্বাধীনতা সংগ্রাম, শিল্প, সাহিত্য, উন্নতি তথা প্রতিটি ক্ষেত্রেই মুসলমানদের ব্যাপক অবদান রয়েছে। ইসলাম ও মুসলমানদের প্রতি বিজেপির রয়েছে চরম বিদ্বেষ। ২০ কোটি মুসলমান জোর করে বের করে দেওয়া সম্ভব নয়। তিনি অদ্য ১৭ জুন, বাদ জুমা চট্টগ্রামের জমিয়তুল ফালাহ্ ময়দানে শানে রেসালত সম্মেলনে প্রধান অতিথি হিসেবে বক্তব্য রাখছিলেন। সভায় হেফাজতের মহাসচিব আল্লামা সাজিদুর রহমান বলেন-আলেম-ওলামা ও দেশের সর্বস্তরের জনগণ রাসূল (সাঃ) অবমাননার প্রতিবাদ করার জন্য সকল কে ধন্যবাদ জানান। তিনি বলেন বিশ্ব নবীর অবমাননা কোন মুসলমান সহ্য করবে না। সকলের ঈমানী দায়িত্ব রাসূল (সাঃ) ও মা আয়েশা (রাঃ) কে নিয়ে কুটক্তি করার প্রতিবাদ সকলের জন্য ফরজ। হেফাজতে ইসলাম বাংলাদেশ’র কেন্দ্রীয় সিনিয়র নায়েবে আমীর, দারুল উলুম মঈনুল ইসলাম হাটহাজারী মাদ্রাসার মহাপরিচালক আল্লামা মুহাম্মদ ইয়াহইয়া (দা.বা)’র সভাপতিত্বে ও হেফাজতের সাংগঠনিক সম্পাদক মীর মোহাম্মদ ইদ্রিচ ও মাওলানা আনোয়ার হোসাইন রব্বানীর যৌথ সঞ্চালনায় শানে রেসালত সম্মেলনে বক্তব্য রাখেন আল্লামা ফোরকান উল্লাহ খলিল, নানুপুর ওবাইদিয়া মাদ্রাসার মহাপরিচালক আল্লামা সালাহ উদ্দিন নানুপুরী, হেফাজতের মহাসচিব আল্লামা সাজেদুর রহমান, আল্লামা মুফতি আহমদ উল্লাহ, আল্লামা শেখ আহমদ, আল্লামা সালাউদ্দিন নানুপুরী, আল্লামা আতাউল্লাহ হাফেজ্জী, অধ্যক্ষ মিজানুর রহমান চৌধুরী, আল্লামা আরশাদ রহমানী, আল্লামা আব্দুল কৈয়ম সোবহানী, মুফতি মাহমুদ হাসান বাবুনগরী, আল্লামা আজিজুল হক আলমাদানী, আল্লামা সরওয়ার কামাল আজিজি, আল্লামা মাহমুদুল হাসান ফতেপুরী, আল্লামা মুফতি হাবিবুর রহমান কাছেমী, আল্লামা ড. এনায়েত উল্লাহ আব্বাসী, আল্লামা ড. আ ফ ম খালেদ হোসেন, মাওলানা ওবাইদুল্লাহ হামজা, মাওলানা হাফেজ শিহাব উদ্দিন সহ হেফাজত ইসলাম বাংলাদেশ কেন্দ্রীয় নেতৃবৃন্দ ও দেশবরেণ্য ওলামা মাশায়েক বৃন্দ।\nনানুপুর ওবাইদিয়া মাদ্রাসার মহাপরিচালক আল্লামা সালাহ উদ্দিন নানুপুরী বলেন-দেশের সকল স্তরের জন্য সর্বসাধারণের ঈমানী দায়িত্ব রাসূলের (সাঃ) এর কুটক্তির প্রতিবাদ করা। ভারতীয় পণ্য বর্জনের আহ্বান জানিয়ে তিনি বলেন, আরব-রাষ্ট্র গুলোর মতো আমাদের সরকারের উচিত হবে। ভারতের হাই কমিশনারকে তলব করে নুপুর-জিন্দালের দৃষ্টান্তমূলক শাস্তির দাবি জানানো। জামেয়া ইসলামিয়া পটিয়ার মাদ্রাসার মহাপরিচালক আল্লামা আব্দুল হালিম বোখারী বলেন-পবিত্র কোরআনে অসংখ্য আয়াত রাসূলের শানে ও মানে অবতীর্ণ হয়েছে। উম্মাহাতুল মোমেনিন মা আয়েশা ছিদ্দিকা (রাঃ) শানে পবিত্র কোরআনে সূরা আল নূর অবতীর্ণ হয়েছে। সূরা আল নূরের অসংখ্য আয়াত হযরত মা আয়েশা ছিদ্দিকা (রাঃ) এর বিশুদ্ধ চরিত্রের বর্ণনা রয়েছে। সূতারাং কোন নাস্তিক মুরতাদের স্বীকৃতির প্রয়োজন নেই। পৃথিবীর বিখ্যাত দার্শনিক ও মনীষি সাহিত্যিক, রাজনৈতিক ও বুদ্ধিজীবীরা এক বাক্যে স্বীকার করেছেন পৃথিবীর সর্বশ্রেষ্ঠ মহামানব হযরত মুহাম্মদ (সাঃ)।


ভারতে টি-টুয়েন্টি ক্রিকেট এ বাংলাদেশ ইউনিভার্সিটি চ্যাম্পিয়ন – lekhapora24.net\nভারতের কলকাতার শ্যামনগরে অনুষ্ঠিত ভিবেক কাপ টি-টুয়েন্টি ক্রিকেট টুর্নামেন্টে বাংলাদেশ ইউনিভার্সিটি চ্যাম্পিয়ন হয়েছে। ফাইনালে তারা পশ্চিম বঙ্গের শিশির ক্লাব ক্রিকেট একাডেমিকে ৫৫ রানে হারিয়েছে। গতকাল রোববার (১৩ ডিসেম্বর ২০১৫) দুপুরে শ্যামনগর ক্রিকেট একাডেমি মাঠে খেলাটি অনুষ্ঠিত হয়।\nটসে জয়লাভ করে বাংলাদেশ ইউনিভার্সিটি প্রথমে ব্যাট করতে নেমে নির্ধারিত ২০ ওভারে ৭ উইকেট হারিয়ে ১৮০ রান সংগ্রহ করেন। দলের পক্ষে সর্বোচ্চ ৮১ রান করেন সায়মন আহমেদ। জবাবে শিশির ক্লাব ক্রিকেট একাডেমি নির্ধারিত ২০ ওভারে সবকটি উইকেট হারিয়ে ১২৫ রান করে। দলের পক্ষে সর্বোচ্চ ৮১ রান করে বাংলাদেশ ইউনিভার্সিটির সায়মন আহমেদ ম্যান অব দ্যা ম্যাচ নির্বাচিত হন।\nখেলা শেষে বিজয়ীদের মধ্যে পুরস্কার বিতরন করেন ভারতের জাতীয় ক্রিকেট দলের সাবেক অধিনায়ক সৌরভ গাঙ্গুলী। বিজয়ী দল হিসেবে বাংলাদেশ ইউনিভার্সিটি ১ লাখ ৫০ হাজার রুপি প্রাইজমানি পুরস্কার পেয়েছে। ক্রিকেট দলের এই অবিস্মরনীয় সাফল্যে তাদেরকে অভিনন্দন জানিয়েছে বাংলাদেশ ইউনিভার্সিটির বোর্ড অব ট্রাষ্টিজ এর চেয়ারম্যান কাজী জামিল আজহার, সেক্রেটারি ইঞ্জি: এম. এ. গোলাম দস্তগীর, এবং ভারপ্রাপ্ত উপাচার্য কামরুল হাসান প্রমুখ।


মেসির অবসর ভাবনাঃ এবার কি তবে আর্জেন্টিনার জার্সি তুলেই রাখছেন মেসি?\nআগস্ট 16, 2018 আগস্ট 17, 2018 ফুটবল\nএক বছরের জন্যে জাতীয় দল থেকে বিরতি নিয়েছেন মেসি । তবে কি এবার পরোক্ষ ভাবেই আর্জেন্টিনা জাতীয় দলকে বিদায় বলে দিলেন ফুটবল জাদুকর মেসি?\nমেসি আর আর্জেন্টিনার বিশ্বকাপ শেষ হয়েছে আরো প্রায় দেড় মাস আগে।এর মধ্যে মেসির আর্জেন্টিনার জার্সি গায়ে তোলা বা না তোলা নিয়ে তেমন কোন আলোচনাই শোনা যায় নি। না মেসির পক্ষে থেকে না আর্জেন্টাইন ফেডারেশনের পক্ষ থেকে।\nগত দেড় মাসে এই আর্জেন্টাইন মহাতারকা পরিবার নিয়ে ছুটি কাটিয়েছেন। ছুটি পরে বার্সার অনুশীলন ক্যাম্প শেষে দুটি ট্রফিও জেতা হয়ে গেছে তাঁর। কিন্তু আর্জেন্টাইন ফ্যানদের মধ্যে মেসিকে নিয়ে একটা অদৃশ্য ভয় ছিল না বললে ভুল হবে। কারন আর্জেন্টাইন জার্সিতে শতভাগ দিয়ে খেলেও প্রসংশার চেয়ে সমালোচনাই বেশি শুনতে হচ্ছিল তাঁকে।\nতাই এবার আর জাতীয় দলের জার্সিতে ফিরবেন কি না তা নিয়ে সংশয় ছিল খোদ আর্জেন্টিনার ফেডারেশনেরই। মেসি যে কিছু দিনের বিরতিতে যেতে পারেন সে ইঙ্গিত দিয়েছিলেন আর্জেন্টাইন ফুটবল অ্যাসোসিয়েশনের (এএফএ) প্রধান ক্লাদিও ‘চিকি’ তাপিয়া।\nআর্জেন্টিনার ভক্তদের সেই আশংকাই সত্যি হল মনে হচ্ছে। এই বছরের মত আর জাতীয় দলের জার্সিতে দেখা যাবে না মেসিকে। আর কবে থেকে জাতীয় দলের জার্সি গায়ে ফিরবেন সে ব্যাপারেও কিছু জানান নি বার্সেলোনার এই আর্জেন্টাইন এই মহাতারকা।\nসেপ্টেম্বরে যুক্তরাষ্ট্রে গুয়াতেমালা আর কলম্বিয়ার বিপক্ষে দুটি প্রীতি ম্যাচ খেলবে আর্জেন্টিনা। আগামী রোববারের মধ্যেই সেই দুই ম্যাচের দল ঘোষণা করতে হবে অন্তর্বর্তীকালীন নিয়োগ পাওয়া কোচ লিওনেল স্কালোনিকে। আর তাই মেসিকে দলে রাখবেন কিনা তা জানতেই বার্সেলোনা ফরোয়ার্ডকে ফোন করেছিলেন তিনি। কিন্তু উত্তরে ‘না’ বলে দিয়েছেন মেসি। আর এই না কতদিনের জন্যে তাও স্পষ্ট করে কিছু জানান নি মেসি।\nআর এই সংক্রান্ত সকল খবর সরবরাহ করেছে আর্জেন্টাইন দৈনিক ক্লারিন। অবশ্য এই সংক্রান্ত তাদের দুটি প্রতিবেদনে দুই রকমের খবর উল্লেখ করা হয়েছে।\nএকটিতে বলা হয়েছে, “কেউ ভাবছে না এটি তাঁর চূড়ান্ত বিদায়।” আরেক প্রতিবেদনে বলা হয়েছে ” তবে এরপর (২০১৮ সালের পরে) কি হবে? তা এখনো অজানা। “\nগতকাল রাতে হুয়ান গাম্পার ট্রফিতে বোকা জুনিয়ার্সের বিপক্ষে ৩-০ গোলে জেতে মেসির বার্সেলোনা। এই ম্যাচে ১ গোলও করেছেন মেসি। কিন্তু সবকিছু ছাপিয়ে আলোচনায় ছিল মেসির আর্জেন্টিনা জাতীয় দলে খেলা না খেলার বিষয়টি।\nবোকা জুনিয়ার্সের কোচ বারোস শেলোতো এই বিষয়ে বলেন, “মেসিকে একা থাকতে দিন। কি করতে চায়, সেই সিদ্ধান্ত ও-ই নেবে। “\nআর মেসির জাতীয় দলের সাবেক সতীর্থ বোকার ফরোয়ার্ড কার্লোস তেভেজ বলেছেন, ” মেসি যদি জাতীয় দলে আর না-ও ফেরে, আমি সেটা বুঝতে পারব। যখন আপনি সবকিছু দেওয়ার পরেও সমালোচিত হবেন, তখন সবকিছু কঠিন হয়ে যায়। ”\nঅবশ্য এই হৃদয় ভাঙা খবরের পরেও ভাল কিছুর আশাও বেঁচে আছে আর্জেন্টাইন সমর্থক আর আর্জেন্টিনাবাসির জন্যে। ‘ আগামী বছর ব্রাজিলে হতে যাওয়া কোপা আমেরিকা দিয়ে আবার জাতীয় দলে ফিরতে চান মেসি,’ এমন কথাও বলেছে কোন কোন আর্জেন্টাইন সংবাদ মাধ্যম। আর অন্ততঃ এই খবরটা যেন সত্যি হয়, এমনটাই আশা সারা দুনিয়ার আর্জেন্টিনা ভক্তদের।\nfootball, soccer, আর্জেন্টাইন দৈনিক ক্লারিন, আর্জেন্টাইন ফুটবল অ্যাসোসিয়েশন, আর্জেন্টাইন ফেডারেশন, আর্জেন্টাইন মহাতারকা, আর্জেন্টাইন সংবাদ মাধ্যম, আর্জেন্টাইন সমর্থক, আর্জেন্টিনা, আর্জেন্টিনার জার্সি, আর্জেন্টিনার ভক্ত, এএফএ, কলম্বিয়া, কার্লোস তেভেজ, কোপা আমেরিকা, ক্লাদিও 'চিকি' তাপিয়া, খেলধুলা, গুয়াতেমালা, ফুটবল, বারোস শেলোতো, বার্সেলোনা, বিশ্বকাপ, বোকা জুনিয়ার্স, ব্রাজিল, মেসি, মেসির অবসর, যুক্তরাষ্ট্র, লিওনেল মেসি, লিওনেল স্কালোনি, হুয়ান গাম্পার ট্রফিত\nএশিয়া কাপের জন্য ৩১ সদস্যের বাংলাদেশ প্রাথমিক দল ঘোষণা করেছে বিসিবি\nইংল্যান্ড-ভারত টেস্ট সিরিজঃ ট্রেন্ট ব্রিজে তৃতীয় টেস্টের জন্য প্রস্তুত্ দুই দল


- চ্যানেল আই অনলাইন ২১ জুন, ২০২২ ১৭:৩৮\nবাংলাদেশ রিকন্ডিশন্ড ভেহিক্যালস ইম্পোটার্স অ্যান্ড ডিলার্স অ্যাসোসিয়েশনের (বারভিডা) ২০২২-২০২৪ মেয়াদে নির্বাচনে মোহাম্মদ হাবিব উল্লাহ ডন প্রেসিডেন্ট ও শহীদুল ইসলাম মহাসচিব নির্বাচিত হয়েছেন।\nসোমবার (২০ জুন) রাতে অ্যাসোসিয়েশনের পক্ষ থেকে এই তথ্য জানানো হয়েছে।\nএর আগে শনিবার (১৮ জুন) রাজধানীর ইন্টারকন্টিনেন্টাল হোটেলে (বলরুমে) সকাল ১০টা থেকে শুরু হওয়া ভোটগ্রহণ চলে বিকাল ৪টা পর্যন্ত। সংগঠনের ২৫ সদস্যের কার্যনির্বাহী কমিটি নির্বাচনে ৬২ প্রার্থী প্রতিদ্বন্দ্বিতা করেন।\nবারভিডার পক্ষ থেকে জানানো হয়, এ বছর মোট সংগঠনটির মোট ভোটারের সংখ্যা ৭৬১ জন। শনিবার নির্বাচিত কার্যনির্বাহী কমিটির ২৫ জন সদস্য আজ ২০ জুন তাদের মধ্য থেকে ২ বছরের জন্য অ্যাসোসিয়েশনের মোহাম্মদ হাবিব উল্লাহ ডন কে প্রেসিডেন্ট ও শহীদুল ইসলামকে মহাসচিব নির্বাচিত করেন।\nনির্বাচন অনুষ্ঠানের জন্য তিন সদস্যবিশিষ্ট নির্বাচন বোর্ডের চেয়ারম্যানের দায়িত্ব পালন করেন বাণিজ্য মন্ত্রণালয়ের উপ-সচিব মো. সেলিম হোসেন। এ ছাড়া নির্বাচন বোর্ডের সদস্য হিসেবে ছিলেন বাণিজ্য মন্ত্রণালয়ের উপ-সচিব তানিয়া ইসলাম ও মো. আমিনুল ইসলাম। তিন সদস্য বিশিষ্ট নির্বাচন আপিল বোর্ডের চেয়ারম্যানের দায়িত্বে ছিলেন একই মন্ত্রণালয়ের যুগ্মসচিব জিন্নাত রেহানা। অন্য সদস্যরা হলেন-উপসচিব মোহাম্মদ মাসুকুর রহমান সিকদার ও এসএম রফিকুল ইসলাম।\nগত ২৮ মে চূড়ান্ত প্রার্থী তালিকা প্রকাশ করা হয়। তারও আগে ১০ মে তারিখে চূড়ান্ত ভোটার তালিকা প্রকাশ করা হয়। বারভিডার ২০১৯-২০২১ মেয়াদের কার্যনির্বাহী কমিটির মেয়াদ শেষে নির্বাচন যথাসময়ে অনুষ্ঠিত না হওয়ায় অ্যাসোসিয়েশনে বর্তমানে প্রশাসক দায়িত্ব পালন করছেন।\nলিঙ্গান্তরিত ফুটবলারদের নিষিদ্ধ করতে পারে ফিফা\n‘বাংলাদেশ ইমিগ্রেশন ডে’ উপলক্ষে নিউইয়র্কে…


একরঙা রংধনু - Mohioshi\n“স্বামী-স্ত্রীর ভালোবাসা শুধুমাত্র প্রেমের প্রসন্ন দৃষ্টির মধ্যে সীমাবদ্ধ নয়, আদর্শ দম্পতির সর্বশ্রেষ্ঠ প্রেম আর ভালোবাসা হলো পরস্পরের মন ও হৃদয়কে জানতে চাওয়া,বুঝতে চাওয়া”, কথাটি বলেছিলেন বিশ্ববিখ্যাত মোটিভেশনাল স্পীকার ও লেখক ডেল কার্নেগী।\nপরস্পরের হৃদয়, মন ও অন্তরাত্মার আকুতি চোখ বুঁজে বুঝতে পারার নামই বন্ধুত্ব। এই বন্ধুত্বই হলো দাম্পত্য সম্পর্কের রসায়ন গড়ে ওঠার মূল রহস্য। আর বন্ধুত্ব গড়ে ওঠার সেতুবন্ধন হলো দুটি মনের ভালোলাগা, ভালোবাসা, পছন্দ, আদর্শ, চেতনা,ব্যক্তিচিন্তা ও আবেগ-অনুভূতির সাদৃশ্যতা। চিন্তা-চেতনায় দুটি মানুষ দুটি ভিন্ন প্রান্তের হলে পারস্পরিক বন্ধুত্ব গড়ে ওঠা সেখানে সম্ভব নয়। আর বন্ধুত্ব যখন অসম্ভব হয়ে পড়ে, সুখ পাখি তখন হতাশার ডানা মেলে হারিয়ে যায় দূরে-বহুদূরে।\nডেল কার্নেগীর উক্তিটি নিছক কোনো তাত্বিক নীতিকথা নয়। দাম্পত্য জীবনে কথাটির সুদূরপ্রসারী বাস্তবতা বুঝেছি এক দ্বীনী বোনের নিজ হাতে লেখা কয়েক পৃষ্ঠার চিঠিটি পড়ে। চিঠির প্রতিটি শব্দের মাঝে লুকিয়ে ছিলো অসহনীয় আদ্র কষ্টের তীব্র অনুভূতি ও লম্বা লম্বা দীর্ঘশ্বাস। চিঠির সাথে মিশে থাকা ভেজা আবেগ হয়তো প্রকাশ করা সম্ভব নয় তবে তার সারাংশ অনেকটা এরকম “ওনার স্বামী সম্পূর্ণ বেনামাজি। নামাজ পড়াকে তিনি পাপিষ্ঠ লোকদের ক্ষমা প্রার্থনার মাধ্যম মনে করেন। তাই ওনার মতো নিষ্পাপ(?) মানুষের জন্য তা নাকি নেহাতই অনর্থক কাজ! তাই নামাজ সহ যাবতীয় ইবাদত উনি একপ্রকার এড়িয়েই চলেন!\nএই বোনটি তার স্বামী ও সংসারের সমস্ত চাহিদা পূরণের পর অতিরিক্ত সময়ে যে নফল নামাজ,রোজা, তেলাওয়াত ইত্যাদী করেন সেগুলো তার স্বামীর নিকট ‘অহেতুক বাড়াবাড়ি’। শুধু তাই নয় তাহাজ্জুদের মতো ইবাদতকে তিনি ঘুমের ব্যাঘাত ও বিরক্ত মনে করেন! একমাত্র ছেলেটিও বাবার পথ ধরে চোখের সামনে বিপথগামী হয়ে যাচ্ছে। অনেক বোঝানোর পরেও তার স্বামীর স্বভাবসুলভ আচরণে নূন্যতম পরিবর্তন আসেনি। অন্যান্য মাসআলার পাশাপাশি এ বিষয়ে এখন তার করণীয় কি তা জানতে তিনি চিঠিটি লিখেছেন”।\nজীবনটা একেকজনের কাছে একেকরকম। কেউ ভোগ বিলাসিতার মাঝে ক্ষনস্থায়ী জীবনের সুখ খোঁজে আর কেউবা নিভৃতে ঝরে পড়া চোখের লোনাজলের মাঝে হৃদয়ের প্রশান্তি ও জীবনের সার্থকতা খুঁজে পায়।\nব্যক্তিভেদে সুখের উপাদান আপেক্ষিক। উপাদান নির্ধারণে ব্যক্তির নিজস্ব চিন্তা-চেতনা ও আদর্শ প্রত্যক্ষ ভূমিকা পালন করে। বিয়ের ক্ষেত্রে মহান আল্লাহ এই চেতনা ও আদর্শের সমতাকে খুবই গুরুত্বারোপ করেছেন। (সূরা নূরঃ২৬, সূরা বাকারাঃ ২২১)।\nআদর্শ বাছাই ও লালনের ক্ষেত্রেও রয়েছে মানবজাতির স্বাধীনতা (সূরা দাহরঃ০৩)। পাশাপাশি কোন আদর্শ লালনের কি পরিণতি ইসলামে তাও স্পষ্ট (সূরা ইমরানঃ৮৫)। তাই নতুন সম্পর্কের বীজ বপনের আগে পারস্পরিক আদর্শের সাদৃশ্যতা যাচাই করা খুবই গুরুত্বপূর্ণ।\nমেয়েরা স্বামী ও তার পরিবারের আদর্শ,চেতনা ও আচরণ দ্বারা খুব বেশী প্রভাবিত হয়। তাই একজন মেয়ে যোগ্য স্বামীর হাত ধরে সঠিক পথের দীশা পায় অথবা রক্ষণশীলতা বিসর্জন দিয়ে ধীরে ধীরে পঙ্কিলতার সাগরে নিজেকে হারিয়ে ফেলে।\nদাম্পত্য জীবনে আদর্শের পারস্পরিক বিনিময়ে অবশ্যম্ভাবী ফলাফল দুইটি; হয় নিজের আদর্শ বিকিয়ে দিয়ে অপরের আদর্শ গ্রহণ করতে হবে, নতুবা নিজের আদর্শ টিকিয়ে রাখতে আজীবন সংগ্রাম চালিয়ে যাবে কিন্তু সেক্ষেত্রে সাংসারিক সুখ ও পারস্পরিক বোঝাপড়ায় ছন্দপতন হবে।\n“বিয়ের পর সব ঠিক হয়ে যাবে / দ্বীনদার বানিয়ে নিবো” এই বাক্যগুলো ভুল মানুষ নির্বাচনের প্রথম ধাপ। তাই প্রাচুর্যতার লিপ্সায় কন্যার আজীবনের লালিত দ্বীনি চেতনা বিকিয়ে দিচ্ছি কিনা ভেবে দেখা একান্ত জরুরী।\nবিয়ের পূর্বে হবু জীবনসঙ্গী নিয়ে প্রতিটি হৃদয় রংধনুর সপ্ত আবীরে হাজারো স্বপ্ন বুনে। কিন্তু সেই কাঙ্খিত মানুষটি মনের মতো না হলে জীবনটা একরঙা রংধনুর মতো বৈচিত্র্যহীন হয়ে যায়। কষ্টের কালো মেঘগুলোর আড়ালে ঢাকা পড়ে স্বপ্নের সাতরঙা রংধনু। আদর্শের বিরোধে পারস্পরিক ‘বন্ধুত্ব’র সাথে একটু একটু করে হারিয়ে যায় সবটুকু সুখ। তাই সোনায় সোহাগা হয়ে দাম্পত্য জীবন গড়তে সমমনা সঙ্গী বাছাই করা অত্যাবশ্যক, তা না হলে সুখ পাখির সাক্ষাৎ হয়তো সুদূরপরাহত।\nসূত্রঃ লেখকের প্রকাশিতব্য বই “বিনি সুতোর বাঁধন”\nলেখকঃ ইসলামী বিষয়ে কলাম লেখক, অনলাইন অ্যাকটিভিস্ট


ধনখড়ের বিরুদ্ধে সাম্প্রদায়িক সম্প্রীতি নষ্টের অভিযোগে আন্দোলনের হুমকি ইমামদের - West Bengal Imams Association writes letter to governor Jagdeep Dhankhar accusing him of disrupting communal harmony, Bangla News\nবাংলা নিউজ > বাংলার মুখ > কলকাতা > ধনখড়ের বিরুদ্ধে সাম্প্রদায়িক সম্প্রীতি নষ্টের অভিযোগে আন্দোলনের হুমকি ইমামদের\nসাম্প্রদায়িক সম্প্রীতি নষ্ট করার চেষ্টা করছেন রাজ্যপাল, অভিযোগ পশ্চিমবঙ্গ ইমাম অ্যাসোসিয়েশনের। ছবি: এএনআই।\nধনখড়ের বিরুদ্ধে সাম্প্রদায়িক সম্প্রীতি নষ্টের অভিযোগে আন্দোলনের হুমকি ইমামদের\n১ মিনিটে পড়ুন . Updated: 25 Apr 2020, 10:58 PM IST Tanmay Chatterjee\nরাজ্যপাল জগদীপ ধনখড়ের বিবৃতির প্রতিবাদে বাংলার ৪০,০০০ মসজিদের মধ্যে ২৬,০০০ মসজিদের ইমামদের নিয়ে আন্দোলনের হুমকি দিয়ে এ দিন তাঁকেই চিঠি পাঠিয়েছে অ্যাসোসিয়েশন।\nCovid-19 lockdown in West Bengal West Bengal Imam's Association Jagdeep Dhankhar Mamata Banerjee communal harmony\nসাংবিধানিক পদে থেকে সাম্প্রদায়িক সম্প্রীতি নষ্ট করার চেষ্টা করছেন রাজ্যপাল। শনিবার এই অভিযোগ জানিয়ে রাজভবনে চিঠি পাঠাল পশ্চিমবঙ্গ ইমাম অ্যাসোসিয়েশন।\nদিল্লির নিজামুদ্দিন মরকজ সংক্রান্ত রাজ্যপাল জগদীপ ধনখড়ের বিবৃতির প্রতিবাদে বাংলার ৪০,০০০ মসজিদের মধ্যে ২৬,০০০ মসজিদের ইমামদের নিয়ে আন্দোলনের হুমকি দিয়ে এ দিন তাঁকেই চিঠি পাঠিয়েছে অ্যাসোসিয়েশন।\nশুক্রবার মুখ্যমন্ত্রী মমতা বন্দ্যোপাধ্যায়কে লেখা চিঠিতে নিজামুদ্দিন মরকজের উল্লেখ করেন ধনখড়। তার আগে দীর্ঘ পাঁচ পাতার চিঠিতে রাজ্যপালকে তাঁর সাংবিধানিক ভূমিকার কথা স্মরণ করিয়ে দিয়েছিলেন মমতা।\nরাজ্যপাল মুখ্যমন্ত্রীর উদ্দেশে লেখা চিঠিতে অভিযোগ করেন, ‘পশ্চিমবঙ্গে করোনা সংক্রমণ রোধ করতে নিজের সম্পূর্ণ ব্যর্থতা থেকে মানুষের নজর হঠাতে আপনার গোটা কৌশল ফাঁদার বিষয়টি আমি বুঝতে পেরেছি। সংখ্যালঘু তোষণ এতটাই প্রকট ও বিশ্রী যে নিজামুদ্দিন মরকজ নিয়ে এক সাংবাদিকের প্রশ্নের জবাবে আপনি বলেন, আমাকে সাম্প্রদায়িক প্রশ্ন করবেন না। এই ঘটনা অত্যন্ত দুঃখজনক এবং প্রশংসার অযোগ্য।’\nএ দিন রাজ্যজুড়ে রমজান মাসের প্রথম দিনে ধনখড়ের মন্তব্যের বিরুদ্ধে তীব্র প্রতিবাদ জানিয়েছে রাজ্য ইমাম অ্যাসোসিয়েশন।\nআরও পড়ুন: আপনার সংখ্যালঘু তোষণ প্রকাশ্যে এসে গিয়েছে, মমতাকে তোপ রাজ্যপালের\nবেঙ্গল ইমামস অ্যাসোসিয়েশনের চেয়ারম্যান মহম্মদ ইয়াহিয়া রাজ্যপালের উদ্দেশে চিঠিতে লিখেছেন, ‘নিজামুদ্দিন মরকজের ঘটনা দিল্লি পুলিশ ও কেন্দ্রীয় স্বরাষ্ট্র মন্ত্রকের এক্তিয়ারে পড়ে। এটা সম্পূর্ণ ওঁদের ব্যাপার। আমরা সকলেই জানি যে, দেশের সাধারণ মুসলিমদের সঙ্গে মরকজের কোনও সম্পর্ক নেই। একজন আইনজীবী হওয়ার সুবাদে আশা করছি আপনি বিষয়টি বিলক্ষণ জানেন।’\nতিনি আরও লিখেছেন, ‘বাংলার মুখ্যমন্ত্রী সাংবাদিকের প্রশ্নের জবাবে বলেছেন, ওই প্রশ্ন সাম্প্রদায়িক। তাতে আপনার কী অসুবিধা? মুখ্যমন্ত্রী হিসেবে ওঁরও বাক- স্বাধীনতা রয়েছে।’\nউল্লেখ্য, রাজ্যপাল জগদীপ ধনখড়ের বিরুদ্ধে এই প্রথম কোনও ধর্মীয় সংগঠন প্রতিবাদ জানাল।\nআরও পড়ুন: মনে রাখবেন আপনি মনোনীত রাজ্যপাল আর আমি নির্বাচিত মুখ্যমন্ত্রী:ধনখড়কে চিঠি মমতার\nরাজভবন সূত্রে খবর, শনিবার সমস্ত দফতর বন্ধ থাকায় চিঠির প্রাপ্তি সম্পর্কে কিছু বলা সম্ভব নয়। এই বিষয়ে সোমবার জানা যাবে।\nঅন্য দিকে, রাজ্য বিজেপির সাধারণ সম্পাদক সায়ন্তন বসু বলেন, ‘এই চিঠি এক বড় ষড়যন্ত্রের অংশ। সবাই জানেন বাংলা থেকে বেশ কিছু সংখ্যক মানুষ নিজামুদ্দিন মরকজের অনুষ্ঠানে অংশগ্রহণ করেছিলেন। তাঁদের অনেককেই খুঁজে বের করে কোয়ারেন্টাইনে পাঠানো হয়েছে। রাজ্যপাল শুধুমাত্র মমতা বন্দ্যোপাধ্যায়কে সতর্ক করেছেন। মনে রাখবেন, বাঘের পিঠে সওয়ার হওয়া সহজ কিন্তু নামা কঠিন। মমতার উচিত তাঁর সাম্প্রদায়িক রাজনীতি অবিলম্বে বন্ধ করা।’\nএই বিষয়ে মন্তব্য করতে চাননি কোনও তৃণমূল নেতা।


ডেস্কটপ কম্পিউটার পরিস্কার করার সিস্টেম - PC Builder Bangladesh - Latest hardware, gaming industries news, reviews, guides and more.\nHome Tech Gossip ডেস্কটপ কম্পি...\nডেস্কটপ কম্পিউটার পরিস্কার করার সিস্টেম\nআপনি দিনে একবার কিংবা একাধিক বার গোসল করেন কেন? নিজেকে পরিস্কার রাখার জন্য। একই ভাবে নিজের বাড়িঘর, গাড়ী এবং আপনার পোষা বিড়ালটাকেও নিয়মিত ক্লিন করে থাকেন আপনি। কিন্তু বাসার ডেস্কটপ কম্পিউটার ক্লিনিং করার বিষয়টি কারোই মাথায় থাকে না! নিয়মিত ব্যবহার করলে ল্যাপটপ পরিস্কার থাকলেও ডেক্সটপ পিসিকে মাসে একবার করে পরিস্কার করা উচিত। কারণ কম্পিউটার নস্ট হবার অন্যতম প্রধান কারণ হচ্ছে ধুলাবালি। আর বাংলাদেশের প্রেক্ষাপটে ধুলাবালি একটি বেশ কমন ব্যাপার! আপনি জানেন কি এসি রুম ছাড়া পিসি ব্যবহার করা উচিত নয়? বরং আমরা উল্টো আরো কম্পিউটার রুমে বসে ধূমপান সহ সকল প্রকার খাওয়াদাওয়াও করে থাকি!কিন্তু আমরা নিজেরাই চাইলে সহজেই ডেক্সটপ পিসিকে মাসে একবার করে পরিস্কার করতে পারি, আর কিভাবে ডেক্সটপ পিসি পরিস্কার করবেন সেটা নিয়েই আমার আজকের এই পোস্ট। একটি ডেক্সটপ পিসি পরিস্কার বলতে মূলত CPU Box এর ভেতরকার অংশের পরিস্কারকে বোঝানো হয়ে থাকে। আর এই বিষয়টি অনেকেই কঠিন ভেবে থাকেন! তবে আপনার যদি পিসি হার্ডওয়্যার সম্পর্কে নুন্যতম ধারণা থেকে থাকে এবং স্ক্রু-ড্রাইভার যদি ব্যবহার করতে পারেন তাহলে আপনি নিজে নিজেই আপনার ডেক্সটপ পিসিকে বাসায় বসেই ক্লিন করে নিতে পারবেন। আর না পারলে তো কম্পিউটার সার্ভিস সেন্টার তো রয়েছেই! মাসে একবার করে পিসির CPU box কে সার্ভিস সেন্টারে নিয়ে গিয়ে পরিস্কার করিয়ে নিয়ে আনবেন তাহলে আপনার পিসির হার্ডওয়্যারগুলো অনেকদিন ধরে অক্ষত এবং কার্যকর থাকবে।\nবাসায় বসে নিজে নিজেই পিসি পরিস্কার করতে ৩০ মিনিটের বেশি সময় লাগবে না। আর যদি মনে করেন যে RAM খুলে নিয়ে পরিস্কার করে পরে সেটাকে সঠিকভাবে স্লটে লাগাতে পারবেন না তাহলে আজকের পোষ্টটিকে স্কিপ করে যান! তবে মনে রাখবেন কম্পিউটারের একটি হার্ডওয়্যার কখনোই অন্য হার্ডওয়্যার স্লটে ফিট হবে না। যেমন আপনি RAM কে কখনোই গ্রাফিক্স কার্ডের স্লটে বসাতে পারবেন না! তো চলুন ভূমিকায় আর কথা না বাড়িয়ে মূল পোষ্টে চলে যাই।\nকতদিন অন্তর অন্তর পিসি পরিস্কার করা উচিত?\nএই প্রশ্নের উত্তর নির্ভর করে পিসিকে আপনি কোন পরিবেশে রেখেছেন। যেমন এসি রুমযুক্ত অফিসে পিসিগুলো অপেক্ষাকৃত কম ময়লা হয়ে থাকে। তাই অফিসের এই জাতীয় পিসিগুলোকে ২ মাসে একবার করে পরিস্কার করা উত্তম। আবার অনেক অফিস রয়েছে যেগুলোকে এসি নেই এবং অফিসগুলো একদম রাস্তার পাশে অবস্থিত; মানে রাস্তার ধুলোবালি সহজেই ওই অফিস রুমে প্রবেশ করে থাকার কারণে প্রতিদিনই কম্পিউটার কেইসের উপর বেশ ভালো পরিমানে ধুলোবালি জমে থাকে। এই জাতীয় পরিবেশের কম্পিউটারগুলোকে প্রতি মাসে ২বার করে পরিস্কার করা উচিত। অন্যদিকে আপনার বাসার কম্পিউটারগুলোকেও অন্তত ৩ মাস অন্তর একবার করে পরিস্কার রাখলে ভালো হয়। তবে আপনার বাসার পিসির সামনে বসে যদি আপনি ধুমপান করে থাকেন (যা করা কখনোই উচিত নয়) তাহলে মাসে একবার করে পিসি পরিস্কার করতে হবে।\nপিসি ক্লিন করার পূবপ্রস্তুতি\nCPU Box টাচ করার আগে সর্বপ্রথম যেটা করবেন সেটা হলো পিসিকে বন্ধ করে নিবেন এবং কারেন্ট সোর্স অবশ্যই বন্ধ করে নিবেন। পিসি চালু এবং সিপিইউকে কারেন্ট লাইন লাগনো অবস্থায় কখনোই CPU বক্স (কেইস) খুলতে যাবেন না! পিসি বন্ধ করে নিয়ে প্রথমেই পাওয়ার সাপ্লাই ক্যাবলটি খুলে নিবেন। তারপর একে একে USB Cables, Audio Cables, Video Cables, Mouse / Keyboard ক্যাবলস সহ সকল ক্যাবেলগুলোকে সঠিক ভাবে খুলে নিন। ক্যাবলগুলো খুলে ফেলার পর CPU Box টিকে নিয়ে একটি আলাদা রুমে চলে আসুন যেখানে ময়লা পড়লেও সমস্যা হবে না। আর আপনি নিজে মুখে একটি মাস্ক পড়ে নিন, কারণ পিসির ময়লাগুলো আপনার নিজের জন্যেও ভালো নয়।\nতারপর ক্লিনআপ করার টুলসগুলো নিয়ে নিন। আপনার কেইসটিকে খোলার জন্য যদি স্ক্রু-ড্রাইভার প্রয়োজন হয় তাহলে এটাকে সংগ্রহ করে নিন। আর পরিস্কার করার জন্য একদমই হালকা এবং পাতলা ব্রাশও জোগাড় করুন, অথবা সফট কোনো কাপড়ও নিতে পারেন তবে কখনোই সূতি কাপড় নিবেন না। তবে পাতলা ব্রাশ হলে ভালো হয়। আর থার্মাল পেস্ট এবং লিকুইড ক্লিনার পরিহার করুন যদি এগুলোর সঠিক ব্যবহার আপনার জানা না থাকলে।\nবি:দ্র: নিজে কখনোই ভ্যাকুইম ক্লিনার দিয়ে পিসি পরিস্কার করবেন না, এতে পরিস্কার করতে সহজ হলেও সেটা পিসির হার্ডওয়্যারের জন্য ক্ষতিকর হয়ে থাকে। তাই পিসি সার্ভিস সেন্টারে নিয়ে গেলেও তাদেরকে বলবেন যাতে পরিস্কার করার সময় কোনো প্রকার ভ্যাকুইম ক্লিনার না ব্যবহার করে।\nকেইস কিভাবে খুলবেন সেটা নির্ভর করে কেইসের ডিজাইনের উপর। কিছু কিছু কেইসে হাতে ঘুরিয়ে খোলার মতো স্ক্রু-পিন ব্যবহার করা হয়ে থাকে আবার অনেক কেইস খোলার জন্য স্ক্রু-ড্রাইভারের প্রয়োজন হয়। কেইস খুলার জন্য কেইসের চার কোণা থেকে স্ক্রু-পিনগুলো সঠিক ভাবে খুলুন। উল্লেখ্য যে একটি কেইসের দুটি সাইড থাকে, সেখান থেকে সঠিক সাইডের পিনগুলো খুলুন। সঠিক সাইড বলতে মাদারবোর্ড এর উল্টো সাইডকে বোঝানো হচ্ছে।\nপিসি ক্লিনআপ করার জন্য ভেতরকার সকল তারঁতুরকে খোলার প্রয়োজন নেই, যেমন উপরের ক্যাবলটি খোলার দরকার হয় না তাই একে খুলবেন না। এই ক্যাবলটি বেশ শক্তভাবে লাগানো থাকে তাই একে খোলা এবং লাগানোর সময় এর ভেতরকার পিনগুলো ভেঙ্গে যেতে পারে।\nএবার হার্ডডিক্স, র‌্যাম এবং গ্রাফিক্স কার্ডকে খুলে নিন। তবে যদি পরে লাগানোর সময় কনফিউশনে থাকেন যে আসল সাইড কোনটি তাহলে এগুলো খোলার সময় ছবি তুলে রাখতে পারেন, তাহলে লাগানো সময় সহজ হবে। তবে নিজে নিজে কখনোই CPU ফ্যান এবং খোদ CPU কে খুলবেন না। কারণ সেটা বেশ জটিল প্রসেস এবং হার্ডওয়্যার এক্সপার্ট না হলে সিপিইউকে না ধরাই শ্রেয়। তবে আপনি এক্সপার্ট হলে সিপিইউ কে খুলে নিয়ে সেটা ব্রাশ বা ডাস্ট রিমুভার লিকুইড দিয়ে পরিস্কার করার পর লাগানোর আগে নতুন করে থার্মাল পেস্টও লাগিয়ে নিবেন।\nগ্রাফিক্স কার্ড এবং র‌্যাম পরিস্কার করা শুরু করুন। গ্রাফিক্স কার্ডের ক্ষেত্রে গ্রাফিক্স কার্ডের ফ্যানের আনাচে কানাচে পরিস্কার করার জন্য ব্রাশ না ব্যবহার করে ear cotton ব্যবহার করতে পারেন। অথবা সরাসরি compressed air bottle ব্যবহার করতে পারেন। আর র‌্যামকে পরিস্কার করতে সফট কাপড় ব্যবহার করুন। তবে মনে রাখবে গ্রাফিক্স কার্ড এবং র‌্যামের নিচের অংশটুকু যেখানে সোনালি রংয়ের থার্মালগুলো রয়েছে সেগুলোকে কখনোই শক্ত জিনিস এবং সূতি কাপড় দিয়ে ঘষা দিবেন না, এই অংশটুকু বেশ সেন্সিটিভ এবং একটু উল্টোপাল্টো হলে পুরো গ্রাফিক্স কার্ড / র‌্যামটাই নস্ট হয়ে পড়বে।\nএবার কেইসের আনাচে কানাচের অংশগুলো কমপ্রেস এয়ার দিয়ে ক্লিন করে নিন। অনেকেই এই কাজে নিজের মুখের ফুঁ দিয়ে থাকেন তবে এটা আপনার নিজের জন্য এবং কম্পিউটারের জন্য ঝুঁকিপূর্ণ। কারণ ফুঁ মারলে উল্টে ধুলোবালিগুলো আপনার দিকেই চলে যায় এবং অনেক সময় ফুঁয়ের সাথে নিজের মুখের লালাগুলোও অসাবধানতা বশত বেরিয়ে যায় যা পিসির এই অংশগুলোর জন্য ক্ষতিকর।\nএবার সিপিইউ ফ্যান এবং PSU ফ্যানকে পরিস্কার করে ফেলুন। এক্ষেত্রে আপনার কাছে কমপ্রেস এয়ার না থাকলে কটন বার ব্যবহার করতে পারেন। কটন বার দিয়ে ফ্যান পরিস্কার করতে সময় বেশি লাগলেও পরিস্কার করা যায় সমস্যা নয়। তবে আমি দেখেছি যে এই ফ্যানগুলোর স্পিড ধরে রাখতে অনেকেই ফ্যানের মেইন অংশে নারিকেল বা কেরোসিন তৈল দিয়ে থাকেন যা দেওয়া কখনোই উচিত নয়। কারণ ফ্যানটি ঘুর্ণায়মান থাকা অবস্থান তেলের অংশটি সিপিইউ এর ভেতরের অংশে চলে যেতে পারে যার জন্য আপনার CPU ম্যালফাংশন হতে পারে।\nকেইসের নিচের সাইডে লক্ষ্য করলে দেখবেন যে এখানে সবথেকে বেশি ময়লা জমে রয়েছে। তাই এখানে কমপ্রেস এয়ার বা কটনবার বা ব্রাশ ব্যবহার না করে পাতলা কাপড় দিয়ে ঘষে ঘষে পরিস্কার করা উত্তম। তবে খেয়াল রাখবে কাপড়ের ঘষা যাতে কোনো হার্ডওয়্যারে টাচ না খায়। আর আরেকটি কথা হচ্ছে ভেজা এবং সূতি কাপড় সবসময় পরিহার করবেন।\nপরিস্কার করা হয়ে গেলে সঠিক ভাবে হার্ডওয়্যারগুলোকে নিজেদের স্থানে বসিয়ে দিন এবং স্ক্রু-দিয়ে সিপিইউ বক্সটিকে লাগিয়ে ফেলুন । এবার সিপিইউ কেইসের পেছনের অংশে মনোযোগ দিন। পেছনের অংশের দেখবেন যে PSU ফ্যান এবং বিভিন্ন ফাঁকা ছিন্দ্রগুলোকে ময়লায় জমে রয়েছে (usb port, audio port etc) । এই অংশগুলোতে কটনবার ব্যবহার করে এবং ভেতরের অংশে কমপ্রেস এয়ার ব্যবহার করে পরিস্কার করে নিতে পারেন।\nপরিস্কার করা হয়ে গেলে এবং সবকিছু ঠিকঠাক ভাবে লাগানো হয়ে গেলে পিসি চালু করুন। তারপর লক্ষ্য করলে দেখবেন যে যদি আগে সিপিইউ এর ভেতর থেকে ফ্যানগুলোর শব্দ যদি বেশি আসতো তাহলে এখন শব্দ অনেকটা এবং অনেক সময় একেবারেই ফ্যানের শব্দ কমে গিয়েছে। কারণ কুলিং ফ্যানে ময়লা জমতে জমতে শব্দ বেশি হতে থাকে। এভাবেই অবস্থান বুঝে নিয়মিত পিসি পরিস্কার রাখা উচিত। আশা করবো আজকের পোষ্টটি আপনাদের কিছুটা হলেও কাজে আসবে। আর পোষ্টটি শেষ করার আগে আবারো বলছি, কম্পিউটারের সামনে বিশেষ করে ল্যাপটপ এবং সিপিইউ কেইসের আশেপাশে কখনোই ধুমপান করবেন না, কারণ সিগারেটের ধোঁয়ার ময়লাটি কম্পিউটারের পার্টসের জন্য বিশেষ ভাবে ক্ষতিকরণ, আর আপনার স্বাস্থ্যের জন্য জন্য তো ক্ষতিকারক বটেই!


Nobel Peace Prize Winner Nadia Murad And USA President Donald Trump Nobel Peace Prize Winner Nadia Murad And USA President Donald Trump\nConversation Between Nobel Peace Prize Winner Nadia Murad And USA President Donald Trump\nআমেরিকান প্রেসিডেন্ট-এর পাশাপাশি তার কিছু বিশেষ অঙ্গভঙ্গির জন্যেও সারা বিশ্বের কাছে তিনি পরিচিত লাভ করেছেন ইতিমধ্যেই। আর এদিনও তার কথায় এক বিশেষ মুহূর্তের সাক্ষী থাকলো হোয়াইট হাউস। শুধু মার্কিন প্রেসিডেন্টের বাসভবন বললে হয়তো ভূল হবে, এমন ঘটনা প্রকাশ্যে আসতে চমকে গেছে গোটা বিশ্ববাসী। ঠিক কি ঘটেছিল এদিন? জানা গেছে, নোবেল শান্তি পুরস্কার জয়ী নাদিয়া মুরাদ (Nobel Peace Prize Winner Nadia Murad)। যিনি বর্তমানে রোহিঙ্গা-দের প্রতিনিধিত্ব করতে পৌঁছেছেন সুদূর আমেরিকা। বর্তমানে রোহিঙ্গা-দের উপর অত্যাচার কিভাবে বন্ধ করা যায় ও ইরাকে আইএস জঙ্গিদের হাতে বন্দী ইয়াজিদি মহিলাদের মুক্তি কোন উপায় সম্ভব? এইসব নিয়ে আলোচনা করার জন্যেই এদিন নাদিয়া মুরাদ গেছিলেন ডোনাল্ড ট্রাম্পের দপ্তরে। সেখানে তিনি মার্কিন প্রেসিডেন্টের উদ্দেশ্যে প্রশ্ন করেন,\n“বাংলাদেশের শরনার্থী ক্যাম্পে থাকা রোহিঙ্গা-রা দ্রুত বাড়ি ফিরতে চায়”। “আমিও সেই ক্যাম্পে থাকা একজন শরনার্থী”। “এরজন্য আমরা আপনার কাছ থেকে কী সাহায্য আশা করতে পারি”?\nপ্রশ্ন শুনে ক্ষনিকের জন্য স্তব্ধ থাকেন ডোনাল্ড ট্রাম্প। কিছু পরেই মার্কিন প্রেসিডেন্ট-কে বলতে শোনা যায়,\nবাংলাদেশ? সেটা যেন কোথায়”?\nএখানেই শেষ নয়, নোবেল জয়ী নাদিয়া মুরাদ-কে ট্রাম্পের দ্বিতীয় প্রশ্ন,\n“আপনি নোবেল পুরস্কার পেয়েছিলেন না”? “কিসের জন্য যেন দেওয়া হয়েছিল”?\nপরিস্থিতি কিছুটা অস্বাভাবিক হলেও তৎক্ষণাৎ নিজেকে সামলে নেন নাদিয়া মুরাদ। তিনি বাংলাদেশ সম্পর্কিত বিস্তারিত তথ্য ও নিজের নোবেল পুরস্কার পাওয়ার কারন সবটুকুই সময় নিয়ে ডোনাল্ড ট্রাম্পের সাথে আলোচনা করেন। পাশাপাশি যত তারাতারি সম্ভব বন্দী ইয়াজিদি মহিলাদের যেন মুক্তির ব্যবস্থা করা হয়, এই বিষয় যেন অতিরিক্ত নজর দেওয়া হয়, মার্কিন প্রেসিডেন্টের কাছে সেই আর্জি করেছেন নাদিয়া মুরাদ। কিন্তু ততক্ষণে বিষয়টি নিয়ে স্যোশাল মিডিয়া-তে শুরু হয়েছে কটাক্ষের সুরধ্বনি। এত বছর মার্কিন প্রেসিডেন্ট থাকার পরেও বাংলাদেশের অবস্হান সম্পর্কে অবগত না থাকা কি অস্বাভাবিক বিষয় নয়? এই মুহূর্তে স্যোশাল মিডিয়া-য় এমনই একাধিক প্রশ্নে বিদ্ধ মার্কিন প্রেসিডেন্ট।\nTagged Donald Trump, international, USA


স্টাফ রিপোর্টার (যুগের চিন্তা ২৪) : সন্ত্রাস নির্মূল ত্বকী মঞ্চের আহ্বায়ক নিহত ত্বকীর বাবা রফিউর রাব্বি বলেছেন, আজকে ত্বকী হত্যার সাড়ে ছয় বছর। আমরা যে বিষয়টি দেখলাম ২দিন আগে ত্বকীর ঘাতক আজমেরী ওসমান কালীবাজারে এক ব্যবসায়ীর কাছে ৬৫ হাজার টাকা চাঁদা আদায় করতে গিয়ে সেটা না পেয়ে তাকে মারধরের জন্য পুলিশ তাকে গ্রেফতারের অভিযান চালিয়েছে।\nরোববার (৮ সেপ্টেম্বর) সন্ধ্যায় নগরের ডিআইটি‘র আলী আহাম্মদ চুনকা পাঠাগার ও নগর মিলনায়তনে প্রাঙ্গণে ত্বকী হত্যার ৭৮ মাস উপলক্ষ্যে মোমশিখা কর্মসূচীতে তিনি এসব কথা বলেন।\nতিনি আরো বলেন, আজকে এই ৮ সেপ্টেম্বর আমাদের নারায়ণগঞ্জের তরুণ সাংবাদিক শাহরিয়াজ শুভ্র নিহত হয়েছে। এবং আজকে তাঁর দুই বছর কিন্তু এই দুই বছরেও প্রকৃত অর্থে তাঁর মামলার কোন অগ্রগতি কিছুই হয়নি। আমরা আজকে এই এই মানববন্ধন থেকে দাবি জানাচ্ছি এই মামলার সুষ্ঠ তদন্তের এবং দোষীদের বিচারের আওতায় আনার। কি কারনে আজকে এই ত্বকীর হত্যাকারীরা ক্ষীপ্ত হয়েছে?\nতাঁদের ধারনা হচ্ছে তাঁরা খুন করবে, সন্ত্রাস করবে, মাদকের ব্যবসা করবে আইন তাঁদেরকে ছুঁবে কেন? আইন তাঁদেরকে ধরবে কেন? যখন নাকি তাঁরা দুইচার জায়গায় ধরা পরছে তখই তাঁরা ক্ষীপ্ত হয়ে উঠেছে। এবং বাস্তবতাটা কি এটা কিছুক্ষণ আগে আমাদের রথিন‘দা বলেছেন। যে, কিসের সরকার এটা; যেই পুলিশ তাঁদেরকে এমপি বানালো পাশ করালো এবং পুলিশ যদি আগের রাতে ভূমিকা না নিতো অধিকাংশ জামানত বাজেয়াপ্ত হতো। এইটা সরকার প্রধান থেকে শুরু করে সবাই জানে।\nএবং আমরা বাংলাদেশের জনগন যারা তাঁরাও জানি। নির্বাচনে কিভাবে তাঁরা ভোট পেয়েছে? সকল কৃতিত্ব প্রশাসনের এই কর্মকতাদের। সুতরাং তাঁরা যদি বলে এই দেশটায় আমরাই ক্ষমতাধর সেটি মিথ্যা কিছু বলার উপায় নেই। আর আমাদের সামনে উৎথাপিত হয়েছে আসলে কে ক্ষমতাধর এই মন্ত্রী এমপি না পুলিশ। এই জন্যই মন্ত্রী এমপিদের কথা পুলিশ প্রশাসন শুনছেনা।\nএটি একটি রাষ্ট্র ব্যবস্থার জন্য ভয়াবহ আলামত। আই আমরা বলতে চাই রাষ্ট্র পরিচালনা জনগনের শক্তির উপর দিয়েই করতে হবে। প্রশাসন দিয়ে রাষ্ট্র পরিচালনা ক্ষমতায় টিকে থেকে, এটি সটিক নয়। এবং ত্বকীসহ নারায়ণগঞ্জের সকল হত্যাকান্ডের বিচার দাবী করছি এই হত্যাকান্ডগুলোকে ধামাচাঁপা দিয়ে কোন লাভ নেই। আপনারা এই হত্যাকান্ডগুলো ধামাচাঁপা দিচ্ছেন কারন দেখছেন এগুলোর সাথে সরকার দলের লোকজন জড়িত। আর আপনারা যদি এই বিচার করেন তাহলে আপনাদের জন্যই মঙ্গল।\nনারায়ণগঞ্জ জেলা সাংষ্কৃতিক জোটের সভাপতি ভবানী শঙ্কর রায়ের সভাপতিত্বে ও সাধারণ সম্পাদক শাহীন মাহমুদের সঞ্চালনায় এই মোমশিখা কর্মসূচিতে আরো বক্তব্য রাখেন, নারায়ণগঞ্জ প্রেস ক্লাবের সভাপতি মাহবুবুর রহমান, নারায়ণগঞ্জ নাগরিক কমিটির সাধারণ সম্পাদক আব্দুর রহমান, খেলাঘর আসর জেলা কমিটির সভাপতি রথীন চক্রবর্তী, ন্যাপ জেলার সম্পাদক আওলাদ হোসেন, জেলা সিপিবি সভাপতি হাফিজুল ইসলাম, সমমনা সভাপতি দুলাল সাহা, গণসংহতি আন্দোলন জেলার সমন্বয়ক তরিকুল সুজন প্রমুখ।


দ্বিতীয় বিশ্বযুদ্ধের বিখ্যাত ক'জন পাইলট\nএকসময় যুদ্ধ বলতে শুধুমাত্র স্থলযুদ্ধই বোঝাত। নৌবাহিনী আসার পর যুদ্ধের ব্যাপ্তি সাগরেও ছড়ায়। কিন্তু ১৯০৩ সালে বিমান আবিষ্কারের পরই ১৯১১ সালে যুদ্ধে বিমানের ব্যবহার শুরু হওয়ার মাধ্যমে আকাশেও যুদ্ধ ছড়িয়ে পড়ে, যা প্রথম বিশ্বযুদ্ধে পুরোদমে চলেছিল। দ্বিতীয় বিশ্বযুদ্ধের সময় ছিল এভিয়েশন ইতিহাসের উন্নতির যুগ। ফলে আকাশে সংঘটিত হয় ভয়াবহ সব লড়াই, যেখানে কৃতিত্ব দেখিয়েছেন অসংখ্য পাইলট। আজ আপনাদের সামনে তুলে ধরা হবে সেসময়ের বিখ্যাত ক'জন পাইলটকেই।\nপ্রথমেই একটি শব্দের সাথে আপনাদের পরিচয় করিয়ে দেয়া যাক। যেসব পাইলট সারাজীবনে কমপক্ষে ৫টি শত্রুবিমান ভূপাতিত করেছেন, তাদের ACE নামে ডাকা হয়। মূলত নির্দিষ্ট শ্রেণীর যুদ্ধে সর্বোচ্চ দক্ষতার প্রদর্শনী দেখানো সৈনিকদের সম্মান করে এইস বলা হয়। এজন্য ট্যাংক কমান্ডারদের মধ্যেও এইস প্রথাটি বিদ্যমান।\nট্যাংক এইসদের নিয়ে জানতে পড়ুন এই লেখাটি: দ্বিতীয় বিশ্বযুদ্ধের কয়েকজন দুর্ধর্ষ ট্যাংক কমান্ডার\nপ্রথমেই আপনাদের একটি পরিসংখ্যান দেখান যাক। এই ছবিতে দ্বিতীয় বিশ্বযুদ্ধের সর্বোচ্চ কিল রেকর্ডধারী সেরা ৩০ জন পাইলটের নাম ও কিল রেকর্ড দেখতে পাবেন। অবাক হচ্ছেন? লিস্টের সবাই দেখি জার্মান পাইলট!\nটপ এইস লিস্টের প্রথম ১১৮ জনই জার্মান পাইলট! Image source : migflug.com\nআসলে অক্ষশক্তি ও মিত্রশক্তির পলিসির ভিন্নতা ছিল। মিত্রবাহিনী তাদের অভিজ্ঞ ভেটেরান পাইলটদের পুরস্কার হিসেবে দেশে পাঠিয়ে ট্রেইনারের কাজ লাগিয়ে দিত। এতে তাদের কিল রেকর্ড আর না বাড়লেও তারা নিজেদের অভিজ্ঞতা ও দক্ষতা নবীন পাইলটদের সাথে শেয়ার করার করার সুযোগ পেতেন। অন্যদিকে অক্ষশক্তির দেশগুলো তাদের অভিজ্ঞ পাইলটদের একটানা যুদ্ধক্ষেত্রে মোতায়েন রাখতো যতক্ষণ না তারা মারা যায় বা আহত হয়। এতে তাদের কিল রেকর্ডের সংখ্যা ঠিকই বাড়তে থাকে, কিন্তু একসময় তাদের আহত/নিহত হওয়ার ফলে দক্ষ ট্রেইনারের অভাব সৃষ্টি হয়। যার সামগ্রিক প্রতিক্রিয়া যুদ্ধের শেষদিকে দেখা গেছে। ক্রমাগত অভিজ্ঞ পাইলটদের মৃত্যুর কারণে অক্ষশক্তির দক্ষ পাইলটের অভাব সৃষ্টি হয়। অন্যদিকে মিত্রবাহিনীর মোটামুটি মানের দক্ষ পাইলটের বিশাল পাইপলাইন গড়ে ওঠে। ফলে বদলে যেতে থাকে আকাশ যুদ্ধের গতিপথ।\nজার্মান কিলিং মেশিন\nপরিসংখ্যানের প্রথমেই জার্মান পাইলট এরিখ হার্টম্যানের উনার নাম দেখতে পাচ্ছেন। কিন্তু পাশের কিল রেকর্ডের সংখ্যাটি দেখে চোখ বড় বড় হয়ে গেছে, তাই না? জ্বি, এরিখ হার্টম্যান দ্বিতীয় বিশ্বযুদ্ধের সর্বোচ্চ সংখ্যক শত্রুবিমান ধ্বংস করেছেন। তিনি একাই মোট ৩৫২টি বিমান ভূপাতিত করেছেন, কিন্তু নিজে একবারও শত্রুর হাতে ভূপাতিত হননি! এজন্য তাকে সর্বকালের সেরা এয়ার কমব্যাট পাইলট হিসেবে আখ্যায়িত করা হয়।\nতিনি দ্বিতীয় বিশ্বযুদ্ধে জার্মান বিমানবাহিনী 'লুফটওয়াফে'র হয়ে ইস্টার্ন ফ্রন্টে যুদ্ধ করেছেন। তিনি ছিলেন জার্মানির সবচেয়ে অভিজ্ঞ ও অন্যতম সফল স্কোয়াড্রন জেজি-৫২ এর পাইলট। ১৯৪২ সালের অক্টোবর থেকে ১৯৪৫ সাল পর্যন্ত আড়াই বছরে একটানা যুদ্ধ করেছেন এরিখ। তিনি মোট ১,৪০৪টি কমব্যাট ফ্লাইট পরিচালনা করেন যার ৮২৫টিতেই শত্রুবিমানের সাথে ডগফাইটে (বিমানযুদ্ধকে ডগফাইট বলে) লিপ্ত হন। তিনি তার বিখ্যাত বিএফ-১০৯ মডেলের বিমান দিয়ে সব মিলিয়ে ৩৪৫টি সোভিয়েত ও ৭টি মার্কিন বিমান মিলিয়ে মোট ৩৫২টি বিমান ভূপাতিত করেন! এমনকি ১৯৪৫ সালের ৮ মে জার্মানির আত্মসমর্পণের দিনও একটি শত্রুবিমান ভূপাতিত করে তারপর আত্মসমর্পণ করেন। সোভিয়েতরা তাকে 'দ্য ব্ল্যাক ডেভিল' নামে ডাকত। এজন্য এরিখ হার্টম্যানকে কেউ ভূপাতিত করতে পারলে তার জন্য ১০ হাজার রুবল পুরস্কার ঘোষণা দিয়েছিল সোভিয়েত বিমানবাহিনী।\nএসব মিশনে ১৬ বার তাকে অবশ্য ক্রাশ ল্যান্ডিং করতে হয়েছে। তবে এর কোনোটাই শত্রুর গুলিতে ক্ষতিগ্রস্থ হওয়ার কারণে নয়! কখনো ফুয়েল শেষ হয়ে যাওয়া বা যান্ত্রিক ত্রুটির কারণে অথবা কখনো ভূপাতিত হতে যাওয়া শত্রুবিমানের সাথে সংঘর্ষ হওয়ার কারণে এসব ক্রাশ ল্যান্ডিং সংগঠিত হয়েছিল। এর কারণ ছিল তার একটি বদস্বভাব। তিনি কখনোই দূর থেকে গুলি ছুড়ে শত্রুবিমান ভূপাতিত করতেন না। খুবই কাছে এসে গুলি ছুড়তেন। এজন্য তার গুলি মিস হতো কম, আবার তার গুলিতে ক্ষতিগ্রস্ত বিমান বেঁচে গেছে এমন ঘটনাও একেবারে কম।\nসর্বকালের সেরা পাইলট এরিখ হার্টম্যান; Image source : aviationfile.com\nহার্টম্যানের আরেকটি দুর্লভ রেকর্ড হচ্ছে- তিনি যতবার আকাশ যুদ্ধে ফরমেশন লিডার (একঝাঁক বিমানের নেতৃত্ব দানকারী) হিসেবে যুদ্ধে জড়িয়েছেন, তখন নিজে তো বটেই, তার ফরমেশনের কোনো উইংম্যান (সহযোদ্ধা পাইলট) কখনোই ভূপাতিত হননি। এ কারণে সহযোদ্ধারা তাকে ভালোবেসে 'বুবি' (লিটল বয়) নামে ডাকত।\nআকাশযুদ্ধের নেতৃত্বে তিনি ছিলেন বেশ পটু। তবে বেশ কয়েকবার আকাশযুদ্ধে নিয়ম ভঙ্গ করে বেপরোয়া আক্রমণের জন্য তাকে শাস্তি পেতে হয়েছে। জার্মান বিমানবাহিনীতে এরিখ হার্টম্যান ছিলেন এক জীবন্ত কিংবদন্তি। নবীন পাইলটরা তাকে আদর্শ মানতো। অল্প বয়সেই তিনি একাধিক সামরিক পদক পেয়েছিলেন। এর মধ্যে মাত্র বাইশ বছর বয়সে ৩০১ তম কিলরেকর্ডের জন্য হিটলারের কাছ থেকে Knight's Cross of the Iron Cross with Oak Leaves, Swords and Diamonds পদক গ্রহণ করেন, যা ছিল তৎকালীন জার্মানির সর্বোচ্চ সামরিক পদক।\nএরিখ হার্টম্যান মার্কিন বাহিনীর কাছে আত্মসমর্পণ করলেও তাকে সোভিয়েত ইউনিয়নের অনুরোধে তাদের কাছে হস্তান্তর করা হয়। সোভিয়েতরা তার প্রতি ব্যাপক ক্ষিপ্ত ছিল। তবে তাকে মুক্তি দেওয়ার বিনিময়ে সোভিয়েত সমর্থনপুষ্ট ইস্ট জার্মান ন্যাশনাল পিপলস আর্মিতে যোগ দেয়ার প্রস্তাব দেয়া হয়। কিন্তু নিজেকে নাৎসি হিসেবে পরিচয় দিতে গর্ববোধ করায় কমিউনিস্ট হওয়ার প্রস্তাব ঘৃণাভরে প্রত্যাখ্যান করেন। ফলে তাকে যুদ্ধাপরাধের বিভিন্ন মিথ্যা অভিযোগে ২৫ বছর কারাদণ্ড দিয়ে কুখ্যাত সোভিয়েত কারাগার গুলাগে পাঠানো হয়। ১০ বছর পর তিনি মুক্তি পান। ১৯৪৪ সালে তার কৈশোরের প্রেমিকা উরসূলা পেইচসচকে বিয়ে করেছিলেন। গুলাগে বন্দী অবস্থায় ১৯৪৫ সালে তার এক ছেলে হয়, যে আবার ১৯৪৮ সালে মারা যায়। অর্থাৎ এরিখ তার ছেলেকে কোনোদিনও দেখেননি।\nপরবর্তীতে ১৯৫৭ সালে তার এক মেয়ে হয়। এর আগে ১৯৫৫ সালে মুক্তি পাওয়ার পর মার্কিন নিয়ন্ত্রিত পশ্চিম জার্মানিতে ফিরে তিনি আবার বিমান বাহিনীতে যোগ দেন। এখানে এফ-৮৬ স্যাবর ও এফ-১০৪ স্টারফাইটারের স্কোয়াড্রন কমান্ডার হিসেবে দায়িত্ব পালন করেন। ১৯৭০ সালে তাকে বাধ্যতামূলক অবসরে পাঠানো হয়। এরপর তিনি সিভিল এয়ারক্রাফটের ইনস্ট্রাক্টর হিসেবে কিছুদিন কাজ করেন। ১৯৯৩ সালের ২০ সেপ্টেম্বর ৭১ বছর বয়সে তিনি মৃত্যুবরণ করেন। ১৯৯৭ সালে রাশিয়ান সরকার জানায়, এরিখ হার্টম্যানের দ্বিতীয় বিশ্বযুদ্ধকালীন যুদ্ধাপরাধের যেসব অভিযোগ তোলা হয়েছিল তার বিশ্বাসযোগ্য প্রমাণ নেই। অর্থাৎ তিনি নির্দোষ ছিলেন।\nচেহারায় শিশুসুলভ ভাব থাকায় এরিখ হার্টম্যানকে সহকর্মীরা বুবি (বাচ্চা ছেলে) বলে ডাকতো; Image source :wargaming.com\nপাখি যখন আকাশে উড়তে ভয় পায়\nতালিকার দ্বিতীয় ব্যক্তি জেরহান্ড বার্খরন। তিনি এরিখ হার্টম্যানের পর দ্বিতীয় ব্যক্তি হিসেবে ৩০০+ কিল রেকর্ডের অতি-অভিজাত ক্লাবে নাম লেখান। তবে হার্টম্যানকে ছাড়িয়ে যাওয়ার সুযোগ তার ছিল। ১৯৪৪ সালের ৩০ মে তার ২৭৩ তম এরিয়াল ভিক্টরির পরপরই তার বিমানটি শত্রুবিমানের মেশিনগানের বুলেটে ক্ষতিগ্রস্ত হয় এবং তিনি ক্রাশ ল্যান্ডিং করেন। এ সময় তিনি ডানহাত ও পায়ে গুলি খেয়ে আহত হন এবং চার মাস হাসপাতালে থাকেন। সেটি ছিল সেদিনের তার ষষ্ঠ ফ্লাইট। সম্ভবত ক্লান্তির কারণে আকাশযুদ্ধে মনোযোগ হারিয়েছিলেন। এ সময় তিনি ক্রাচে ভর দিয়েই সহকর্মী এরিখ হার্টম্যানের বিয়েতে যোগ দেন।\nসেই বছরের অক্টোবর মাসে তিনি বাহিনীতে ফিরে আসলেও ব্যাপক মানসিক সমস্যার মুখোমুখি হন। অনেক সময় অস্থিরতা কমাতে তিনি ককপিটে বসে থাকতেন। নিজেদের পক্ষের বিমানের সাথে ফর্মেশনে ওড়ার সময়ও তার ভূপাতিত হওয়ার স্মৃতি তাড়া করে বেড়াত। দেখা গেছে, আকাশযুদ্ধের অনুশীলন করতে কোনো জার্মান বিমান তার পেছনে গানফায়ার পজিশনে আসলেই তিনি নার্ভাস ব্রেকডাউনের শিকার হয়ে তালগোল পাকিয়ে ফেলতেন। কয়েক সপ্তাহ এভাবে তিনি আকাশে উড়তে ভয় পেতেন। তার মতো ভেটেরান পাইলটের বেলায় বিষয়টি পাখি আকাশে উড়তে ভয় পাওয়ার মতোই। কয়েক দফা চিকিৎসা নেয়ার পর ভয়কে জয় করতে সমর্থ হন। সেই বছর ১৫ নভেম্বর তিনি ২৭৪ ও ২৭৫ তম কিল সম্পন্ন করে আত্মবিশ্বাস ফিরে পান। ৫ জানুয়ারি, ১৯৪৫ পর্যন্ত মোট ৩০১টি এরিয়াল ভিক্টরি অর্জন করেন। এরপরই তাকে জার্মানিতে পাঠিয়ে দেয়া হয় রাজধানীর প্রতিরক্ষার জন্য। তা না হলে হয়তো হার্টম্যানের রেকর্ড ভেঙে দিতে পারতেন।\nজেরহান্ড বার্খরন ও তার বিএফ-১০৯ বিমান (ককপিটে বসা); Image source : warfarehistorynetwork.com\nএরিখ হার্টম্যান ও জেরহান্ড বার্খরন। দুজনে মিলে ৬৫৩টি বিমান ভূপাতিত করেছেন! Image source : World of War Planes\nএকজন সৃজনশীল পাইলট\nজোসেফ জুয়ার্নম‍্যান ১৯৩৬ সালে লুফটওয়াফেতে যোগ দেন। তাকে বলা হতো জার্মান বাহিনীর সবচেয়ে সৃজনশীল পাইলট। অন্য ক্যাডেটরা যেখানে প্রশিক্ষকদের কাছ থেকে যুদ্ধের কৌশল শিখত, সেখানে জুয়ার্নম‍্যান নিজেই যুদ্ধবিমানের ডগফাইটের বিভিন্ন নতুন কৌশল বের করতেন। তার উদ্ভাবিত কৌশল পরবর্তীতে একাডেমির সিলেবাসে স্থান পায়। এরিখ হার্টম্যান ছিল তারই ছাত্র। তিনি ব্রিটিশ স্পিটফায়ার যুদ্ধবিমান ভূপাতিত করা প্রথম জার্মান। এছাড়া মাত্র ১ মিনিটের মধ‍্যে ৬টি আমেরিকান B-24 লিবারেটর বোম্বার ও এর এসকর্ট পি-৫১ মাসটাং যুদ্ধবিমান ধ্বংস করার বিরল রেকর্ড তার দখলে। তিনি ৬০০টি এয়ার কমব্যাট মিশনে মোট ১২৬টি শত্রুবিমান ধ্বংস করেন। ১৯৪৪ সালের ৮ এপ্রিল আবারও মার্কিন বোমারু বিমান ধ্বংস করতে গিয়ে তিনি পি-৫১ মাসটাং যুদ্ধবিমানের হাতেই নিহত হন।\nজোসেফ জুয়ার্নম‍্যান; Image source : wikipedia.org\nদ্য আল্টিমেট ট্যাংক কিলার\nএতক্ষণ ধরে যাদের কথা বলা হলো তাদের সবাই আকাশযুদ্ধে কৃতিত্ব দেখানো পাইলট। এখন বলা হবে গ্রাউন্ড অ্যাটাকের জার্মান কিংবদন্তি হ্যান্স উলরিচ রুডেলের কথা। তিনি পুরো ২য় বিশ্বযুদ্ধের সময় একাই ৫১৯টি ট্যাংকসহ ২ হাজারের বেশি গ্রাউন্ড টার্গেট ধ্বংস করেছেন! তিনি ২,৫৩০টি কমব্যাট মিশন পরিচালনা করেন এবং ৩০ বার প্রতিপক্ষের বিমান/এন্টি এয়ারক্রাফট গান দ্বারা শুটডাউন হন এবং প্রত্যেকবারই বেঁচে যান!\nতিনি একটি ব্যাটলশিপ, একটি ক্রুজার, একটি ডেস্ট্রয়ার, ৭০টি ল্যান্ডিংক্রাফট (সেনা পরিবহন) শ্রেণীর জাহাজ ডুবিয়েছেন। এছাড়া ভূমিতে প্রায় ৮০০ মিলিটারি ভেহিকেল, ১৫০টি মেশিনগান বাংকার, ৫১৯টি ট্যাংক ধ্বংস করেছেন। আকাশযুদ্ধে তিনি ৯টি বিমান ধ্বংস করায় এইসদের সাথে তার নামও উচ্চারিত হবে। তবে এয়ারক্রাফট সংখ্যা কম দেখে আবার ভাৱবেন না যে তিনি ডগফাইটে দক্ষ নন। আসলে হ্যান্স রুডেল ছিলেন গ্রাউন্ড অ্যাটাক বিমানের পাইলট। একান্ত বাধ্য হয়ে শত্রুর ইন্টারসেপ্টর বিমান ভূপাতিত করেছেন। বেশিরভাগ সময় তিনি বিখ্যাত জার্মান ফাইটার বোম্বার Junkers Ju 87 চালাতেন যা Stuka ডাইভ বোম্বার নামে পরিচিত ছিল।\nহিটলারের পরামর্শে এই বিমানে একটি অন্যরকম ফিচার যোগ করা ছিল যা সমসাময়িক অন্য কোনো বিমানে ছিল না। এটি যখন ঈগলের মতো ডাইভ দিয়ে বোম্বিং করতে আসত, তখন বিকট শব্দে সাইরেন বাজতো। এই সাইরেনের শব্দ শুনেই প্রতিপক্ষের সেনারা কুপোকাত। এমনও দেখা গিয়েছে যে ভয় পেয়ে এন্টি এয়ারক্রাফট গানের ক্রুরা পালিয়ে গেছে। হ্যান্স রুডেল প্রায় ৪০০ এর মতো মিশনে অংশ নেন। তবে পাইলট জীবনের প্রথমদিকে তিনি রিকনসিস (গোয়েন্দা) বিমানের কো-পাইলট ছিলেন, যা তার ভালো লাগত না। তিনি চাইতেন কমব্যাট মিশন, যেখানে থাকবে রোমাঞ্চ আর মৃত্যুর হাতছানি।\nহ্যান্স উলরিচ রুডেল (পেছনে আরেক এইস এডলফ গ্যাল্যান্ড); Image source : wikipedia.org\nছোটবেলা থেকেই রুডেল ছিলেন খুবই দুরন্ত। ৮ বছর বয়সে ছাতাকে প্যারাসুট বানিয়ে ছাদ থেকে লাফ দিয়ে পা ভাঙেন। মিলিটারি একাডেমিতে তার সম্পর্কে তার ইন্সট্রাক্টর বলেন,\n“He doesn’t smoke, drinks only milk, has no stories to tell about women and spends all his free time playing sports. Senior Officer Cadet Rudel isastrange bird”\n১৯৪১ সালে সোভিয়েতদের বিরুদ্ধে অপারেশন বারবারোসা চলাকালে পাইলটের অভাব থাকায় তিনি তার অভিজ্ঞতার কারণে ফাইটার বোম্বার স্কোয়াড্রনে নিয়োগ পান। তিনি তার স্টুকা বিমান নিয়ে সোভিয়েত ব্যাটেলশিপ 'মারাত' এর উপর আক্রমণ করেন। তার ফর্মেশন লিডার ক্যাপ্টেন আর্নেস্ট সেইগফ্রিডের ফেলা প্রথম বোমাটি লক্ষ্যভ্রষ্ট হয়। ফরমেশন সিরিয়ালের দ্বিতীয় পজিশনে থাকা অনুযায়ী হ্যান্স রুডেল প্রথম যে এক হাজার পাউন্ডের আর্মার প্রিয়ারসিং বোমাটি ফেলেন সেটি ডেকের উপর বিস্ফোরিত হয় এবং ২য় বোমাটি ব্যাটলশিপের অ্যামুনিশন গোডাউনে বিস্ফোরিত হয়! ফলে জাহাজটি ব্যাপকভাবে ক্ষতিগ্রস্ত হয় এবং ধীরে ধীরে ডুবে যায়।\nপরবর্তীতে ক্যাপ্টেন আর্নেস্ট ব্যাটলশিপ মারাতকে ডোবানোর একক কৃতিত্ব তাকেই দেন। তখনকার ব্যাটেলশিপ মানেই কয়েকশত সাইজের এন্টি এয়ারক্রাফট গানসমৃদ্ধ একটি জাহাজ। সেগুলোকে ফাঁকি দিয়ে বোমা ফেলা চাট্টিখানি কথা নয়। প্রথম কমব্যাট মিশনে এত বড় সাফল্য দেখে তার কমান্ডিং অফিসাররা পর্যন্ত অবাক হয়ে যান। তাকে স্থায়ীভাবে বোম্বার ডিভিশনে অন্তর্ভুক্ত করা হয়। ১৯৪৩ সালে তিনি ট্যাংক ব্লাস্টার ব্রিগেডে জয়েন করার নির্দেশ পান। তার নিখুঁতভাবে বোমা ফেলার ক্ষমতা এবং ট্যাংকের অত্যন্ত কাছে গিয়ে গুলি করার সাহস আর তেমন কারো ছিল না। এই ডিভিশনে যেদিন যোগ দিয়েছিলেন সেদিন ৪টি ট্যাংক এবং ১৯৪৪ সালের নভেম্বর মাসের মধ্যেই ১০০ ট্যাংক ধ্বংস করেন, যেটা ঐ ব্রিগেডের পাইলটদের আর কারো ছিল না।\nইতিহাস বিখ্যাত ট্যাংক যুদ্ধ ব্যাটল অফ কুরস্কে তিনি প্রথমবারের মতো ভূপাতিত হন। ক্রাশ ল্যান্ড করার পর হেঁটেই নিজের ঘাঁটিতে চলে আসেন। ১৯৪৪ সালের শুরুতে ৩০০ ট্যাংক কিলিংয়ের রেকর্ড তার পকেটে জমা হয়। ট্যাংক কিলার স্পেশালিস্ট এই পাইলট জীবনে বহু পুরস্কার পান, যার মধ্যে অনেকগুলো হিটলার নিজে দেন। যুদ্ধের শেষে আত্মসমর্পণ করেন এবং ১৯৮২ সালে ৬৬ বছর বয়সে মারা যান।\nক্ষতিগ্রস্থ ব্যাটলশিপ মারাতের এরিয়াল ফটো ও এন্টি ট্যাংক ক্যাননসহ রুডেলের বিশেষ স্টুকা ফাইটার বোম্বার;\nImage source : Luftwaffe War Archive\nএকজন পা-বিহীন পাইলট\nমাত্র ২০টি কিল রেকর্ডের মালিক ডগলাস ব্যাডার কেন এই লিস্টে এসেছেন সেই প্রশ্ন নিশ্চয়ই পাঠকের মনে এসেছে। ব্রিটিশ এই পাইলট চারজন অন্য পাইলটের সাথে মিলে শেয়ার কিল ও ১১টি প্রবাবল কিল (বিমান ক্ষতিগ্রস্ত করা) এর মালিকও বটে। দ্বিতীয় বিশ্বযুদ্ধ শুরুর ৮ বছর আগেই ডগলাস তার একটি পা হারান। এ ধরনের পরিস্থিতিতে মেডিকেল ডিসচার্জ হওয়াই একমাত্র পরিণতি। কিন্তু ডগলাসের মতো অভিজ্ঞ পাইলটকে এভাবে হাতছাড়া করতে চায়নি রয়্যাল এয়ারফোর্স। যুদ্ধকালে পাইলটের অভাব থাকায় তিনি কমব্যাট মিশনে যাওয়ারও সুযোগ পান। জার্মানরা ১৯৪১ সালে তার বিমান ভূপাতিত করে গ্রেফতার করার পর শ্রদ্ধায় অবনত হয়ে পড়ে। এমনকি তার কৃত্রিম পা পাঠিয়ে দিতে ব্রিটিশ কর্তৃপক্ষকে অনুরোধও করে!\nডগলাস ব্যাডারের পা না থাকলেও তিনি তার কাজে সফল ছিলেন; Image source : wargaming.com\nএকজন জেনারেলের গল্প\nঅ্যাডলফ গ্যাল্যান্ডের কিল রেকর্ড ১০৪টি। তিনি টপ এইসদের লিস্টে ৯২ তম অবস্থানে আছে। আশা করি বুঝে গেছেন যে এরিখ হার্টম্যান থেকে গ্যাল্যান্ড পর্যন্ত কত পাইলট রয়েছে! প্রত্যেকের গল্প তো একদিনে বলা সম্ভব নয়। তাকে বেছে নেয়ার কারণ তিনিই যুদ্ধকালীন একমাত্র এইস যিনি জেনারেল হিসেবে পদোন্নতি এবং বরখাস্ত দুটোই পেয়েছেন!\nতিনি মোট ৭০৫টি মিশন পরিচালনা করেন। কমান্ডিং অফিসারের মৃত্যুর পর তিনি হঠাৎ করেই পদোন্নতি পেয়ে লুফটওয়াফের জেনারেল হন। নৌবাহিনীর বেশ কিছু অপারেশনে এয়ার কাভার দিয়ে এডমিরালদের প্রশংসা কুড়ান। এরই মধ্যে ব্রিটিশদের বিমান হামলা ঠেকাতে না পেরে হিটলারের অন্যতম সহযোগী হারমান গোয়েরিংয়ের সঙ্গে মতপার্থক্য সৃষ্টি হয়। পরে তাকে দায়িত্ব থেকে অব্যাহতি দিয়ে জার্মান পাইলটদের বিদ্রোহের অংশ নেয়ার অভিযোগে গৃহবন্দী করা হয়। তিনি প্যারাসুটে থাকা ভূপাতিত বিমানের পাইলটদের উপর গুলি না চালানোর কারণে বিখ্যাত ছিলেন। তার সাথে ডগলাস ব্যাডারসহ ব্রিটিশ রয়্যাল এয়ারফোর্সের অনেক পাইলটের বন্ধুত্ব ছিল।\nগোয়েরিং (সাদা স্যুট) ও এডলফ গ্যাল্যান্ড (তার বামে); Image source : wikipedia.org\nজাপানের টপ এইস\nইম্পেরিয়াল জাপানিজ নেভির পাইলট তেতসুযো ইয়ামোতো ১৯৩৮ সালের সিনো-জাপানিজ ওয়ারে ১৪টি কিল করে জাপানের টপ এইস হন। তারপর দ্বিতীয় বিশ্বযুদ্ধে তিনি এয়ারক্রাফট ক্যারিয়ার যুইকাকুর স্কোয়াড্রন কমান্ডার ছিলেন। ব্যাটল অফ কোরাল সিসহ একাধিক যুদ্ধে তিনি সব মিলিয়ে ৮০টি এরিয়াল ভিক্টরি অর্জন করেন। তবে গবেষকগণ ১৯৭১ সালে জানিয়েছেন যে এই সংখ্যাটি ৮৭ হবে। কিন্তু তার মৃত্যুর পর প্রাপ্ত ডায়েরি থেকে ২০২টি কিলের কথা জানা যায়। এতকিছুর পরও জাপানের টপ এইসকে সেটি নিয়ে বিতর্ক আছে। কেউ কেউ হিরিয়োশি নিশিযাজাওয়কে এই খেতাব দিয়ে থাকেন যার কিল রেকর্ড ১০৩ অথবা ১৪৭টি। অর্থাৎ তিনিও বিতর্কিত। তেতসুযো ইয়ামোতো জাপানের কামিকাজি (আত্মঘাতি) পাইলটদের ট্রেইনার ছিলেন।\nতেতসুযো ইয়ামোতো ও তার জিরো ফাইটার; Image source : wikipedia.org\nজার্মানির বাইরে সর্বোচ্চ কিল রেকর্ডধারী পাইলট\nদ্বিতীয় বিশ্বযুদ্ধে ফিনল্যান্ড জার্মানির সাথে অক্ষশক্তিতে যোগ দিয়েছিল। ফিনিশ এয়ারফোর্সের পাইলট লুমারী যুটিলাইনেন ৪৩৭টি মিশনে ৯৪টি শত্রু বিমান ভূপাতিত করে জার্মানির বাইরে সর্বোচ্চ কিল রেকর্ডধারী পাইলট হিসেবে নাম লেখান। তিনি নিজে কখনো ভূপাতিত হওয়া তো দূরের কথা, গোটা যুদ্ধে তার বিমানে একটি গুলিও কেউ লাগাতে পারেনি।\nস্টার অফ দ্য আফ্রিকা\nএতক্ষণ যেসব জার্মান পাইলটের কথা বলা হলো তারা সবাই ইস্টার্ন ফন্ট তথা সোভিয়েত ইউনিয়নের বিপক্ষে যুদ্ধ করে এত সংখ্যক কিল রেকর্ড গড়েছেন। হ্যান্স জোয়াকিম মার্সেইলে হচ্ছেন ইস্টার্ন ফন্টের বাইরে টপ জার্মান এইস। তাকে 'স্টার অফ দ্য আফ্রিকা' নামে ডাকা হয়। অর্থাৎ বুঝতেই পারছেন যে তিনি উত্তর আফ্রিকায় যুদ্ধ করেছেন। তার আরেকটি দুর্ধর্ষ রেকর্ড হলো তিনি একদিনে 'ট্রিপল এইস' হয়েছেন। ১৯৪২ সালের ১ সেপ্টেম্বর তিনি এক মিশনে একাই মিত্রবাহিনীর ১৭টি বিমান ধ্বংস করেন! তবে ট্রিপল এইসের সর্বোচ্চ রেকর্ডটি কিন্তু তার নয়।\nজার্মানির বাইরে সর্বোচ্চ কিল রেকর্ডধারী পাইলট ফিনিশ যুটিলাইনেন (বামে) ও ইস্টার্ন ফন্টের বাইরে\nসর্বোচ্চ কিল রেকর্ডধারী জার্মান পাইলট মার্সেইলে; Image source : wikipedia.org\nএকদিনে সর্বোচ্চ কিল ও ট্রিপল এইস\nশুরুতেই বলা হয়েছে যে কমপক্ষে পাঁচটি বিমান ধ্বংস করলে তাকে এইস বলা হয়। কিন্তু যিনি একদিনে এর তিনগুণ বিমান ধ্বংস করেন, তাকে কী বলা হবে? জ্বি, দ্বিতীয় বিশ্বযুদ্ধে একদিনে ১৫ বা তার বেশি সংখ্যক বিমান ধ্বংসকারী পাইলটদের ট্রিপল এইস বলা হয়। এ ধরনের মোট পাঁচজন পাইলট আছেন যারা সবাই জার্মান লুফটওয়াফের হয়ে এই কীর্তি গড়েছেন। আর এদের মধ্যে সর্বোচ্চ কিল রেকর্ড এমিল ল্যাংয়ের। ৩ নভেম্বর, ১৯৪৩ সালে তিনি ১৮টি বিমান ধ্বংস করেন। একদিনে তার চেয়ে বেশি সংখ্যক বিমান আর কেউ ধ্বংস করেনি। ট্রিপল এইস লিস্টে আরো আছেন জোয়াকিম মার্সেইলে (উপরে বর্ণিত), অগাস্ট ল্যাম্বার্ট (১৭টি), হুবার্ট স্ট্রাসল (১৫টি) ও উইলহেম বাটজ (১৫টি)।\nতিনজন ট্রিপল এইস পাইলট। (বাম থেকে) এমিল ল্যাং, অগাস্ট ল্যাম্বার্ট, উইলহেম বাটজ; Image source : wikipedia.org\nডাবল এইস ইন অ্যা ডে\nএকদিনে দশ বা তার বেশি বিমান ধ্বংস করেছেন এমন পাইলটদের 'ডাবল এইস' বলা হয়। এ ধরনের মোট ১২ জন পাইলট আছেন। এদের মধ্যে আবার তিনজন এক সপ্তাহের মধ্যে দুবার ডাবল এইস খেতাব অর্জন করেন। ডাবল এইসদের বেশিরভাগ জার্মান পাইলটের নাম উপরে দেয়া সেরা ত্রিশজনের লিস্টে রয়েছে।\n১) হিরোমিচি শিনোহারা - ১১ টি বিমান ভূপাতিত করে একদিনে সর্বোচ্চ সংখ্যক বিমান ভূপাতিত করা 'নন-জার্মান' পাইলটদের শীর্ষে আছেন এই জাপানি পাইলট।\n২) এডলফ ডিকফেল্ড (১১টি)।\n৩) হেরমান গ্রাফ (১০টি) - তিনিই সর্বপ্রথম ২০০ এরিয়াল ভিক্টরির মাইলফলক অতিক্রম করেন।\n৪) ম্যাক্স স্টটজ (১০টি)।\n৫) ওয়াল্টার নৌটনি (১০+১০টি) - আড়াইশো এরিয়াল ভিক্টরির মাইলফলক সবার আগে অতিক্রম করা এই জার্মান পাইলট দুবার করে দশটি করে সোভিয়েত বিমান ভূপাতিত করেন।\n৬) এরিখ রুডর্ফার (১১টি) - একক উড্ডয়নে সর্বোচ্চ সংখ্যক (১১টি) বিমান ধ্বংসের রেকর্ডটি তার দখলে।\n৭) জোহানেস ওইজ (১২টি)\n৮) ওয়াল্টার ওলফার্ম (১১+১০টি)।\n৯) ওয়াল্টার শচুক (১১টি)।\n১০) এরিখ হার্টম্যান (১১টি) - তার কথা প্রথমেই আলোচনা করা হয়েছে। ৩০০ এরিয়াল ভিক্টরির ক্লাবে পা দেয়া প্রথম সদস্য তিনিই।\n১১) ফ্রাঞ্জ স্ছাল (১১+১৩টি), যা ডাবল এইসদের মধ্যে সর্বোচ্চ স্কোর।\n১২) হেইঞ্জ উলফগ্যাং (৯টি) - তার ব্যাপারটি খুবই অদ্ভুত। তিনি দাবি করেছেন যে নয়টি বিমান ধ্বংস করেছেন। কিন্তু মিত্রবাহিনীর ওয়্যার লগ ঘাঁটলে জানা যায় সেদিন দশটি ব্রিটিশ বোম্বার ধ্বংস হয়েছে। এজন্য তাকে ডাবল এইস খেতাব দেয়া হয়। তার চেয়ে বড় কথা হলো, তিনি 'নাইট ফাইটার এইস'দের মধ্যে সর্বোচ্চ কিল রেকর্ডধারী পাইলট। উল্লেখ্য, সব বাহিনীতেই রাতে যুদ্ধ করতে পারদর্শী পাইলটদের আলাদাভাবে মূল্যায়ন করা হতো।\nচারজন ডাবল এইস পাইলট (বাম থেকে) হিরোমিচি শিনোহারা, ওয়াল্টার নৌটনি, এরিখ রুডর্ফার, হেইঞ্জ উলফগ্যাং\nএইস ইন অ্যা ডে\nএকদিনেই কমপক্ষে ৫টি বিমান ধ্বংস করেছেন এমন পাইলট আছে মোট ১৬৭ জন! তাদের সবাইকে নিয়ে লেখা সম্ভব নয়। তবে ছোট্ট একটি পরিসংখ্যান দেয়া যায়। এই কৃতিত্ব ২ বার (১৬ জন), ৩ বার (১২ জন), ৪ বার (৭ জন), ৫ বার (৪ জন), ৬ বার (৪ জন), ৭ বার (০ জন), ৮ বার (১ জন), ৯ বার (১ জন), এবং ১০ বার (১ জন) পাইলট দেখিয়েছেন। বাকিরা সবাই একবার করে ৫ বা তার বেশি বিমান একদিনে ভূপাতিত করেছেন। আট, নয় ও দশবারের 'এইস ইন অ্যা ডে' পাইলটদের নাম ও মোট এরিয়াল ভিক্টরি যথাক্রমে অটো কিটেল (২৬৭টি), হ্যান্স ডোর (১২৮টি) ও হ্যান্স ফিলিপ (২০৬টি)।\nআট, নয় ও দশবারের Ace inaday পাইলট অটো কিটেল (বামে), হ্যান্স ডোর (মাঝে), হ্যান্স ফিলিপ (ডানে)\nমিত্রবাহিনীর সর্বোচ্চ কিল রেকর্ড কার?\nসোভিয়েত ইউনিয়নের পাইলট ইভান কজহেডাব মিত্রবাহিনীর সর্বোচ্চ কিল রেকর্ডধারী পাইলট। তিনি ৬০টি সলো কিল (একক) সহ মোট ৬৬টি এরিয়াল ভিক্টরি অর্জন করেছেন। তিনি একবার-দুবার নয়, তিন-তিনবার 'হিরো অফ দ্য সোভিয়েত ইউনিয়ন' পুরস্কারপ্রাপ্ত হন।\nব্রিটেনের টপ এইস\nদক্ষিণ আফ্রিকান বিমানবাহিনীতে যোগ দিতে ব্যর্থ হওয়া প্যাট প্যাটেল পরবর্তীতে ব্রিটিশ রয়্যাল এয়ারফোর্সের হয়ে ৪১টি বিমান ধ্বংস করেছেন। তবে ব্রিটিশ পাইলটদের মধ্যে এই রেকর্ড জেমস এডগার জনসনের (৩৮টি)।\nইভান কজহেডাব (বামে) ও প্যাট প্যাটেল (ডানে); Image source : wikipedia.org\nযুক্তরাষ্ট্রের সেরা পাইলট\nমেজর রিচার্ড বংয়ের ক্যারিয়ারের শুরুর ইতিহাস বেশ মজার। সদ্য বিয়ে করা এক সহকর্মী পাইলটের বাড়ির উপর দিয়ে খুব নিচু হয়ে ফ্লাইপাস দেয়ার অভিযোগে সতর্ক করা হয়। পরে তিনি যুক্তরাষ্ট্রের বিখ্যাত গোল্ডেন গেট ব্রিজের নিচ দিয়ে সহকর্মীদের সাথে পি-৩৮ বিমান নিয়ে বিপদজনক ফ্লাইপাস দিয়ে গ্রাউন্ডেড (উড্ডয়ন নিষেধাজ্ঞাপ্রাপ্ত) হন। পরে আবার স্যান ফ্রান্সিসকোর স্ট্রিট মার্কেটের উপর দিয়ে লো ফ্লাইপাস দিয়ে ক্রেতা মহিলাদের কাপড়চোপড় উড়িয়ে দিয়ে আবার গ্রাউন্ডেড হন। তার কমান্ডিং অফিসার জেনারেল জর্জ কেনি বলেন,\n"If you didn't want to fly down Market Street, I wouldn't have you in my Air Force, but you are not to do it any more and I mean what I say."\nশেষ পর্যন্ত জেনারেল তার রিচার্ডের মতো পাগলাটে পাইলটকে বাহিনীতে রেখে দেয়ার সিদ্ধান্ত নেন। তাকে অস্ট্রেলিয়া ও প্যাসিফিক আইল্যান্ডে যুদ্ধের জন্য পাঠানো হয়। তিনি মোট ৪০টি শত্রুবিমান ধ্বংস করে যুক্তরাষ্ট্রের টপ এইস হন। পরে জেনারেল কেনির সুপারিশে সর্বোচ্চ পুরস্কার 'মেডেল অব অনার' লাভ করেন। ১৯৪৫ সালের ৬ আগস্ট মাত্র ২৪ বছর বয়সে মেজর রিচার্ড একটি নতুন বিমানের টেস্ট ফ্লাইট করতে গিয়ে নিহত হন। তার মৃত্যুর খবর যুক্তরাষ্ট্রের পত্রিকায় জাপানে পারমাণবিক বোমা ফেলার খবরের ঠিক নিচেই বড় হেডলাইনে জায়গা করে নিয়েছিল।\nমেজর রিচার্ড বং ও মৃত্যুর খবর; Image source : wikipedia.org\nখুচরো কিল রেকর্ড\nটপ এইসদের লিস্টের নিচের দিকে গেলে এমন কিছু এইসের নাম পাওয়া যায় যাদের কিল সংখ্যায় ভগ্নাংশ রয়েছে। যেমন- জার্মান জেট ফাইটার Me-262 প্রথমবারের মতো নিজের প্রপেলার ফাইটার দিয়ে ভূপাতিত করে বিখ্যাত হওয়া মার্কিন পাইলট চাক ইয়াগারের কিল রেকর্ড মোট ১১.৫টি। তিনি আকাশে সংঘর্ষ হওয়া দুটো শত্রুবিমানকে একসাথে গুলি করে ধ্বংস করায় ভগ্নাংশ পেয়েছেন। অন্যদিকে মার্কিন ফাইটার এইস এসোসিয়েশনের সাবেক প্রেসিডেন্ট উইলিয়াম হভডে এর কিল রেকর্ড ১০.৫টি। এর মানে এই নয় যে তিনিও সাড়ে দশটি বিমান ভূপাতিত করেছেন।\nআসলে এতক্ষণ যে বিমান ধ্বংসের যত রেকর্ডের কাহিনী জানানো হলো তা শর্ত ও নিয়মাবলী একেক দেশে একেক রকম ছিল। একমাত্র যুক্তরাষ্ট্রই ভূমিতে থাকা এয়ারক্রাফট ধ্বংসের ক্রেডিট পাইলটদের ভাগ করে দিত। যেমন- সুইডেনে ক্রাশ ল্যান্ডিং করে বিমান চালানোর যোগ্যতা হারানো (কারণ দেশটি নিরপেক্ষ) মার্কিন পাইলট নিকোলাস মেগুরার কিল রেকর্ড ১১.৮৪টি। তার গ্রাউন্ড কিল ছিল ৩.৪টি।\nআবার আকাশযুদ্ধের একটি বহুল ব্যবহৃত কৌশলের কথাই বলা যাক। ধরুন, একজন জার্মান পাইলট শত্রুবিমানকে নিজের পিছু নিতে প্রলুব্ধ করেছে। এই সুযোগে আরেকজন শত্রুর পেছনে এসে গুলি করে তাকে ভূপাতিত করল। জার্মানির ক্ষেত্রে যে পাইলট ভূপাতিত করেছে এককভাবে তাকেই কৃতিত্ব দেয়া হতো। যিনি জীবনের ঝুঁকি নিয়ে প্রলুব্ধ করেছেন তাকে নয়। আবার ফরাসিরা একজনের ক্রেডিট ঐ ফর্মেশনে থাকা সব পাইলটকে ফুল ক্রেডিট হিসেবে দিত। কিন্তু ব্রিটিশ, ফিনিশ, মার্কিনরা এয়ার কিলকে ভগ্নাংশ আকারে ভাগ করে দিত। অর্থাৎ উইলিয়াম হভডের কিল রেকর্ডের কোনো একটি বিমান তিনি ও তার সঙ্গী মিলে ভূপাতিত করেছেন বিধায় দশমিক পাঁচ পেয়েছেন। সোভিয়েত-জাপানিরা শুধুমাত্র একক কিল হিসাব করত, কিন্তু ফরাসিদের মতো গ্রুপ কিলের ক্রেডিট সবাইকে না দিয়ে সেটি আলাদা পরিসংখ্যানে হিসাব করত। আবার ইতালি অনেকটা ফ্রান্সের মতোই। তবে তারা একজনের ক্রেডিট ঐ ফর্মেশনের ৫/৬টি বিমানকে না দিয়ে পুরো ইউনিটে যত পাইলট আছে সবাইকে এক ক্রেডিট করে দিত! এজন্য লিস্টে এমন কয়েকজন ইতালিয়ান আছেন যারা আসলে একক যোগ্যতায় এইস লিস্টে নাম লেখাননি।\nঅদ্ভুত কিছু এরিয়াল ভিক্টরি স্কোর; Image source : wikipedia.org\nতবে প্রত্যেক এয়ারফোর্সের মধ্যে কমন বিষয় হলো Probable kills গুলোকে হিসাবে আনত না। অর্থাৎ ধরুন, একটি শত্রুবিমান খুব বাজেভাবে ক্ষতিগ্রস্ত হয়ে যুদ্ধক্ষেত্র ত্যাগ করেছে। সেটি ঘাঁটিতে ফিরে যেতে পারুক বা না পারুক, তাকে পাইলটের লগবুকে এরিয়াল ভিক্টরি হিসেবে যোগ করা হবে না। পাইলটের নিজের বক্তব্য ছাড়াও সহকর্মী পাইলটদের (উইংম্যান) সত্যায়ন ও সম্ভব হলে মেশিনগান ক্যামেরার ভিডিও পর্যালোচনা করে পাইলটদের ক্রেডিট দেয়া হয়। তাই অতিমানবীয় এরিয়াল ভিক্টরি সংখ্যা দেখে এর সত্যতা সন্দেহ করার তেমন বেশি অবকাশ নেই। তাছাড়া দ্বিতীয় বিশ্বযুদ্ধে জার্মান পাইলটরা যে অন্য সবার চেয়ে তুলনামূলক বেশি দক্ষ ছিল তা প্রত্যেকেই স্বীকার করে। এছাড়া অক্ষশক্তির পাইলটদের একটানা যুদ্ধ করার নীতির কথা লেখার শুরুতেই বলা হয়েছে। এজন্য এইস লিস্টে জার্মানির জয়জয়কার।\n১১০৪টি বিমান ধ্বংস করেছেন এই চারজন জার্মান পাইলট মিলে! বামে থেকে ডানে- জেরহান্ড বার্খরন,\nএরিখ হার্টম্যান, জোহানেস স্টেইনহোফ এবং গুন্থার রল; Image source : ww2aircraft.net\nশেষ করার আগে দুটো অদ্ভুত ও মজার কাহিনী শোনানো যাক। লুইস দ্বিতীয় বিশ্বযুদ্ধের একমাত্র পাইলট যিনি ভুলক্রমে নিজের দেশের সর্বোচ্চ (চারটি) বিমান ভূপাতিত করেন। অন্যদিকে মার্কিন পাইলট ওয়েইন জে. ব্যাগেট পিস্তল দিয়ে বিমান ভূপাতিত করার দাবি করেন। জাপানিদের বদস্বভাব ছিল যে তারা ধ্বংসপ্রাপ্ত বিমান থেকে জান বাঁচাতে প্যারাসুট নিয়ে লাফ দেয়া পাইলট-ক্রুদের উপর গুলি চালাত, যা যুদ্ধাপরাধের শামিল। তিনি একবার এ ধরনের পরিস্থিতিতে প্যারাসুট নিয়ে জাম্প করার পর মরার ন্যায় বাতাসে ভাসতে থাকেন। জনৈক জাপানি পাইলট তার পাশ দিয়ে উড়ে যাবার সময় আদৌ মরেছে কিনা সেটি ভালোভাবে দেখার জন্য বিমানের ককপিট ক্যানোপি খুলে তাকে পর্যবেক্ষণ করছিলেন। বিষয়টি টের পেয়ে হঠাৎ নিজের কোল্ট ১৯১১ পিস্তল (পাইলটরা সঙ্গে পিস্তল রাখেন সবসময়) বের করে গুলি শুরু করেন। এতে পাইলট আহত হন এবং বিমানটি নিয়ন্ত্রণ হারিয়ে নিচে পড়ে যেতে দেখেন।\nওয়েইন জে. ব্যাগেটের ঘটনাটি প্রায় এরকম; Image source : warhistoryonline.com\nপিস্তল দিয়ে বিমানের উদ্দেশ্যে গুলি ছোড়ার আরো কয়েকটি ঘটনার উল্লেখ পাওয়া যায়, তবে তাদের কেউই ব্যাগেটের মতো বিমান ফেলে দেয়ার দাবি করেননি। তবে তার দাবির স্বপক্ষে সত্যতা পাওয়া যায়নি। কেননা জাপানি ওয়্যার লগ অনুযায়ী সেদিন ঐ অঞ্চলে কোনো জাপানি বিমান ভূপাতিত হয়নি! হয়তো ব্যাগেট মিথ্যা বলছেন, কিংবা সত্য বললেও পাইলট শেষপর্যন্ত বিমানটি নিয়ন্ত্রণে আনতে সক্ষম হন। তাই ঘটনার সত্যতা নিয়ে সন্দেহ থেকেই যায়। তবে দ্বিতীয় বিশ্বযুদ্ধের ডগফাইটগুলো যে খুবই বিচিত্র এবং ভয়াবহ ছিল তাতে কোনো সন্দেহ নেই। এই টপ এইসদের রেকর্ড শতাব্দীর পর শতাব্দী অক্ষুণ্ন থাকবে। কেননা আজকের উন্নত মিসাইলের যুগে একজন পাইলট কতক্ষণ আকাশযুদ্ধে টিকে থাকবেন সেটি বলাই মুশকিল।\nগান ক্যামেরার ভিডিওতে দেখুন দ্বিতীয় বিশ্বযুদ্ধের কিছু আকাশযুদ্ধের দুর্লভ কালার ফুটেজ\n2) Top 10 U.S. Fighter Aces of World War II\n3) Ace Pilots of World War I and World War II\n4) List of World War II flying aces\n6) Top Aces of WW2\n7) List of aviators who became ace inaday\n8) Ace of Aces : Erich Hartmann amassedaremarkable tally of 352 aerial victories during World War II